Ufalun Furifaivaa Manzareh, Zuvaan Moonu Thakakaa Eku Zuvaanunge Dhuvahuge Thayyaaree Thah Thinadhoo Gai Fashaifi އުފަލުން ފުރިފައިވާ މަންޒަރެއް، ޒުވާން މޫނުތަކަކާއިއެކު ޒުވާނުންގެ ދުވަހުގެ ތައްޔާރީތައް ތިނަދޫގައި ފަށައިފި – Huvadhoo News Ufalun Furifaivaa Manzareh, Zuvaan Moonu Thakakaa Eku Zuvaanunge Dhuvahuge Thayyaaree Thah Thinadhoo Gai Fashaifi Huvadhoo News\nއުފަލުން ފުރިފައިވާ މަންޒަރެއް، ޒުވާން މޫނުތަކަކާއިއެކު ޒުވާނުންގެ ދުވަހުގެ ތައްޔާރީތައް ތިނަދޫގައި ފަށައިފި\nމިއަހަރުގެ ޒުވާނުންގެ ދުވަހުގެ ހަރަކާތްތައް ތިނަދޫގެ ކުލަބު ޖަމްޢިއްޔާ ޖަމާއަތްތަކުން އިސްނަގައި ތިނަދޫ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމެޓީއާއި، ތިނަދޫ ކޮމެއިނިޓީ ސެންޓަރ ގުޅިގެން ކުރިއަށްގެންދާކަމީ ޒުވާނުންނަށް ލިބިެންދާނެ ބޮޑު ހިންހަމަޖެހުމެކެވެ. މިގޮތުން މިއަހަރުގެ ޒުވާނުންގެ ދުވަހުގައި ތިނަދޫގައި ހިންގުމަށް ނިންމާފައިވާ ހަރަކާތްތަކުގެ ތެރޭގައި ހިމެނޭ އެއް ހަރަކާތްކަމުގައިވާ ފުޓްސަލް މެޗަކީ ތިނަދޫގެ ފުޓްސަލް ކުޅޭ ޒުވާނުންނަށް ހުނަރު ދައްކާލުމަށް ލިބިގެންދާނެ ރަނގަޅު ފުރުސަތެކެވެ.\nތިނަދޫ ޔޫތް ފުޓްބޯޅަ ކްލަބާއި ޓޭޑް ގުޅިގެން ކުރިއަށްގެންދާ މި މެޗުގައި ފެނިގެންދާނީ ޒުވާން ކުޅުންތެރިންކަމަށް ޓޭޑްގެ ނައިބް ރައީސް އަހުމަދު ޝިޔާޛު ނައީމް މައުލޫމާތުދެއްވިއެވެ. މިގޮތުން މިމެޗުގައި ވާދާކުރަނީ ޓޭޑްގެ ޓީމަކާއި ތިނަދޫ ޔޫތް ފުޓްބޯޅަ ކުލަބުގެ ޓީމެކެވެ. މިގޮތުން ޓޭޑުން މިމެޗަށް ނެރޭ ޓީމުގައި ހިމެނޭނީ އުމުރުން 18 އަހަރާއި 23 އަހަރާ ދެމެދުގެ ޒުވާން ކުޅުންތެރިން ކަމަށެވެ.\nމެޗަށް ތައްޔާރުވުމުގެ ގޮތުން ޓޭޑުގެ ފަރާތުންވަނީ ޒުވާންޓީމަށް ބޭނުންވާ އިތުރު ތަމްރީނުތައް ދިނުމަށްޓަކައި ތިނަދޫ ފުޓްބޯޅަ ޓީމުގެ ކެޕްޓަން އަހުމަދު ޒައިދުގެ އިރުޝާދުތަކާއެކީ ފަރިތަކުރުންތައް ފަށާފައެވެ. އަދި މީގެ އިތުރުން ކީޕަރުން ތަމްރީނު ކުރުމުގައި ތިނަދޫގެ ހުނަރުވެރި ގޯލްކީޕަރ ހުސައިން ފިރާހުވެސް ހަރަކާތްތެރިވޭއެވެ. ޒައިދުއާއި ފިރާހުގެ ތަޖުރިބާއާއި އެކު 23 އޮކްޓޫބަރު 2021ވާ ހޮނިހިރު ދުވަހުގެ 20:30ގައި ތިނަދޫ އާރު އަވަށުގެ ފުޓްސަލް ދަޑުގައި ކުޅުމަށް ހަމަޖެހިފައިވާ މެޗުގައި ފުޓްސަލްގެ ހުނަރުތައް މިޒުވާނުންގެ ކިބައިން ފެނިގެންދާނެކަމަށާއި މިމެޗަކީ ވާދަވެރި ފޯރިގަދަ، މެޗަކަށް ވެގެންދާނެކަމަށް ޓޭޑްގެ ނައިބް ރައީސް އަހުމަދު ޝިޔާޛު ނައީމް މައުލޫމާތުދެއްވިއެވެ.\nއަދި އިތުރަށް ޝިޔާޒު ވިދާޅުވެފައިވަނި ޓޭޑާއި މިއަހަރުގެ ޒުވާނުންގެ ދުވަސް ފާހަގަ ކުރުމަށް އަތުކުރި އޮޅާލައިފައިވާ ޖަމްޢިއްޔާ ޖަމާއަތްތަކުގެ މައިގަނޑު މަޤްސަދަކީ ތިނަދޫގެ ޒުވާނުންނަށް އެޒުވާނުންގެ ހުނަރުތައް ކުރިއެރުވުމަށް ހިތްވަރުދީ އެހުނަރުތައް ދެއްކޭނެ ފުރުސަތުތަކެއް ހޯދައި ދިނުންކަމަށާއި، ޓޭޑްގެ މަޤްސަދަކީވެސް ތިނަދޫގެ ޒުވާނުންނަށް ފަހި ފުރުސަތުތަކެއް ހޯދައިދާ އަތޮޅާއި ޤައުމީ ލެވެލްގައި ފާހަގަކޮށްލެވޭނެ ޒުވާނުންތަކެއް ތިނަދޫއިން އުފެއްދުންކަމުގައެވެ. މިގޮތުން ޓޭޑުން މިއަހަރުގެ ޒުވާނުންގެ ދުވަހުގެހަރަކާތްތަކުގެ ތެރޭގައި ތިނަދޫ އަންހެނުންގެ ތަރައްޤީއަށް މަސައްކަތްކުރާ ކޮމެޓީއާއި ސިވިލްސާރވިސް ޓްރެއިނިންގ އިންސްޓިޓިއުޓް ގުޅިގެން “ފައްލަވެރި 201″ގެ ނަމުގައި “ޕޮޒެޓިވް ތިންކިންގ، ޕޮޒެޓިވް އެޓިޓިއުޓް އެންޑް މޯޓިވޭޝަން”ގެ ދާއިރާއިން ޓްރެއިނިންގ އެއް ކުރިއަށް ގެންދާނެ ކަމަށެވެ.\nތިނަދޫގައި މިއަހަރުގެ ޒުވާނުންގެ ދުވަސް ފާހަގަ ކުރުމަށް ހިންގާ ހަރަކާތްތަކުގެ ތެރޭގައި 22 އޮކްޓޫބަރު 2021ގެ ހެދުނު 7:00ގައި ހުވަދޫ ސްވިމިންގ ކުލަބުގެ ފެތުމުގެ ހަރަކާތަކާއި ހަވީރު 16:30 ގައި ރައުހަތު ސްޕޯޓްސް އިން ކުރިއަށްގެންދާ ޒުވާނުންގެ ދުވަހުގެ ޙައްސަ ދުވުމަކާއި، ހުވަދޫ ރެކްރިއޭޝަންގެ ފަރާތުން ކުރިއަށްގެންދާ މަސްރޭހެއް ކުރިއަށް ދާނެއެވެ. އަދި 23 އޮކްޓުބަރު 2021ގައި 20:30 ގައި ޓޭޑާއި ތިނަދޫ ޔޫތް ފުޓްބޯޅަ ކުލަބު ގުޅިގެން ކުރިއަށްގެންދާ ފުޓްސަލް މެޗާއި ، ހަވަރު ސްޕޯޓްސްއާއި ސްޕޯޓްސް ކްލަބު ޔުނިކް ގުޅިގެން އަންހެނުންނަށް ހާއްސަ ހޭންޑްބޯޅަ މެޗެއް ކުރިއަށް ގެންދިއުމަށް ވަނީ ނިންމާފައެވެ. ވަކިވަކި ހަރަކާތްތައް އިންތިޒާމް ކުރުމުގައި ވަކި ޖަމްޢިއްޔާތައް ހަރަކާތްތެރި ވީނަމަވެސް ހުރިހާހަރަކާތެއް ކުރިއަށް ގެންދަނީ ހުރިހާ ޖަމްޢިއްޔާތައް ގުޅިގެންކަން ފާހަގަކޮށްލަމެވެ.


އުނގޫފާރު “އީދު މަޖާ 1440” އީދު ޝޯވ ވަރަށް ފޯރީގަދަ – Ungoofaaru\nބަނޑޭރިގަނޑު/ޚަބަރު/އުނގޫފާރު “އީދު މަޖާ 1440” އީދު ޝޯވ ވަރަށް ފޯރީގަދަ\nއުނގޫފާރު އީދު ޝޯވ 1440\nއީދު ކުޅިވަރު ތަކުަގެ ތެރޭގައި ހިމެނޭ “އީދު ޝޯވ” ރޭ ވަނީ ބާއްވާފައެވެ. ވަރަށް ފޯރީގައި ކުރިއަށްދިޔަ މި ޝޯވ ގައި އުނގޫފާރުގެ ފަންނާނުންގެ ހުނަރު ވަރަށް ފުރިހަމަ އަށް ދައްކާލާފައިވެއެެވެ.\nރޭގެ ޝޯވ ގައި އުނގޫފާރު އަންހެނުންގެ ކޮމެޓީއާއި ބަދަވިން ބޮޑުބެރު ގުރޫޕާއި އަދިވެސް އިތުރު ޒުވާނުންގެ ފަރާތުން ނެށުމުގެ ހަރަކާތްތަކާއި ލަވަތައް ހުށައަޅައި ދީފައިވެއެވެ. މީގެ އިތުރުން އުނގޫފާރު ރީޖަނަލް ހޮސްޕިޓަލާއި އުނގޫފާރު ސްކޫލުގެ މުވައްޒަފުންގެ ފަރާތުންވެސް ނެށުމުގެ އައިޓަމް ތައް ހުށައަޅައިދީ ފައިވެއެވެ. ރޭގެ ޝޯވ ގައި އެންމެ ގިނަ ބަޔަކު ފޯރިނެގި އެއް އައިޓަމަކަށްވީ އުނގޫފާރު ރީޖަނަލް ހޮސްޕިޓަލްގެ ފަރާތުން އެތަނުގައި މަސައްކަތްކުރައްވާ ދިވެހި އަދި ބިދޭސީ ނަރުހުން ހުށައަޅައިދިން އައިޓަމެވެ.\nއީދު ކުޅިވަރުގައި މިއަދު ހަވީރު އޮންނާނީ ކޯޑިނެރުމެވެ.\nއުނގޫފާރު "އީދު މަޖާ 1440" އަންހެނުންގެ ބިލެއް އެޅުން


Male' Gai Anbu Thiyaagi Vehjje - Vaguthu\nމާލޭގައި އަނބު ތިޔާގިވެއްޖެ\nމާލޭ މާރްކޭޓްގައި ވިއްކަން ހުރި އަނބުތަކެއް – ވަގުތު އިމޭޖްސް: އަމީން ފަހްމި\nފުވައްފުލަކު އަނބުން މުޅި މާރުކޭޓް އަނެއްކާވެސް ތިޔާގިވެއްޖެއެވެ. އަނބު އަޅާ މޫސުންތަކުގައ އެންމެ ގިނައިން މާލެއަށް އަނބު ގެންނަ އެއް ރަށް ކަމުގައިވާ ފުވައްމުލަކުން މިފަހަރުގެ އަނބު މޫސުމުގައި ވެސް މިވަނީ އެތަކެއް ހާސް އަނބެއް މާލެ ގެނެސްފައެވެ.\nހެޔޮވަރުގެ އަނބު ބައެއް 100 ރުފިޔާއަށް ހުރި އިރު ވަކިން އަނބެއް ހުރީ 7- 10 ރުފިޔާއާއި ދެމެދުގެ އަގުތަކެއްގައެވެ.\nދަތުރުވެރިންގެ މާރުކޭޓު ފުވައްމުލަކު އަނބުން ތޮއްޖެހިފައިވާއިރު އަނބަށް ރަގަނޅު މާކެޓެއް ނުލިބޭ ކަމުގައި ވިޔަފާރިވެރިން ފާހަގަކުރެއެވެ.\n"އަނބު ލިބުމުގައި އެއްވެސް ދަތި ކަމެއް ނެތް. ނަމަވެސް އަނބު ގެންނަވަރާއި ބަލާފަ އަނބު ވިއްކޭލެއް މަދު." މައުލޫމާތު ދެމުން ވިޔަފާރިވެރިޔަކު ބުންޏެވެ.\nމާރުކޭޓު އަނބުން ފުނިޖެހިފައިވާއިރު ފަތުގެ ބާވަތްތަށް މާރުކޭޓުގައި ވަަރަށް މަދެވެ. އަދި މާރުކޭޓުގައި އެންމެ އަގު އުފުލިފައިވެސް ވަނީ ފަތުގެ ބާވަތްތަކުގެއެވެ. އެގޮތުން ލެޓިއުސް ކިލޯއެއް އުޅެނީ 65- 70 އާއި ދެމެދުގެ އަގުތަކެއްގައެވެ. އަދި ބޮނޑި ކޮޕީ ކިލޯއެއް 30 ރުފިޔާއަށް ހުރި އިރު ކޮޕީފަތް ބޮނޑިއެއް އުޅެނީ 10 ރުފިޔާއަށެވެ.\nމާލޭ ލޯކަލް މާރްކޭޓް – ވަގުތު އިމޭޖްސް: އަމީން ފަހްމީ\nމާރުކޭޓުގައި ގިތެޔޮ މިރުހުގެ އަގުވެސް ވަނީ އުފުލިފައެވެ .އެގޮތުން ކުރިން 130- 150 ލިބެން ހުރި މިރުން ކިލޯ މިހާރި ލިބެން ހުރީ 150- 180 އާއި ދެމެދުގެ އަގުތަކެއް ގައެވެ.\nއަދި ތަރުކާރީގެ އާއި މޭވާގެ ގިނަ ބާވަތްތަކުގެ އަގު ކުރިއެކޭވެސް އެއްފަދައިން ވަނީ އެއް ވަރެއްގައި ހިފެހެއްޓިފައެވެ.\nއިރުމަތީ ފަރާތު އާޓިފިޝަލް ބީޗް ވަގުތީ ގޮތުން ހުޅުވާލަނީ\nއޭޕްރީލް 17, 2018 10:36\nއޭޕްރީލް 17, 2018 11:11\nއަނބަށް ރަނގަޅު މާކެޓެއް ނުލިބޭ ވާހަކައާއި އަނބު ވިއްކޭލެއް މަދު ވާހަކަ ދައްކާއިރު އަނބު ތިޔާގިވަރާ އަޅާބަލާއިރު އަނބު އަގުބޮޑު. މީހުން އަނބު ނުގަންނަނީވެސް އަގު ބޮޑުކަމުން. އެތައް ބައިވަރު އަނބު ފީވެގެން އުކާލާއިރުވެސް އަނބު ވިއްކާމީހުން އަނބުގެ އަގު ހެވެއް ނުކުރޭ. ބޮޑު އަގުގައި ގަންނަން ބޭނުން ނުވާތީ ގިނަ މީހުން އަނބު ނުގަންނަނީ. މާކެޓް ނެތީއެއް ނޫން.\nއޭޕްރީލް 17, 2018 11:15\nމާލޭގައި އަދިވެސް އަނބު ތިޔަަގިވާނެ މާލެ ސަރައްދުން ތިލަފުށި ކުރިމަތީ އޮތް ފަޅު ހިއްކާ އެތަނުގައި ގްރީންޙައުސް ހަދައިގެން އަނބު ހެއްދިއްޔާ. ދ ރާއްޖެތެރެ އަށް ޑިޕެންޑްވެގެން މިކަންނުވާނެއެވެ.\nއޭޕްރީލް 17, 2018 14:26\nރާއްޖެތެރެވެސް ގަސްގަހުގަ އަނބު ވެސް ހައްދަވާ ހުރިހާ ކަމެއް ހިންގަވާ ބަލަހައްޓަވާ ފަރާތަކީ މާތްﷲ. އެހެންވީމަ ތިހެންކިޔަން ހެޔޮވެސް ނުވާނެނު. ފޮނި ވެވެ ހުއްޓަ މަރުއައިސް ބައްދަލް ކުރުމުގެ ކުރިން އިންޝާﷲ އިސްލާހުވަމާ.\nއޭޕްރީލް 17, 2018 11:38\nޏަމް.....ދޮންއަނބު ފެނުނީމަ ދަހިވެއްޖެ......\nއޭޕްރީލް 17, 2018 12:21\nގަންނާނީ ކިހިނެއްތަ؟ ނުވިކިގެން ފީވިޔަސް އަނބެއް 10ރުފިޔާ! އެންމެ ހެޔޮވިޔަސް 7ރުފިޔާ ! މިދެން ބޮޑުަރު ދޯ!\nއޭޕްރީލް 17, 2018 12:26\nއަނބުގިނަވިޔަސް އަގުހެވެއް ނުކުރާނެ ދެން ކީއްކުރާނީ ދޯ\nއޭޕްރީލް 17, 2018 13:21\nއަދި ހީވަނީ ރޯދަމަހު.....އަގު ދެގުނަ އަށް އަރާފާނެ....އެއީ ރޯދަމަހަށްވީމަ...ދީލަތިކަން އިސްކުރުމުގެ ބޭނުމުގައި....\nއޭޕްރީލް 17, 2018 14:04\nހެހެހެ.......ފިސާރި ތެދެއް ތިބުނީ.....\nއޭޕްރީލް 17, 2018 20:08\nރަށްރަށުން 3ރ 4ރ އަށް އަނބެއް ލިބޭއިރު މާލޭގަ އޭގެ ދެގުނަ އަގުބޮޑުކޮށް ވިއްކީމަ ހުންނާނީ މާ ރަނގަޅަށްވެސް ވިކިފަދޯ. އަދިވެސް އަގުހެޔޮ ނުކުރާތި ނުވިކި ހަލާކު ވިޔަސް


Top-up data libey gothah minimum internet speed eh kanda alhanee\nޓޮޕް-އަޕް ޑޭޓާ ލިބޭ ގޮތް ހަދައި މިނިމަމް އިންޓަނެޓް ސްޕީޑެއް ކަނޑައަޅަނީ\nމިނިސްޓަރު މުހައްމަދު މަލީހު ޖަމާލު މިއަދު މަޖިލީހުގެ ކޮމިޓީގައި ޖަވާބުދާރީވެވަޑައިގަންނަވަނީ -- ފޮޓޯ: މަޖިލީސް\nބްރޯޑްބޭންޑް ޕޮލިސީއެއް އެކުލަވާލައި އެ ޕޮލިސީގައި އެންމެ ކުޑަކޮށް ދެވޭނެ އިންޓަނެޓް ސްޕީޑް ނުވަތަ މިނިމަމް އިންޓަނެޓް ސްޕީޑް ކަނޑައެޅިގެންދާނެ ކަމަށް ކޮމިއުނިކޭޝަން ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހު ޖަމާލު ވިދާޅުވެއްޖެ އެވެ.\nރައްޔިތުންގެ މަޖިލީހުގެ ގައުމީ ތަރައްގީއާއި ތަރިކައިގެ ކޮމިޓީގައި މެންބަރުން ކުރެއްވި ސުވާލުތަކަށް ޖަވާބު ދެއްވަމުން މިނިސްޓަަރު މަލީހު ވިދާޅުވީ މި ސަރުކާރުން އިންޓަނެޓްގެ އަގު ހެޔޮކޮށް އެ ހިދުމަތް ރަނގަޅު ކުރާނެ ކަމަށާއި އެ ޔަގީން ކަން ދެއްވާ ކަމަށެވެ. އަދި ފެންވަރު ދަށްކޮށް ހިދުމަތް ދޭނަމަ ފިޔަވަޅު އަޅާނެ ކަމަށް ވެސް އޭނާ ވިދާޅުވި އެވެ.\nމިނިސްޓަރު މަލީހު ވިދާޅުވި ގޮތުގައި ބްރޯޑްބޭންޑް ޕޮލިސީއެއް އެކުލަވާލުމުގެ މަސައްކަތް އެ މިނިސްޓްރީން މިހާރު ވަނީ ފަށާފަ އެވެ. އެ ޕޮލިސީގެ ތެރެއިން މަސް ނިމޭއިރު ޓޮޕް - އަޕް ކުރާ ޑޭޓާ ޖެހިގެން އަންނަ މަހުގައި ވެސް ލިބޭ ގޮތަށް މިނިމަމް އިންޓަނެޓް ސްޕީޑް ކަނޑައަޅާނެ އެވެ.\n"ރައްޔިތުންގެ ކަންބޮޑުވުމެއް އެއީ މަހުގެ ވަކި ހިސާބަކުން ޓޮޕް - އަޕް ކުރާ ޑޭޓާ އެލަވަންސް އަނެއް މަހަށް ޓްރާންސްފާ ނުވާ މައްސަލަ، ޕޮލިސީގެ ތެރެއިން ޓްރާންސްފާވާ ގޮތަށް ހަމަޖެހިގެންދާނެ. މިނިމަމް އިންޓަނެޓް ސުޕީޑް ކަނޑައެޅިގެންދާނެ، ބްރޯޑްބޭންޑް ހިދުމަތަށް ބޮޑެތި ބަދަލުތަކެއް އަންނާނެ،" މިނިސްޓަރު ވިދާޅުވި އެވެ.\nމިނިމަމް އިންޓަނެޓް ސްޕީޑްގެ ގޮތުގައި ކަނޑައަޅާނެ ސީދާ މިންވަރެއް އަދި ނުނިންމަ އެވެ. ނަމަވެސް މިނިސްޓްރީގެ ސްޓޭޓް މިނިސްޓަރު އަހުމަދު އަފްޒަލް ވިދާޅުވީ ކުރިއަރާފައިވާ ގިނަ ގައުމުތަކުގައި މިނިމަމް އިންޓަނެޓް ސްޕީޑްގެ ގޮތުގައި ކަނޑައެޅިފައި އޮތީ 30 އެމްބީ ޕަ ސެކަންޑް ކަމަށާއި ރާއްޖޭގައި ވެސް ކަނޑައެޅޭނީ އެއާ ގާތް ކުރާ މިންވަރެއް ކަމަށެވެ.\nމަލީހު އިތުރަށް ވިދާޅުވީ އިންޓަނެޓްގެ ހިދުމަތް ދިނުމުގެ ލައިސަންސް އޮންނަ ތިން ކުންފުނިން ދޭ ހިދުމަތް ވަރަށް ރަނގަޅު ކަންކަން ފާހަގަ ކުރެއްވޭ ކަމަށެވެ. ނަމަވެސް ވާދަވެރިކަން އިތުރުކޮށް އިތުރު ކުންފުނިތަކަށް ފުރުސަތު ދިނުމަކީ އެންމެ ރަނގަޅު ގޮތް ނަމަ ސަރުކާރުން އެ ކަން ކުރާނެ ކަމަށެވެ.\n"ދިރާގު، އުރީދޫ އަދި އާރުއޯއެލްގެ ހިދުމަތްތައް ވެސް ރަނގަޅު. ރައީސް އިބްރާހިމް މުހައްމަދު ސޯލިހްގެ ވިސްނުންފުޅަކީ އިތުރު ވާދަވެރިކަން ގެނެސްގެން ރައްޔިތުންނަށް އޭގެ ފައިދާވާނަމަ އެ ފުރުސަތު ހުޅުވާލުން، އެ ފުރުސަތު ހުޅުވާލާނެ،" މިނިސްޓަރު ވިދާޅުވި އެވެ.\nރައްޔިތުންގެ މަޖިލިސް މުހައްމަދު މަލީހު ޖަމާލް\nމަލީހަށް ފިޔަވަޅު ނާޅަން މަޖިލީހުން ފާސްކޮށްފި


"Bos" in dheyn beynun vi message dhevijje: Nahula | Mihaaru\n"ބޮސް" ގެ ޕޯސްޓަރެއް: ފިލްމް ވަރަށް ކާމިޔާބު ކަމަށް ނަހުލާ ބުނޭ.\n"ބޮސް" އިން ދޭން ބޭނުންވި މެސެޖް ފޯރުކޮށް ދެވިއްޖެ: ނަހުލާ\n18 ނޮވެމްބަރ 2017 - 05:559comments\nމިހާރު ސިނަމާގައި ދައްކަމުން އަންނަ ފިލްމް "ބޮސް" އިން މުޖުތަމައަށް ފޯރުކޮށް ދޭން ބޭނުންވި މެސެޖް ފޯރުކޮށް ދެވިއްޖެ ކަމަށާއި ފިލްމަށް އާންމުންގެ ފަރާތުން ލިބެމުން އަންނަ ތަރުހީބާ ދޭތެރޭ ވެސް ވަރަށް ހިތްހަމަޖެހޭ ކަމަށް ޕްރޮޑިއުސަރު ފާތުމަތު ނަހުލާ ބުނެފި އެވެ.\n"ބޮސް" އަކީ ލޯބީގެ އަސަރު ގަދަ ވާހަކައެއްގެ ތެރެއިން ސިއްހީ ބޮޑު ބައްޔަކަށް އަމާޒުކޮށްގެން ހަދާފައިވާ ފިލްމެކެވެ. ނަހުލާ ބުނީ ފިލްމްގެ ސްކްރީންޕްލޭ ލިޔުނީ މެޑިކަލް ޑޮކްޓަރުންނާ މަޝްވަރާކޮށް، ވަރަށް ބޮޑަށް ރިސާޗް ވެސްކޮށްގެން ކަމަށެވެ.\n"އަހަރެން މި ފިލްމް ދޭން ބޭނުންވި މެސެޖުން ފޯރުކޮށް ދެވިއްޖެ. އެހެންވެ ވަރަށް ސެޓިސްފައިޑް ފިލްމާ ދޭތެރޭ. ކޮމާޝަލް ރަހަތަކާ އެކު ފިލްމް ގެނެސް ދޭން ބޭނުންވި އެއް ސަބަބަކީ ވެސް، މެސެޖް ފޯރުކޮށް ދޭން މާ އިފެކްޓިވް ވާނެތީ،" ނަހުލާގެ ސްކްރިޕްޓަކަށް، އައިޝަތު ރިޝްމީ ޑައިރެކްޓްކޮށްފައިވާ ފިލްމާ ބެހޭ ގޮތުން ބުންޏެވެ. "އެކަން ކާމިޔާބުވީމަ އެއީ ފިލްމް ކާމިޔުބުވުން ކަމަށް އަހަރެން ދެކެނީ. ފިލްމް ބެލި ގިނަ މީހުން އެބަހުރި ފިލްމް ރަނގަޅުވެގެން ކޮމެންޓްކޮށްފައި."\nއޭނާ ބުނީ ކޮންމެ ކަމެއްގައި ވެސް އިތުރަށް ރަނގަޅުކޮށްލަން ޖެހޭނެ ކަންކަން ހުންނާނެ ކަމަށާއި ބިނާ ކުރުވަނިވި ފާޑުކިޔުންތައް އަބަދު ވެސް ބަލައި ގަންނާނެ ކަމަށެވެ.\n"މީގެ ކުރިން އަހަރެންގެ ފިލްމަކަށް ކޮމެންޓް ނާންނަ ވަރަށް އެބަހުރި ބޮސް އަށް ކޮމެންޓް އައިސްފައި. އެ ކޮމެންޓްތަކަކީ ކުރިއަށް އޮތް ތަނުގައި މަސައްކަތްތައް އިތުރަށް ރަނގަޅު ކުރަން ލިބޭ ހިތްވަރެއްގެ ގޮތުގައި އަހަރެން ނަގަނީ." ކާމިޔާބު ފިލްމްތަކެއް ގެނެސް ދިން ނަހުލާ ބުންޏެވެ.\nމިދިޔަ މަހުގެ 31 ވަނަ ދުވަހުގެ ރޭ އޮލިމްްޕަހުގައި ޕްރިމިއާ ކުރި "ބޮސް" ކާމިޔާބު ޝޯތަކެއް ދައްކަމުން އަންނަ އިރު، މިހާރު ވިއްކަމުން އަންނަނީ 18 ވަނަ ޝޯގެ ޓިކެޓެވެ.\nނަހުލާ (ކ) "ބޮސް" ގެ ޑައިރެކްޓަރު ރިޝްމީ އާއި ލީޑިން އެކްޓަރު ޔުނާންއާ އެކު.\n"މަދުވެގެން ފަންސަވީސް ޝޯ އޮލިމްޕަހުގައި ދެއްކުން ޓާގެޓަކީ." ނަހުލާ ބުންޏެވެ.\nފިލްމް މިހާރު އަންނަނީ ރާއްޖޭގެ ވަރަށް ގިނަ ރަށްރަށާއި ރިސޯޓްތަކުގައި ވެސް ދައްކަމުންނެވެ. އެގޮތުން އާބާދީ ބޮޑެތި އަތޮޅުތަކުގައި ފިލްމް މިހާރު ވަނީ ދައްކަން ފަށައިފަ އެވެ.\n"މިހާރު ވެސް ވަރަށް ގިނަ ރަށްރަށުގައި ދައްކައިފި. އަދި ވަރަށް ގިނަ ރަށްރަށުގައި ދައްކަން ރޭވިފައި ހުރީ. އަހަރެމެން ޓީމެއް މިހާރު ވެސް 13 އަތޮޅެއްގައި އެބަ ހަރަކާތްތެރިވޭ ފިލްމް ދެއްކުމުގައި،" ނަހުލާ ބުންޏެވެ.\nއޭނާ ބުނީ ހދ. ކުޅުދުއްފުށީގައި ވެސް ޝޯތަކެއް ދެއްކުމަށް ފަހު، އަނެއްކާ ވެސް އެ ރަށުން ގިނަ ބަޔަކު ފިލްމް ބަލަން ބޭނުންވެގެން މި ހަފުތާ ބަންދުގައި އަލުން ޝޯތައް ދައްކަން ފަށާނެ ކަމަށެވެ.\n"ފިލްމަށް ރަށްރަށުން ލިބޭ ތަރުހީބު ވެސް ހަމަ ވަރަށް ބޮޑޭ ބުނެވޭނީ. އައްޑޫގައި ވެސް އެބަ ދައްކާ ޖުމްލަ ފަސް ޝޯ،" ނަހުލާ ބުންޏެވެ. "އަދި މި މަހުގެ ފަހުކޮޅު ލަންކާގައި ވެސް ޝޯތަކެއް ދައްކަން ތައްޔާރުވަމުން މި އަންނަނީ."\nކްރިސްޓަލް އެންޓަޓައިންމަންޓުން ހަދާފައިވާ "ބޮސް" ގެ ލީޑް ރޯލް ކުޅެފައި ވަނީ އަލަށް ތައާރަފުވި މުހައްމަދު ޔުނާންއާ އެކު މަރިޔަމް އައްޒަ އެވެ. އަދި ފިލްމްގެ ކާސްޓުންގެ ތެރޭގައި އިބްރާހީމް ޖިހާދު (ޖިމީ)، ފާތުމަތު އާޒިފާ (އަޒޫ)، އަލީ އާޒިމް (ދޮންއައްޔަ) އަދި އަލީ ޝަމީލް ހިމެނެ އެވެ.


Umuru dhuvahu ehkuri faisaa kathurufani kaalaifi\nޖަމާލަޔާ ރައްކާކޮށްފައި ހުރި ފައިސާތައް ކަތުރުފަނި ކާލުމުން އުކާލާފައި\nގޭގެ ބޮޑުފޮށީގައި ފައިސާ ރައްކާކުރާ މީހުންނަށް މިއީ ވަރަށް އިބުރަތްތެރި ވާހަކަ އެކެވެ. އިންޑިޔާގެ އަންދްރަޕްރަދޭޝްގެ ކްރިޝްނާ ޑިސްޓްރިކްޓްގައި އުޅޭ މީހަކު އުމުރު ދުވަހުން ލިބުނު ފައިސާ ރައްކާ ކޮށްފައި ހުރީ ދަގަނޑު ފޮއްޓެއްގަ އެވެ. އެއީ ގެއެއް ގަތުމުގެ ބޭނުމުގައި އޭނާ ރައްކާ ކޮށްފައި ހުރި ފައިސާ އެވެ.\nދާދިފަހުން އެއް ދުވަހަކު އޭނާ އެ ފޮށި ހުޅުވާފައި ބަލާލިއިރު ހުރިހާ ފައިސާތައް ހުރީ ކަތުރުފަނި އަޅައިގެން ހަލާކުވެފަ އެވެ.\nބިޖިލީ ޖަމާލަޔާ، 52، އަކީ އޫރު ގެންގުޅޭ މީހެކެވެ. އޭނާ ބުނި ގޮތުގައި ދަގަނޑު ފޮއްޓެއްގައި ރައްކާކޮށްފައި ހުރި ފަސް ލައްކަ ރުޕީސް ކަތުރުފަނި ކެއުމުގެ ސަބަބުން ވަނީ މުޅިން ހަލާކުވެފަ އެވެ.\nޖަމާލަޔާ ބުނީ އާއިލާއަށް އުފާވެރި ދިރިއުޅުމެއް ހޯދައި ދިނުމުގެ ގޮތުން ރީތި ގެއެއް ބިނާ ކުރުމަކީ އޭޏާގެ ހުވަފެނެކެވެ. ފަސް ލައްކަ ރުޕީސް އޭނާއަށް އެއް ކުރެވުނީ އެތައް އަހަރެއްގެ ބުރަ މަސައްކަތުންނެވެ.\nގިނަ ދުވަސްތަކަކަށްފަހު ދަގަނޑުފޮށި އޭނާ ހުޅުވާލީ މިހާރު ކުރަމުންދާ އޫރުގެ ވިޔަފާރިއަށް ފައިސާ މަދުވެގެން ރައްކާކޮށްފައި ހުރި ފަސްލައްކަ ރުފިޔާއިން އެއް ލައްކަ ރުފިޔާ އެ ވިޔަފާރިއަށް އިންވެސްޓްކުރަން ވެގެން ކަމަށް ޖަމާލަޔާ ބުންޏެވެ.\nފޮށި ހުޅުވާލުމާއެކު ޖަމާލަޔާ އަށް ލިބުނީ ބޮޑު ޝޮކެކެވެ. ފެނުނީ ހިތާމައިން ގޮސް ހިތް ހަލާކުވާ ވަރުގެ މަންޒަރެކެވެ. ބަންޑެލި ޖަހާފައި ހުރި 500 ރުޕީސް އާއި 200 ރުޕީސްގެ ކަރުދާސް ރުފިޔާތައް ކަތުރުފަނި ކެއުމުގެ ސަބަބުން ބޮޑެތި ލޯވަޅުތައް އެޅިފައި ހުރީމަ އެވެ.\nމި މަންޒަރު ފެނިފައި ޖަމާލަޔާ އަށް ވަރަށް ބާރަށް ރޮއިގަނެވުނެވެ. އަދި ޚަބަރުހުސްވެގެން ބިންމައްޗަށް ވެއްޓުނެވެ. އާއިލާގެ މީހުންނަށް ވެސް ކަން ވެގެން އުޅޭ ގޮތް އެނގުނީ އެހިސާބުންނެވެ.\nއެހިސާބުގަނޑުގެ މީހުން ފުލުހުންނަށް ގުޅާފައި މި ވާހަކަ ކިޔައިދިނުން ފުލުހުން އައިސް ހަލާކުވެފައި ހުރި ނޫޓުތައް ބެލި ކަމަށް ވެއެވެ. ހިތްހަލާކުވެފައި ހުރި ޖަމާލަޔާ ފުލުހުން ކައިރި ބުނީ އޭނާ އާއި އާއިލާގެ އެއްވެސް މީހެއްގެ ވެސް ބޭންކް އެކައުންޓެއް ނޯންނަ ކަމަށެވެ. އަދި ރައްކާކުރާ ހުރިހާ ފައިސާއެއް ބަހައްޓަނީ ވަރަށް ބާ ދަގަނޑު ފޮއްޓެއްގެ ތެރޭގައި ކަމަށެވެ.\nއޭނާ މި ފައިސާ ހޯދާފައިވަނީ އެއްވެސް ކަހަލަ ގާނޫނީ ޚިލާފު ކަމެއް ކޮށްގެން ކަމުގައި ނޫންނަމަ އޭނާއަށް ފައިސާގެ އެހީތެރިކަން ފޯރުކޮށްދޭނެކަމުގެ ޔަގީންކަން ފުލުހުން ވަނީ ޖަމާލަޔާ އަށް ދީފަ އެވެ.\nބޭންކެއްގެ ލޮކަރެއްގައި ގިނަ އަދަދެއްގެ ފައިސާ ރައްކާ ކޮށްފައި ހުރި އިންޑިޔާ މީހަކަށް ވެސް ދާދިފަހުން މިފަދަ ކަމެއް ކުރިމަތިވި އެވެ. އޭނާ ރައްކާކޮށްފައި ހުރި ދެ ލައްކަ އަށް ވުރެ ގިނަ ރުޕީސް ކަތުރުފަނި ކާލުމުގެ ސަބަބުން ބޮޑު ގެއްލުމެއް ވެފައިވާ ކަމަށް އެ މީހާ ބުނެފައި ވެއެވެ.


Ronaldo ge record goal aa eku Real ah molheh | Mihaaru\nލަނޑު ޖެހުމަށް ފަހު ރޮނާލްޑޯ އުފާފާޅުކުރަނީ.-- ފޮޓޯ: އޭއެފްޕީ\n07 ޑިސެމްބަރ 2017 - 08:383comments\nރޮނާލްޑޯ ރެކޯޑް ހެދީ ގްރޫޕް ސްޓޭޖުގެ ހަ މެޗުގައި ވެސް ލަނޑު ޖަހައިގެންނެވެ. ރޭގެ މެޗުގައި ޑޯޓްމަންޑް ކޮޅަށް ރޮނާލްޑޯ ޖެހި ގޯލަކީ މި ފަހަރުގެ މުބާރާތުގައި އޭނާ ކާމިޔާބުކުރީ ނުވަ ވަނަ ލަނޑެވެ.\nއެންމެ ފަހުގެ ޗެމްޕިއަން ރެއާލް މި ފަހަރުގެ މުބާރާތުގެ ދެ ވަނަ ބުރުން ޖާގަހޯދީ ގްރޫޕް އެޗްގެ ދެ ވަަނަ ޓީމުގެ ގޮތުގަ އެވެ. މި ގްރޫޕްގެ އެއް ވަަނަ ދިޔައީ ރޭ އަޕޮއެލް އަތުން 3-0 އިން މޮޅުވި ޓޮޓެންހަމް ހޮޓްސްޕާސް އެވެ. ޓޮޓެންހަމް އަށް 16 ޕޮއިންޓް ލިބުނުއިރު، ރެއާލްގެ އޮތީ 13 ޕޮއިންޓެވެ. ތިން ވަނަައިގައި އޮތް ޑޯޓްމަންޑާއި ފުލުގައި އޮތް އަޕޮއެލްގެ އޮތީ ދެ ޕޮއިންޓެވެ.\nރޭގެ މެޗުގެ ފުރަތަމަ 12 މިނިޓް ތެރޭ ރެއާލުން ވަނީ ދެ ލަނޑު ޖަހައިފަ އެވެ. ފުރަތަމަ ގޯލު ބޯހާ މަޔޮރާލް ޖެހިއިރު، ލީޑުފުޅާކޮށްދިނީ ރޮނާލްޑޯ އެވެ. ފުރަތަމަ ހާފު ނިމުމުގެ ކުރިންނާއި ދެ ވަނަ ހާފް ފެށުނުތަނުން ޑޯޓްމަންޑުގެ ފޯވާޑް ޕިއޭ އެމެރިކް އޮބާމަޔަންގް ޖެހި ދެ ގޯލާ އެކު މެޗުގެ ނަތީޖާ ވަނީ ހަމަހަމަވެފަ އެވެ. މެޗު ނިމެން ނުވަ މިނިޓަށް ވެފައި ހުއްޓައި ރެއާލް މޮޅުކޮށްދިން ގޯލު ޖެހީ ލޫކަސް ވަޒްކޭޒް އެވެ.\nއަންނަ ހޯމަ ދުވަހު އޮންނަ ޗެމްޕިއަންސް ލީގުގެ ދެ ވަނަ ބުރުގެ ގުރުއަތުލުމުގައި ރެއާލާ ޖެހޭނެ ކަމަށް އެންމެ ބޮޑަށް ބެލެވެނީ އިނގިރޭސި ޓީމަކާ އެވެ.\nގްރޫޕް ޖީ އިން ރޭގެ މެޗުތަކަށް ފަހު ބެސިކްޓާސް އާއި ޕޯޓޯ ވަނީ މުބާރާތުގެ ދެ ވަނަ ބުރުގެ ޖާގަތައް ހޯދައިފަ އެވެ. ރޭ އާރްބީ ލިޕްޒިގު އަތުން 2-1 އިން މޮޅުވި ބެސިކްޓާސް 14 ޕޮއިންޓާ އެކު ގްރޫޕްގެ އެއް ވަނައިގައި އޮތްއިރު، ދެ ވަނަ އަށް ދިޔަ ޕޯޓޯ އަށް ލިބުނީ 10 ޕޮއިންޓެވެ. އެ ޓީމު ވަނީ ރޭ މޮނާކޯގެ މައްޗަށް 5-2 އިން ކުރިހޯދައިފަ އެވެ.\nމި ގްރޫޕްގެ ތިން ވަނަ ދިޔަ ޖަރުމަނުގެ ލިޕްޒިގަށް ހަތް ޕޮއިންޓް ލިބުނުއިރު، މިއީ އެ ޓީމުން މި މުބާރާތުގައި ކުޅުނު ފުރަތަމަ ފަހަރެވެ. އެ ޓީމު ދެން ވާދަކުރާނީ ޔޫރޮޕާ ލީގުގަ އެވެ. ގްރޫޕުގެ އެންމެ ފުލަށް ދިޔަ މޮނާކޯގެ އޮތީ ދެ ޕޮއިންޓެވެ.


Mi inthihaabakee nazaahaiy theri inthihaabakah vaane: EC\nމި އިންތިހާބަކީ ނަޒާހަތްތެރި އިންތިހާބަކަށްވާނެ: އީސީ\nމީގެ ކުރިން އީސީ އިން ބޭއްވި ނޫސްވެރިންގެ ބައްދަލުވުމުގައި ޝަރީފް ވާހަކަ ދައްކަވަނީ - އަހުމަދު ޝުރާއު | އަވަސް\nމިއަދުގެ ރައްޔިތުން މަޖިލީހުގެ އިންތިހާބަކީ ގާނޫނާއި ގަވާއިދާއި އެއްގޮތްވާ ގޮތުގެ މަތީން ބާއްވާ އިންތިހާބެއް ކަމަށާއި މި އިންތިހާބަކީ ނަޒާހަތްތެރި އިންތިހާބަކަށްވާނެ ކަމުގެ ޔަގީންކަން އަރުވާކަމަށް އިލެކްޝަން ކޮމިޝަން (އީސީ) އިން ބުނެފި އެވެ.\nނަވާރަވަނަ ރައްޔިތުން މަޖިލީހުގެ އިންތިހާބްގެ ވޯޓްލުން ރާއްޖޭގެ އެކި ސަރައްދުގައިތަކުގައި މިހާރު ވަނީ ފަށާފަ އެވެ.\nޓީވީއެމް މެދުވެރިކޮށް ދެއްވި އިންޓަވިއުގައި އީސީގެ ރައީސް އަހުމަދު ޝަރީފް އާދަމް ވިދާޅުވީ، މި އިންތިހާބަކީ ގާނޫނާއި ގަވާއިދާއި އެއްގޮތްވާ ގޮތުގެ މަތީން ބާއްވާ އިންތިހާބެއްކަން ހުރިހާ ބޭފުޅުންނަށް ޔަގީންކޮށް އަރުވާ ކަމަށެވެ. އެގޮތުގެ މަތީން މިއަދުގެ ވޯޓްލުން ކުރިއަށްދާއިރު، ވޯޓްލުމުގެ އެންމެހާ ކަންތައްތައް އިންސާފުވެރިކަމާއި އަމާންކަމާއެކު ކުރިއަށް ގެންގޮސްދިނުމަށް ސިޔާސީ ޕާޓީތަކުންނާއި ޖަމިއްޔާ ޖަމާއަތްތަކުންނާއި އާންމު ފަރުދުންގެ ފުރިހަމަ އެއްބާރުލުން ބޭނުންވާ ކަމަށްވެސް އޭނާ ވިދާޅުވި އެވެ.\n"މި އިންތިހާބަކީ ގާނޫނާއި ގަވާއިދާއި އެއްގޮތްވާ ގޮތުގެ މަތީން ބާއްވާ އިންތިހާބެއްކަން ހުރިހާ ބޭފުޅުންނަށް ޔަގީންކޮށް އަރުވަން، މި އިންތިހާބަކީ ރިޔާސީ އިންތިހާބްފަދަ ނަޒާހަތްތެރި އިންތިހާބެއް ކަމުގެ ޔަގީންކަން އަރުވަން،" ޝަރީފް ވިދާޅުވި އެވެ.\nޝަރީފް ވިދާޅުވީ، މިއިންތިހާބްގެ ސެކިއުރިޓީ ކަންތައްތައް ބަލަހައްޓަމުންދާނީ ފުލުހުން ކަމަށާއި ފުލުހުންގެ މަސައްކަތައް އެއްބާރުލުން ދެއްވުމަކީވެސް އެކޮމިޝަނުގެ ވަރަށް ބޮޑު އެދުމެއް ކަމަށެވެ.\nމިއިންތިހާބް މޮނީޓަރު ކުރުމަށް ކެނޑިޑޭޓުންގެ މަންދޫބުންނާއި ރާއްޖެ އާއި ރާއްޖެއިން ބޭރުގެ އޮބްޒާވަރުންނާއި މޮނީޓަރުން ހަރަކާތްތެރިވާނެ ކަމަށެވެ. އެގޮތުން ކެނޑިޑޭޓުންގެ މަންދޫބުންގެ ގޮތުގައި 1545 ފަރާތަކުން ހަރަކާތްތެރިވާނެ ކަމަށާއި ލޯކަލް އޮބްޒާވަރުންގެ ގޮތުގައި 1904 ފަރާތަކުން ހަރަކާތްތެރިވާނެ ކަމަށާއި ލޯކަލް މޮނީޓަރުންގެ ގޮތުގައި 1998 ފަރާތަކުން އަދި އިންޓަނޭޝަނަލް އޮބްޒާވަރުންނާއި މޮނީޓަރުންގެ ގޮތުގައި 37 ފަރާތަކުން ހަރަކާތްތެރިވާނެ ކަމަށްވެސް ޝަރީފް ވިދާޅުވި އެވެ.\n"ކެނޑިޑޭޓުންނަށް ތާއީދު ހޯދުމަށް މަސައްކަތް ކުރުމުގެ ފުރުސަތު މިހާރު ހަމަވެފައިވާތީ އިއްޔެ ހަވީރު 6:00 އިން ފެށިގެން މާދަމާގެ ހެނދުނު 6:00 އާ ދޭތެރޭގައި ކެނޑިޑޭޓުންނަށް ތާއީދު ހޯދުމަށް މަސައްކަތް ކުރުމަކީ ގާނޫނީ ގޮތުން މަނާކަމެއް،"\nމިއަދުގެ ވޯޓްލުމުގެ ކަންކަން ސުލްހަވެރިކަމާއި އަމާން އޮމާންކޮށް ކުރިއަށް ގެންގޮސްދިނުމަށްޓަކައި ހުރިހާ ބޭފުޅުންގެ އެއްބާރުލުން ބޭނުންވާ ކަމަށްވެސް ޝަރީފް ވިދާޅުވި އެވެ.\nމަޖިލީހުގެ އިންތިހާބުގައި މިފަހަރު މަޖިލިސް އިންތިހާބުގައި 87 އަށް ދާއިރާއަކަށް 386 ކެންޑިޑޭޓުން ވާދަ ކުރެ އެވެ. އަދި 264،589 މީހަކަށް ވޯޓު ލުމުގެ ހައްގު ލިބިގެންވެ އެވެ.\nއިލެކްޝަންސް ކޮމިޝަން އަހުމަދު ޝަރީފް އާދަމް މަޖިލިސް އިންތިހާބު 2019\nކެނޑިޑޭޓުންގެ މާލީ ބަޔާން ހުށަހެޅުން މޭ5އާ ހަމައަށް\nގަސްދުގައި ސައްހަ ވޯޓުތަކެއް ބާތިލްކޮށްފައެއް ނެތް: އީސީ\nއިންތިހާބު ލަސްކުރެވޭނެ ގާނޫނީ ހުއްޖަތެއް ނޯންނާނެ: އީސީ


ކުޑަކުދިންނަށް ކުރާ އަނިޔާގެ މައްސަލަތަކުގެ ސަބަބުން އިޖުތިމާޢީ އަދި އިޤްތިޞާދީ ގެއްލުންތަކެއް ލިބޭކަމަށް މިނިސްޓަރ ޒެނީޝާ ވިދާޅުވެއްޖެ – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nކުޑަކުދިންނަށް ކުރާ އަނިޔާގެ މައްސަލަތަކުގެ ސަބަބުން އިޖުތިމާޢީ އަދި އިޤްތިޞާދީ ގެއްލުންތަކެއް ލިބޭކަމަށް މިނިސްޓަރ ޒެނީޝާ ވިދާޅުވެއްޖެ\nPosted on 19/11/2017 16/01/2018\nކުޑަކުދިންނަށް ކުރާ އަނިޔާގެ މައްސަލަތަކުގެ ސަބަބުން ދިވެހިރާއްޖެއަށް އިޖުތިމާޢީ އަދި އިޤްތިޞާދީ ގެއްލުންތަކެއް ލިބޭކަން ޤަބޫލުކުރަންޖެހޭ ކަމަށާއި، އަނިޔާއިން ކުދިން ރައްކާތެރިކޮށް އަދި އަނިޔާއާ ދެކޮޅަށް ކުޑަ ކުދިން ބާރުވެރިކުރުވުމަކީ ސަރުކާރުން ޚާއްޞަ އިސްކަމެއްދޭކަމެއްކަމަށް މިނިސްޓަރ އޮފް ޖެންޑަރ އެންޑް ފެމިލީ އަލްފާޟިލާ ޒެނީޝާ ޝަހީދު ޒަކީ ވިދާޅުވެއްޖެއެވެ. މިނިސްޓަރ މިހެން ވިދާޅުވީ، ކުޑަކުދިންނަށް ކުރާ އެކި ބާވަތުގެ އަނިޔާތައް ހުއްޓުވުމަށްޓަކައި ބައިނަލްއަޤްވާމީ ގޮތުން ފާހަގަކުރާ ދުވަހުގެ މުނާސަބަތުގައި ޕަބްލިކް ސަރވިސް މީޑިއާ މެދުވެރިކުރައްވައި މިއަދު ދެއްވި ޚިޠާބުގައެވެ.\nމިނިސްޓަރގެ ޚިޠާބުގައި، އަނިޔާއިން ރައްކާތެރިކަން ލިބުމަކީ ކޮންމެ ކުއްޖެއްގެ ވެސް ޙައްޤެއް ކަމަށް ވިދާޅުވިއެވެ. އެހެންނަމަވެސް، މިނިސްޓްރީ އޮފް ޖެންޑަރ އެންޑް ފެމިލީއަށް ހުށަހެޅޭ މައްސަލަތަކުގެ 50 އިންސައްތައަށް ވުރެ ގިނަ މައްސަލަތަކަކީ، ކުޑަކުދިންނަށް ކުރާ އެކި ބާވަތުގެ އަނިޔާގެ މައްސަލަތައް ކަމަށާއި، މި ގޮތުން، ފާއިތުވި ހަތަރު މަހުގެ ތަފާސްހިސާބުތަކުން ދައްކާގޮތުގައި، ކުޑަކުދިންނަށް ކުރާ އެކި ބާވަތުގެ އަނިޔާގެ 480 އަށް ވުރެ ގިނަ މައްސަލަ މިނިސްޓްރީއަށް ހުށަހަޅައިފައިވާކަން ފާހަގަކުރައްވައި، މީގެ ތެރޭގައި ކުޑަކުދިންނަށް ކުރާ ޖިސްމާނީ، ނަފްސާނީ، ޖިންސީ އަނިޔާ އަދި އިހުމާލު ވުމުގެ މައްސަލަތައް ހިމެނޭކަމަށް މިނިސްޓަރ ވިދާޅުވިއެވެ.\n“އެއްވެސް ބާވަތެއްގެ އަނިޔާއެއް ކުޑަކުއްޖަކަށް ލިބުމަކީ ބަލައިގަނެވޭނެކަމެއް ނޫން. ހަމަ އެހެންމެ، ކުޑަކުދިންނަށް ކުރާ ހުރިހާ ބާވަތެއްގެ އަނިޔާއަކީ ވެސް ހުއްޓުވޭނެކަމެއް.” މިނިސްޓަރ ވިދާޅުވިއެވެ. އަދި މި ކަމަށް މުޅި މުޖުތަމަޢު ހޭލުންތެރިވާންޖެހޭކަމަށާއި، އެހީއަށް އެދޭނެ ފަރާތެއް ނެތި، އެއްވެސް ކުއްޖަކު އަނިޔާ ތަޙައްމުލުކުރަމުންދިއުމަކީ ދިވެހިރާއްޖެ ފަދަ ކުޑަ މުޖުތަމަޢުއެއްގައި ވެގެންވާނެކަމެއްނޫން ކަމަށް ވެސް މިނިސްޓަރ ވިދާޅުވިއެވެ.\nމީގެ އިތުރުން، ކަންބޮޑުވާންޖެހޭ ފަދަ އަލާމަތްތަކަށް އެންމެހައި ފަރާތްތަކުން ސަމާލުވެ، އެކަންކަން ކަމާގުޅުންހުރި ދައުލަތުގެ އިދާރާތަކަށް ރިޕޯޓުކޮށް، އަނިޔާ ލިބެމުންދާ ކުދިންނަށް އެހީތެރިކަން ފޯރުކޮށްދިނުމަށް މިނިސްޓަރ އިލްތިމާސްކުރެއްވިއެވެ. އަދި މި ފަދަ ހާލަތުތައް ހުއްޓުވުމަށް މިހާރަށްވުރެ ގިނަ މަސައްކަތްތަކެއް ކުރަންޖެހޭކަން ވެސް މިނިސްޓަރގެ ޚިޠާބުގައި ފާހަގަކުރެއްވިއެވެ.\nމިނިސްޓަރގެ ޚިޠާބު ނިންމަވާލެއްވުމުގެ ކުރިން، ކުޑަކުދިންގެ ރައްކާތެރިކަމަށްޓަކައި މިހާރު ވެސް ހަރަކާތްތެރިވާ މުއައްސަސާތަކާއި، މަދަނީ ޖަމްޢިއްޔާތަކާއި އަމިއްލަ ފަރުދުން، އަދި މިނިސްޓްރީގެ އިޖްތިމާޢީ ޚިދުމަތްތެރިން އަދާކުރަމުންދާ މުހިންމު ދައުރު ފާހަގަކުރައްވައި، ކުޑަކުދިންނަށް ކުރާ އެކި ބާވަތުގެ އަނިޔާތައް ހުއްޓުވުމަށް މަސައްކަތްކުރުމަށްޓަކައި ފާހަގަކުރާ މި ފަދަ މުހިންމު ދުވަހެއްގައި، މި މަސައްކަތް އިތުރަށް ހަރުދަނާކުރުމަށް އާ އަޒުމަކާ އެކު މަސައްކަތް ފަށައިގަތުމަށް އިލްތިމާސްކުރެއްވިއެވެ.\n01 ރަބީޢުލްއައްވަލް 1439\n19 ނޮވެންބަރު 2017\nއޮކްޓޫބަރު 2017ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް →\n← ފ.ނިލަންދޫއަށް މިނިސްޓަރ ޒެނީޝާ ރަސްމީ ދަތުރުފުޅެއް ކުރައްވައިފި


Aasaharaa Gai Sandhoakakah Laafai Mahaana Eh Mathee Sihureh Valhulaifi - Vaguthu\nއާސަހަރާގައި ސަންދޯކަކަށްލާފައި މަހާނައެއް މަތީ ސިހުރެއް ވަޅުލައިފި\nއާސަހަރާ ތެރެއިން ފެނުނު ސިހުރު - ފޮޓޯ: މީސްމީޑިއާ\nއާސަހަރާގައި ސަންދޯކަކަށް ލާފައި މަހާނައެއްގެ މަތީގައި ސިހުރެއް ވަޅުލާފައި ވަނިކޮށް ފެނިއްޖެއެވެ.\nމިއަދު މެންދުރުފަހުގެ ވަގުތެއްގައި މަހާނައެއްގެ މަތިން މި ސިހުރު ވަޅުލާފައިވަނިކޮށް ފެނުނީ، އާއިލާގެ މީހަކު މަހާނަ އަށް ޒިޔާރަތްކުރި އިރު، ފަސްގަނޑު ހާވާފައި ހުރުމުން އިތުރަށް ބެލި ބެލުމުންނެވެ.\nމަހާނައެއްގެ މަތީގައި ވަޅުލާފައި އޮތް ސިހުރު ފެންނަ ފޮޓޯތައް މިހާރު މީސްމީޑިއާގައި ދައުރުވަމުންދާއިރު، އެ ފޮޓޯތައް މީސްމީޑިއާގައި އާންމުކުރި ފަރާތުން ބުނެފައިވަނީ، ސިހުރު ވަޅުލާފައި ވަނިކޮށް ފެނުނީ، ޖަމާޢަތްތެރިން އެތަން ކުޑަކޮށް ކޮނެލި ވަގުތު ކަމަށެވެ.\nއަދި އެ ސިހުރު އޮތީ ސަންދޯކަކަށްލައި ކަފައަޅައި ބަނދެފައި ކަމަށާއި، މިހާރު އެ ސިހުރު ފުލުހުންނާއި ހަވާލުކޮށްފައިވާ ކަމަށްވެސް އޭނާ ކުރި ޕޯސްޓުގައި ބުނެފައި ވެއެވެ.\n"ސިހުރު ހަދާ މީހާއަކީ ޝައިތާނާގެ އަޅެކެވެ،" މީސްމީޑީއާގައި މި ފޮޓޯތައް އާންމު ކުރި މީހާ ލިޔެފައި ވެއެވެ.\nމިކަމާއި ގުޅިގެން ފުލުހުން ބުނެފައިވަނީ އެފަދަ މައްސަލައެއް މިއަދު ފުލުހުންނަށް ހުށަހެޅުމާއި ގުޅިގެން ތަހުޤީޤެއް ކުރިޔަށްގެންދާ ކަމަށެވެ.\nމިއަދު އާސަހަރާގެ މަހާނައެއް މަތިން، ވަޅުލާފައިވާ ސިހުރެއް ފެނުނުއިރު، މާފަންނު ސަހަރާ ތެރޭގައި ސިހުރު ހަދާފައިވާ ގާތަކެއް ކަމަށް ބުނެ އެ ގާކޮޅުތައް ނެގި ބަޔަކު އެ ސަހަރާ ކައިރިން ހުއްޓުވާފައި ވެއެވެ.\nސިހުރު ހަދާކަމަށް ޝައްކުކުރެވޭ މީހަކު މާފަންނު ސަހަރާއިން ހައްޔަރުކޮށްފި\nއޮކްޓޯބަރ 4, 2019 20:58\naan dhen emmen siyaasee ey siyaasee ey kiyamun dhuvey sarukaaru mathy nan alhuvamun\nއޮކްޓޯބަރ 5, 2019 01:00\nމީގެ ކުރިން ވެރިޔަކަށް ހުންނަމީހާ ޒިންމާނަގަން ޖެހެންޏާ މިހާރުވެސް އެކަން އޮންނަންވާނީ ހަމަ އެގޮތަށް ކަންނޭގެ\nއޮކްޓޯބަރ 4, 2019 21:14\nއޮކްޓޯބަރ 4, 2019 23:40\nކޮބާ ސަހަރާ ބަލަހައްޓަން ހަވާލު ކޮއްފަތިބޭ މީހުން. އެތަނައް ބޭނުންގަޑިއަކު ސިހުރ ހަދާމީހުންނާއި ޕާޓޭއިންނައް ވަދެވެންވީ ކީއްވެ. ކޮބާ ކެމެރާ ސިސްޓަމް. އެތާކާރީ ހުންނަ ޕާރކިންގަ ކެމެރާ ހުންނައިރު ޕާކިންގެ މޮނީޓަރިބް ސުޓޭޝަނައް ގުޅާލާފަ ސަހަރާގަ ކީއްވެ ކެމެރާ ނުބެހެއްޓެންވީ.؟\nއޮކްޓޯބަރ 5, 2019 00:22\nއިބުރާހިމްގެ ވެރިކަން ވައްޓާލަން ސިހުރު ހަދަނީ. ތިޔަވާނީ އުސްފަސްގަނޑުގަ ސިހުރުހެދި ގްރޫޕްކުރާ ކަމަކަށް. ޔަގީން. އިބްރާހީމާ ނިކަން ސީރިއަސްކޮށް ތި މައްސަލަ ބަލާބަލަ. ފަހަރެއްގަ މަޖިލީހުގެ ރައީސް ތާށިވެދާނެ.\nއޮކްޓޯބަރ 5, 2019 17:51\nސިހުރާ ގުޅިފަ ހުރި ޕާޓީއެއްގެ މީހެއް އިބުރާހީމަކީވެސް. އޭނާ ވައްޓަން އިތުރު ސިހުރެއް ހަދާކަށްނުޖެހޭނެ. މަޖްލިސް ރައީސް ދަންނާނެ ސިހުރަށްވުރެ މިހާރު ބާރު އޮތީ 65 މެމްބަރުންގެ އަތުގަކަން.\nއޮކްޓޯބަރ 8, 2019 10:23\nހޫން އަސޭލާއާ ބަސޭލާއާ ގެނެސް ފުއްގަނޑު މޮޑުނީ އިބުރާހީމު ޕާޓިން ވިއްޔާ.. ސިހުރާ ޑުރަގާ ބަގުލާރީގެ ބޮޑޭ އެހުރީ ރައްޔިތުން ނިކުމެ ސައްޕެއްޖަހާ ބޭރުކޮށްފަ.. ދެން އެހެންމީހުން ބޮލަށް ފޫޅު ކަނޑަން ނޫޅޭ ތިވެސްވާނި އަސޭލާ ޕާޓީގެ ކަމަކަށް...\nއޮކްޓޯބަރ 5, 2019 05:50\nސިހުރެއްނޫން އެއީ ވަރިތޮޅިއެއް\nއޮކްޓޯބަރ 5, 2019 09:21\nސިހުރު ހަދާމީހުން ގަތުލު ކުރަން ޖެހޭ.\nއޮކްޓޯބަރ 8, 2019 10:21\nތި ނޫސްތަކުގަ ޖެހީމަ ހެދި މީހާއަށް އެނގޭނެ ތީގެ ޒަމާން ގޮސްފިކަން އަނެއްކާ ހަދާނެ.. ނުބުނެ ހުރިނަމަ ވާނުވާގަ ހުންނާނެ ނޫނީ ސިހުރުގެ ފައިދާއެއް ނުކުރީމަ ސިހުރަކީ ފޭކުކަމަށް ބަލައި އެކަމާ ދުރުވެއްޖެއްޔާ ކިހާ ރަނގަޅު


Dhuniyeyge Enme Bodah Vai Thagahyaru Vefaivaa Rashakah Lahore - Vaguthu\nދުނިޔޭގައި އެންމެ ބޮޑަށް ވައި ތަޣައްޔަރު ވެފައިވަނީ ޕާކިސްތާނުގެ ދެވަނައަށް އެންމެ ބޮޑު ރަށްކަމަށްވާ ލާހޫރުކަމަށް ވައިގެ ފެންވަރު ދިރާސާކުރާ ކުންފުންޏަކުން ބުނެފިއެވެ.\nއެއަރވިޝުއަލް މޮނިޓަރިންގ ޕްލެޓްފޯމް އޮޕަރޭޓްކުރާ ސްވިޓްޒަރލެންޑްގެ ޓެކްނޮލޮޖީ ކުންފުނި އައި.ކިއު.އެއަރއިން ބުނާގޮތުގައި ބުދަ ދުވަހު ލާހޫރުގައި ވައިގެ ކޮލިޓީ ރޭންކިންގ ހުރީ 348 ގައެވެ. ވައިގެ ކޮލިޓީ ރޭންކިންގ 300 އަށް ވުރެ މަތިވެއްޖެނަމަ އެއީ ވައިގެ ތަޣައްޔަރުކަން އެންމެ ނުރައްކާތެރި މިންވަރުގެ ގޮތުގައި ބަލައެވެ.\n11 މިލިޔަން މީހުންގެ އާބާދީއެއް އޮންނަ ލާހޫރުގައި ވައި ތަޣައްޔަރުވުމުގެ ސަބަބުން އެރަށުގައި ދިރިއުޅެމުންދާ މީހުންނަށް އަންނަނީ ސިއްހީ ގޮތުންވެސް މައްސަލަތައް ކުރިމަތިވަމުންނެވެ. އެގޮތުން، ކުޑަކުދިންނަށް ނޭވާލާން އުނދަގޫވަމުން އަންނަކަމަށް ބުނެ އެތައް ބަޔަކު ޝަކުވާ ކޮށްފައިވެއެވެ.\nވައި ތަޣައްޔަރުވާ މިންވަރު ޕާކިސްތާނުގައި މިފަހަކަށް އައިސް ވަނީ ވަރަށް ބޮޑަށް ގޯސްވެފައެވެ. އޭގެ ސަބަބެއްކަމަށް ބެލެވެނީ ފިނި މޫސުމައި ދިމާކޮށް ވައި ތެއްވެފައިވަނިކޮށް ދަނޑުބިންތައް އެންދުމާއި، އަގުހެޔޮ އަދި ފެންވަރުދަށް ޑީސަލް ބޭނުންކުރުމެވެ.\nފާއިތުވެދިޔަ އަހަރުތަކުގައި ރައްޔިތުން ވަނީ އެމީހުންގެ އަމިއްލަ އެއަރ ޕިއުރިފަޔަރތައް ބިނާކޮށްފައެވެ. އަދި ލާހޫރުގައި ދިރިއުޅޭ ރައްޔިތުންވަނީ ވައި ތަޣައްޔަރުވުމުގެ މައްސަލަ ހައްލުކުރުމަށް މަސައްކަތްނުކުރާކަމަށް ބުނެ ޕާކިސްތާނުގެ ސަރުކާރާ ދެކޮޅަށް ދައުވާ ވެސް ކޮށްފައެވެ. ނަމަވެސް، އެގައުމުގެ ސަރަހައްދުތަކުގައި ވައި ތަޣައްޔަރުވަނީ އިންޑިޔާއިން ދޫކުރާ ވިހަ ގޭސްތަކުގެ ސަބަބުންކަމަށް ބުނެ މައްސަލަ ހައްލުކުރަން ފިޔަވަޅުއެޅުން ވަނީ ލަސްކޮށްފައެވެ.\nމީޑިއާ ރިޕޯޓުތައް ބުނާގޮތުން ވައި ތަޣައްޔަރުވުމުގެ މައްސަލައަކީ އެ ސިޓީގެ މީހުން އިންތިހާއަށް ކަންބޮޑުވާ ކަމެކެވެ. އެގޮތުން، ކުޑަކުދިން ބޭރަށް ވެސް ނުނެރޭ ކަމަށް ބައެއް ފަރާތްތަކާއި ހަވާލާދީ ބައިނަލްއަޤްވާމީ މީޑިއާތަކުން ރިޕޯޓު ކޮށްފައިވެއެވެ.


Salman Khan ehfaharaa dhe film ehge massakathugai! - TrendingRED\nސަލްމާން ޚާން އެއްފަހަރާ ދެފިލްމެއްގެ މަސައްކަތުގައި!\n25 ޖުލައި 2017 - 15:33\nއަހަރެމެންނަށް އިނގޭ ގޮތުގައި ސަލްމާން ޚާން އަކީ ކެނޑިނޭޅި މަސައްކަތުގައި ވަރަށް ބުރަކޮށް އުޅޭ ތަރިއެކެވެ. އަދި މިހާރު އިނގޭ ގޮތުގައި، ސަލްމާން ދަނީ "ޓައިގާ ޒިންދާހޭ" ގެ މަސައްކަތުގައި މޮރޮކޯގައި ޝޫޓް ކުރަމުންނެވެ. އަދި މިއީ ސަލްމާން އަދި ކެޓްރީނާ ކައިފް އެކުގައި ކުރިން ފެނުނު ފިލްމް ކަމަށްވާ "އެކް ތާ ޓައިގާ" ގެ ދެވަނަ ބައެވެ.\nއެހެންނަމަވެސް، އެނގިފައިވާ ގޮތުގައި ސަލްމާން ވަނީ އިތުރު ފިލްމަކަށް ވެސް މަސައްކަތް ކުރަން ފަށާފައެވެ. ވީމާ، މޮރޮކޯގައި ޝޫޓިނގްގައި އުޅެމުން ސަލްމާން ވަނީ ރެމޯ ދި ސޫޒާ ގެ ނެށުމުގެ ފިލްމަކަށް މަސައްކަތް ފަށާފައެވެ.\nސަލްމާން ފެނިގެންދާނީ ވަރަށް ހިޕްހޮޕް ނެށުމެއްގެ ތެރެއިންނެވެ. އެހެންކަމުން ސަލްމާން ދަނީ ރެމޯގެ ޑާންސް އިންޑިއާ ޑާންސްގެ ސާޖަން ސިނގް ކާރިން ކްލާސް ތަކެއް ނަގަމުންނެވެ. އަދި ރެމޯ ވަނީ މޮރޮކޯގައި ސަލްމާންއަށް މި ކްލާސްތަށް ކުރިއަށް ގެންދެވޭ ގޮތަށް ހަމަޖައްސައިދީފައެވެ. އެހެން ކަމުން، މޮރޮކޯގައި ހިނގަމުންދާ ސޫޓިންގްއަށް އެއްވެސް ބުރައެއް ނާރާ ސަލްމާންއަށް މިކަން ކުރިއަށް ގެންދެވޭނެއެވެ.\nމި ލިޔުމާ ގުޅުންހުރި ލިޔުންތައް


Vai Gadhavaanethee Bodu Sarahahdhakah Hudhu Samaal Nerefi - Vaguthu\nކޮވިޑް-19: ހާލަތު އިތުރަށް ގޯސްވެ، ނުރައްކާ ބޮޑުވަނީ - 33 މިނެޓް ކުރިން\nވައި ގަދަވާނެތީ ބޮޑު ސަރަހައްދަކަށް ހުދު ސަމާލު ނެރެފި\nނ.އަތޮޅާއި ތ.އަތޮޅާއި ދެމެދަށް ވައި ގަދަވާނެ ކަމަށް ލަފާކުރެވޭތީ މިއަދު ހަވީރު 16:00 އާއި ހަމައަށް އެސަރަހައްދަށް މޫސުމާއި ބެހޭ ގައުމީ އިދާރާ އިން ހުދު ސަމާލު (ވައިޓް އެލާޓް) ނެރެފިއެވެ.\nމޫސުމާއި ބެހޭ ގައުމީ އިދާރާ އިން ވިދާޅުވީ ކުރިއަށް އޮތް 24 ގަޑިއިރު ވެސްއުތުރާއި މެދުތެރޭގެ އެކިހިސާބަށް ވިއްސާރަކޮށް ގުގުރުން އެކަށީގެންވާ ކަމަށާއި ދެކުނުގެ އަތޮޅުތަކަށް ކެރީގެ އަސަރުފޯރާނެކަމަށް ލަފާކުރެވޭ ކަމަށެވެ.\nAlert White for average strong winds of 23 - 29 mph. pic.twitter.com/1cmNxUTPHS\n— Maldives Meteorology (@MetMaldives) February 13, 2020\nއުތުރާއި އިރުއުތުރުން، އުތުރާއި މެދުތެރޭގެ އަތޮޅުތަކަށް ގަޑިއަކު 13 މޭލާއި 23 މޭލާ ދެމެދުގެ ބާރުމިނުގައި، ދެކުނުގެ އަތޮޅުތަކަށް ގަޑިއަކު 08 މޭލާއި 18 މޭލާ ދެމެދުގެ ބާރުމިނުގައި ވައި ޖެހޭނެ ކަމަށް ވެސް މޫސުމާއި ބެހޭ ގައުމީ އިދާރާ އިން ވިދާޅުވިއެވެ.\nނަމަވެސް ހުދު ސަމާލު ނެރެފައިވާ ސަރަހައްދުތަކަށް 29 މޭލަށް ވައި ގަދަވާނެ ކަމަށް ލަފާކުރެވެއެވެ.\nއުތުރާއި މެދުތެރޭގެ ކަނޑުތައް ގަދަވާނެ އަދި ދެކުނުގައި އާދައިގެވަރަކަށް ގަދަވާނެ ކަމަށާއި އުތުރާއި މެދުތެރޭގައި ކަނޑުދަތުރު ކުރައްވާ ފަރާތްތަކުން މޫސުމަށް ސަމާލުވުމަށް އެދޭކަމަށް ވެސް މޫސުމާއި ބެހޭ ގައުމީ އިދާރާ އިން ވިދާޅުވިއެވެ.\nއުތުރާއި މެދުތެރޭގެ ބައެއް ރަށްތަކަށް އުދައިގެ އަސަރު ކުރުމަކީ އެކަށީގެންވާ ކަމެއް ކަމަށް މޫސުމާއި ބެހޭ ގައުމީ އިދާރާ އިން ވިދާޅުވެއެވެ.


ކޮމަންވެލްތުގެ ބަހަށް ބޯނުލަނބާނަމަ............! | Landhooinfo\nއެއް ކެންޑިޑޭޓަކު ނެރެގެންނޫނީ ރިޔާސީ އިންތިޚާބު ކާމިޔާބެއް ނުކުރެވޭނެ – ޝަރީފް\nމުޅިރާއްޖެ ސިޔާސީވެއްޖެއެވެ. އިސްލާމް ދީނުގެ ދިފާޢުގައި ނޫނީ އެއްވެސް ސިޔާސީ ބޭފުޅަކު ބަސްފުޅު ވިދާޅެއްނުވެއެވެ. ކޮންމެ ފަދަ ވާހަކައެއް ދައްކަމުންވެސް ދީނާ ގުޅުވާލައެވެ. އިޒުރޭލްގެ ޔަހޫދީންނަކީވެސް ހަމަ އަހަރެމެން ފަދަ އިންސާނުންކަމާއި، އެމީހުންވެސް ދުނިޔެއަށް ފޮނުވެއްވެވީ ﷲ ސުބުހާނަހޫ ވަތަޢާލާ ކަމަށް ބުނެ އެމީހުންގެ ދިފާއުގައިވެސް ވާހަކަ ދައްކައެވެ. އަދި ބުނެއެވެ. މުސްލިމުންނަކީ އެއްބަޔަކު އަނެއްބަޔަކަށް އަޅާލާ މީހުންނެވެ. އެމީހުންގެ ދުލުގެ ނުބައިކަމުންނާއި، އަތްފައިގެ ނުބައިކަމުން އެހެންމީހުންސަލާމަތް ވެގެންވާ މީހުންނެވެ.\nއަޅުގަނޑުގެ އަސްލުމ މައުޟޫ އަކީ މިކީ ނޫނެވެ. ހިތުގައި އުފެދިފައިހުރި ޖަޒުބާތުތަކާއި، އެކިއެކި ޝުޢޫރުތައް ގިނަކަމުން މިވާހަކަވެސް ބުނެލެވުނީއެވެ. އާދެ. މިއަދު އިވެމުން މިދާ ވާހަކައަކީ 54 ޤައުމު އެޖަމާޢަތަކަށް ނިސްބަތްވާ ކޮަމަންވެލްތު ގެ ވާހަކައެވެ. އެމީހުންގެ ބަޔާންތަކާއި، ޤަރާރުތަކަށް ބޯނުލަނބާނަމަ ދަތިކުރުމުގެ ފިޔަވަޅު އަޅާވާހަކައެވެ. ދީފައިވަނީ4ހަފްތާގެ މުހުލަތެކޭވެސް ކިޔާއަޑު އިވެއެވެ. އެމީހުން އެންމެ ބޮޑަށް ޑިމާންޑު ކުރަނީ އަވަސް އިންތިޚާބެއް ބޭއްވުމަށް ކަމަށްވެސް އަޑުއިވެއެވެ. އަދި އެންކްއަރީ ކޮމިޓީއަށް ބަދަލުގެނައުމަށްވެސް އެންމެފަހުން ނެރުނު ބަޔާނުގައި ބުނެފައިވެޔޯލައެވެ.\nވަރަށް ދެރައެވެ. ރާއްޖެއަކީ ވަރަށް ކުޑަޤައުމެކެވެ. ހަމަ އެކަނި ބިމުގެ ގޮތަކުންނޭނެވެ. މީސްކޮޅުވެސް މަދެވެ. ވަސީލަތްތައް މަދެވެ. އުފެއްދުންތެރިކަމެއް ނެތެވެ. ކޮންމެ ކަމެއްވެސް ބަރޯސާ މިވަނީ ފަތުރު ވެރިކަމުގެ މައްޗަށެވެ. މަހެއް ނުބެވެއެވެ. އެއަކުންވެސް އެއްޗެއް ލިބޭގޮތެއް ނުވެއެވެ. ކަންނެލި އޮޑިފަހަރުތައް ފަޅުގައި އަޅާފައި ބާއްވަން މިއަދު މިވަނީ ޖެހިފައެވެ. ދާ ޚަރަދަކާއި، ލިބޭ އެއްޗަކާ އެކަށީގެން ނުވާކަމަށް އެމީހުން އެދަނީ ބުނަމުންނެވެ.\nކޮމަންވެލްތަކީ ބޮޑު ޖަމާޢަތެކެވެ. އެއީ އެންމެވެސް ޤަބޫލު ކުރާ ޙަޤީޤަތެކެވެ. އެކަމަކު އެޖަމާއަތުން ސީދާ ގޮތުގައި ފައިސާ ގެ އެހީތައް ރާއްޖެއަކަށް ނުލިބެއެވެ. ފަންނީ އެހީތެރިކަމާއި، އެހެނިހެން ވެސް ބޮޑެތި އެހީތަކެއް އެޖަމާޢަތުން ސީދާ އެޖަމާޢަތުގެ ނަމުގައި ނުދެއެވެ. މިއީވެސް ޤަބޫލު ކުރަންޖެހޭކަމެކެވެ. މިހެން ކަން ހުރިކަމުގައިވިޔަސް މިއަދު ކޮމަންވެލްތުގެ މޫނުމަތީގައި ކޮޅުފައިން ޖަހާލެވޭހާ ހިތްވަރެއް ރާއްޖެއަކު ނެތެވެ.\nނިކަން ފިކުރު ކޮށްލައްވާށެވެ. އަހަރެމެން ގެ އިޤްތިޞާދު އެކަމަކަށް އެންމެ ބޮޑަށް ބަރޯސާވަމުން މިއަންނަ ފަތުރުވެރިކަމާމެދު ވިސްނާލައްވާށެވެ. ފަތުރުވެރިން އަންނަނީ ކޮންޤައުމު ތަކަކުންތޯއެވެ. އެންމެ ބޮޑު ހިއްސާއެއް ކުރާ އެއްޤައުމު ކަމަށްވާ އިގިރޭސި ވިލާތަކީ ކޮމަންވެލްތުގެ މަންމަ ނުވަތަ ބައްޕައެވެ. އެމީހުން އަޅާނީ ކޮންފިޔަވަޅެއްކަމެއް އަދި އަހަރެމެންނަކަށް ނޭންގެއެވެ. އެކަމަކު ރާއްޖެއަށް ދަތިކުރުމުގެ ގޮތުން އަޅާ ކޮންމެ ފިޔަވަޅަކުން ވެސް ފޫނުބެއްދޭ ވަރުގެ ބޮޑެތި ގެއްލުންތަކެއް ލިބޭނެކަމީ އެއްވެސް ޝައްކެއް އޮތް ކަމެއްނޫނެވެ. ފަހަރެއްގައި ކޮމަންވެލްތް މެމްބަރު ޤައުމުތަކުން ރާއްޖެއަށް ފަތުރު ވެރިން އައުން މަދުކޮށްލައިފިނަމަވެސް ދެންވާނީ ކިހިނެތްތޯއެވެ. މިހިރީ ހައްތާވެސް ވިސްނާލަން ޖެހޭ ކަންކަމެވެ.\nއިންތިޚާބެއް ނުބާއްވާންވީ ސަަބަބެއްވެސް މިހާރު އޮތްކަމަކަށް ނުފެނެއެވެ. ޤާނޫނު އަސާސީ އިސްލާޙް ކުރެވޭނެއެވެ. ފަންނީ އެހީތެރިކަމާއި، މާލީ އެހީތެރިކަން ދޭނީ އެމެރިކާއިން ނުވަތަ އިގިރޭސި ވިލާތުންނެވެ. ކޮންމެ ދަނޑިވަޅެއްގައި އިންތިޚާބެއް ބާއްވަންޖެހުނު ކަމުގައިވިޔަސް ރާއްޖޭގެ އިލެކްޝަންސް އެއޮތީ ތައްޔާރަށެވެ. އެއްވެސް ހާސްކަމެއް ނެތްކަމަށް ތަކުރާރު ކޮށް އެދަނީ ބުނަމުންނެވެ.\nދެން އޮތީ ވިން ކުރާނެ ބަޔަކާމެދު ވިސްނާލުމެވެ. ކޮންމެ ބަޔަކު ވިން ކުރިއަސް ގޯހެއް ނެތެވެ. ރައްޔިތުންގެ ވެރިކަމެއްގައި ރައްޔިތުން ވޯޓުލައިގެން ހޮވާވެރިޔަކު ނޫނީ ހުރެގެން ނުވާނެއެވެ. އިއްތިހާދުން ނެރޭ ބޭފުޅަކު ހޮވުނަސް އަމިއްލަފުޅަށް އިސްތިޢުފާ ދެއްވި ނަޝީދު ހޮވުނަސް ހޮވޭނީ ގިނަބަޔަކު ވޯޓު ދީގެންތާއެވެ.\nޤައުމުގެ ސިޔާސީ މަޝްރަޙް ފިނިކުުރުމާއި، ހަލަބޮލި ކުރުން މިހާރު އޮތީ މިވަގުތަށް އުފެދިފައިއޮތް ސަރުކާރުގެ އަތްމަތީގައި ކަމަށް ދެކެމެވެ. އެހެނީ ބަޔާންވެދިޔަ ސަބަބުތަކަށް ޓަކައި ސަރުކާރުން ގޮތްދޫކޮށް އެއްޤައުމު އަނެއްޤައުމެއްގެ މައްޗަށް ބަރޯސާވެގެން ކުރިއަށްދާ ދުނިޔޭގެ ކުރިމަތީގައި ހަތިޔާރު ނެގޭވަރުގެ ހިތްވަރުނެތީމައެވެ. މިއީ އިރާނެއްނޫނެވެ. އަދި އީރާގެއްވެސް ނޫނެވެ. ދިވެހިރާއްޖެއެވެ. މިނިވަން ޤައުމެއްގެ ނަމުގައި އޮތް އާރެއްބާރެއް ނެތްބަޔެކެވެ.\nކޮމަން ވެލްތުން ރާއްޖެ ވަކިވުމަކީ ތާއިދު ކުރާކަމެއް ނޫންކަމަށް ޑީއާރްޕީ ޕާލަމެންޓްރީ ގްރޫޕުގެ މެމްބަރު ރޮޒެއިނާ އާދަމް ވިދާޅުވެއްޖެއެވެ. ކޮމަންވެލްތުން …\nމިހާރު ދެން އިނގިރޭސިން ޚިޔާލެއް ދެވެންވެސް ނެތީތަ.\nމިހާރު ހީވަނީ ދިވެހި ބަހުގެ އެކްސްޕާޓެއްގެ ލިއުމެއްހެން.. އަނެއްކާ ތިއީ ދިވެހި މުދައްރިސެއްތަ؟\nއާ ވަރަށް ސަޅި ލިޔުމެއް މީ. އެކަމަކު މީހަކު ސިއްސައިގެން ދާވަރުގެ ބަސްކޮށާރެއް ހުރިކަމަކަށް ނުފެނޭ.


Generator thah halaakuve Vandhoo andhireegai! | Mihaaru\nތ. ވަންދޫ: އެ ރަށުގައި ކަރަންޓް ދެމުން އައި ދެ ޖަނަރޭޓަރު ވެސް ވަނީ ހަލާކުވެފައި.\n12 މެއި 2019 - 23:44 15 comments\nވަންދޫ ކައުންސިލްގެ ރައީސް މުހައްމަދު ގިޔާސް ވިދާޅުވީ މިއަދު ހެނދުނުން ފެށިގެން އެ ރަށުގައި ކަރަންޓެއް ނެތް ކަމަށެވެ. އެ ރަށަށް ކަރަންޓް ދެމުން އައި ދެ ޖަނަރޭޓަރު ދެން ހެދޭނެ ދުވަހެއް ވެސް އެނގިވަޑައިނުގަންނަވާ ކަމަށް އޭނާ ވިދާޅުވި އެވެ.\nވަންދޫގައި ކަރަންޓް ދެމުން އަންނަނީ ފެނަކަ އިންނެވެ. އެ ރަށުގެ ކަރަންޓަށް ދިމާވެފައިވާ މައްސަލަ ފެނަކަ އަށް ހުށަހަޅާފައިވާ ކަމަށް އޭނާ ވިދާޅުވި އެވެ.\n"ކަރަންޓުގެ ޚިދުމަތުގައި މައްސަލަ އުޅޭ ކަން ރޯދަ މަހުގެ ކުރިން ފެނަކަ އާއި ކަމާ ބެހޭ ފަރާތްތަކަށް އަޅުގަނޑުމެން އެނގިން. މައްސަލަ ބަލަމުން އަންނަ ކަމަށް އޭރު ބުނި،" ގިޔާސް ވިދާޅުވި އެވެ.\nގާތްގަނޑަކަށް 400 މީހުން ދިރިއުޅޭ ވަންދޫގެ ކައުންސިލުން ބުނިގޮތުގައި އެ ރަށުގައި ކަރަންޓް ދެވޭނެ އެއްވެސް ގޮތެއް މިހާރަކު ނެތެވެ. ރޯދަ މަހަކީ ކަރަންޓު ގިނައިން ބޭނުންކުރާ މަހެއް ކަމަށް ފާހަގަކުރައްވަމުން ގިޔާސް ވިދާޅުވީ، ދެ ޖަނަރޭޓަރު ހަލާކުވުމުން ރައްޔިތުންނަށް ވަރަށް ބޮޑު ތަކުލީފެއް އުފުލަން ޖެހިފައިވާ ކަމަށެވެ.\nGenerator thah halaakuve, Kudahuvadhoo andireegai\nބައެއް ރަށްރަށުގައި ކަރަންޓް ދޭ ކަރަންޓްދޭ ޖަނަރޭޓަރުތައް ހަލާކުވެ ދޭތެރެދޭތެރެއިން މައްސަލަ ބޮޑުވެ އެވެ. ދ. ކުޑަހުވަދޫގައި ހުރި ދެ ޖެނަރޭޓަރެއް ހަލާކުވުމުން އެ ރަށު ރައްޔިތުންނަށް ކަރަންޓުގެ ހިދުމަތް ފޯރުކޮށްދޭން ވެސް މިދިޔަ މަހު މައްސަލަތަކެއް ދިމާވި އެވެ. އެ ރަށަށް ވެސް ކަރަންޓުގެ ހިދުމަތް ދެނީ ފެނަކަ އިންނެވެ.\nއިތުރު ލިޔުންތައް ކަރަންޓު ތ. ވަންދޫ ތ. ވަންދޫ ކައުންސިލް ފެނަކަ ކޯޕަރޭޝަން


Mi'ee ungenumah dharivarunnah libunu ithuru furusatheh: Raees Solih | Jazeera\tމިއީ އުނގެނުމަށް ދަރިވަރުންނަށް ލިބުނު އިތުރު ފުރުސަތެއް: ރައީސް ސޯލިހް - Jazeera\nމިއީ އުނގެނުމަށް ދަރިވަރުންނަށް ލިބުނު އިތުރު ފުރުސަތެއް: ރައީސް ސޯލިހް\nއަބްދުﷲ ނަސީރު އިބްރާހިމް January 10, 2021 148 views0\nގިނަ ދުވަސްތަކެއްގެ މެދުކެނޑުމަށްފަހު ސުކޫލުތައް ހުޅުވިގެންދިޔުމަކީ ދަރިވަރުންނަށް އުނގެނުމަށް ލިބުނު އިތުރު ފުރުސަތެއްކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވެއްޖެ އެވެ.\n2021 ވަނަ އަހަރަށް ސުކޫލްތަކުގެ ކިޔަވައިދޭން ފަށާފައިވާއިރު ރައީސް ސޮލިހް ކުރެއްވި ޓުވީޓެއްގައި އެމަނިކުފާނު ވިދާޅުވީ ސްކޫލްތައް އަލުން ހުޅުވިގެންދިއުމަކީ ދަރިވަރުންނަށް އެކުދިންގެ ކުރީގެ ރައްޓެހިންނާއި އަލުން ބައްދަލުވެ، އައު ރައްޓެހިންވެސް ހޯދުމަށް ލިބިގެންދާނެ ފުރުޞަތެއްކަމަށެވެ. އަދި ދަރިވަރުންނަށް އުނގެނުމަށް އިތުރު ފުރުޞަތުތަކެއް ލިބިގެންދާނެކަމަަށާއި، ދަރިވަރުންނާއި، ޓީޗަރުންނާއި ބެލެނިވެރިންނަށްވެސް ކާމިޔާބީއަށް އެދިވަޑައިގަންނަވާކަމަށް އެމަނިކުފާނު ވިދާޅުވި އެވެ.\nWishing our students, teachers and parentsagreat year as students return to their classrooms after many months of pandemic shutdown. May your return to school be filled with wonderful learning opportunities while reconnecting with old friends and making new ones.\nމިއަދު މާލޭގެ ސްކޫލްތައް ހުރިހާ ގްރޭޑަކަށް ހުޅުވިގެން މިދިޔައީ ކޮވިޑާ ގުޅިގެން ގާތްގަނޑަކަށް އަހަރެއްހާ ދުވަހު ބަންދުގައި އޮތުމަށްފަހުއެވެ. މާލޭގައި ސްކޫލްތަކަށް ހާޒިރުވަމުން ދިޔައީ މަތީ ގްރޭޑްތަކުގެ ދަރިވަރުންނެވެ. ނަމަވެސް މިއަދު ވަނީ ހުރިހާ ގްރޭޑަކަށް ސްކޫލްތައް ހުޅުވާލާފައެވެ.\nރަށްރަށުގައި ސްކޫލްތައް ހުޅުވިގެން މިދިޔައީ ދޮޅު މަހެއްހާ ދުވަހުގެ ބޮޑު ބަންދަކަށްފަހުއެވެ. މިއަދު ހުޅުވިގެން މިދިޔައީ މިދިޔަ އަހަރުގެ ދެވަނަ ޓާމެވެ. ދިރާސީ އާ އަހަރު ފެށޭނީ މި އަހަރުގެ މެދު ތެރޭގައެވެ.\nސްކޫލްތަކަށް ދަރިވަރުން ހާޒިރުވަނީ ހާއްސަ ފިޔަވަޅުތަކާއެކުއެވެ. އެގޮތުން ދަރިވަރުން ހުރިހާ ގަޑިއެއްގައި ވެސް ތިބޭނީ މާސްކު އަޅައިގެންނެވެ. ކްލާސްރޫމް ތެރޭގައި ވެސް ތިން ފޫޓްގެ ގައިދުރުކަން ހުންނާނެއެވެ. ސްކޫލަށް ވަންނާނީ ހުން ބެލުމަށްފަހުއެވެ.\nޓީޗަރުން ވެސް ހުރިހާ ވަގުތެއްގައި މާސްކު އަޅައިގެން ތިބޭއިރު، މާސްކު ބްރޭކަށް ގައިދުރުކަމާއެކު ދަރިވަރުންނަށް ދޭނެއެވެ. މި ފިޔަވަޅުތަކާއެކު ސްކޫލްތައް ވަނީ ވަރަށް ބޮޑަށް ތައްޔާރުވެފައެވެ.


ހައިކޯޓުގެ އިސްތިއުނާފް މައްސަލައާ ގުޅޭ ނޫސް ބަޔާން | President Mohamed Nasheed\nހައިކޯޓުގެ އިސްތިއުނާފް މައްސަލައާ ގުޅޭ ނޫސް ބަޔާން\nޕްރޮސެކިއުޓަރ ޖެނެރެލްގެ އެދިލެއްވުމުގެ މަތިން 2015 ފެބްރުއަރީ 22 ވަނަ ދުވަހު މެންދުރު 2.30 ގައި ރައީސް މުޙައްމަދު ނަޝީދު ހައްޔަރުކޮށް، ފުލުހުންގެ ބަންދުގައި ބެހެއްޓުމަށް ކްރިމިނަލް ކޯޓުން ނެރުއްވާފައިވާ ކޯޓު އަމުރު ބާޠިލް ކުރުމަށް އެދި ދިވެހިރާއްޖޭގެ ހައިކޯޓަށް ހުށަހެޅި ބަންދު އަމުރުގެ މައްސަލަ އެ ކޯޓުން ވަނީ ބާޠިލް ކުރައްވާފައެވެ. ކޯޓުން މައްސަލަ ބާޠިލް ކުރެއްވީ ރައީސް ނަޝީދު އެމައްސަލައިގެ އަޑުއެހުމަށް ކޯޓަށް ހާޒިރުވެވަޑައިގެން އިންނަވައި ހައިކޯޓުގެ ފަނޑިޔާރުންގެ އަރިހުގައި ޤަނޫނު އަސާސީން ކޮންމެ މީހަކަށްމެ ކަށަވަރުކޮށްދީފައިވާ ޢާންމުކޮށް ހުޅުވާލެވިގެންވާ ޝަރީޢަތުގެ އަޑުއެހުމެއް ބާއްވައި ދެއްވުމަށް އެދިވަޑައިގަތުމުންނެވެ.\nއެހެންނަމަވެސް ފަނޑިޔާރުން ވިދާޅުވީ ބަންދު އަމުރުގެ މައްސަލަތަކުގައި ޢާންމުކޮށް ހުޅުވާލެވިގެންވާ ޝަރީޢަތުގެ އަޑުއެހުމެއް ނުބޭއްވޭނެ ކަމަށެވެ. ބަންދުގެ އަމުރުގެ މައްސަލަތަކަކީ ޤާނޫނު އަސާސީގެ 42 ވަނަ މާއްދާއާއި ކޯޓު ތަކުގެ ޤަނޫނުގެ 71 ވަނަ މާއްދާގައި ބަޔާންކުރާ ޝަރީޢަތެއްކަމުގައި ނުވަތަ ޝަރީޢަތަކުން ބައެއް ޢާންމުކޮށް ހުޅުވާލައިގެން ނުބޭއްވޭނެ ސަބަބުތައް ކަމަށް ބަޔާންކޮށްފައިވާ އެއްވެސް ސަބަބަކަށް ނިސްބަތް ނުވާ މައްސަލައެކެވެ. ޤަނޫނު އަސާސީގައި ބަޔާން ކުރެވިފައިވަ ސަބަބުތަކަކީ މުޖުތަމަޢުގެ އަޚްލާޤީ އުސޫލުތައް ހިފެހެއްޓުމަށްޓަކައި ނުވަތަ މުޖުތުމަޢުގެ އަމަން އަމާންކަން ޤާއިމުކުރުމަށްޓަކައި ނުވަތަ ޤައުމީ ސަލާމަތަށް ބުރު އެރުވިޔަ ނުދިނުމަަށްޓަކައި ނުވަތަ ކުޑަކުދިންގެ މަސްލަހަތު ހިމާޔަތް ކުރުމަށްޓަކައި ނުވަތަ މީހަކު ކުރި ކުށެއްގެ ސަބަބުން އަނިޔާ ލިބިފައިވާ މީހެއްގެ މަސްލަހަތު ރައްކާތެރިކުރުމަށްޓަކައި ނުވަތަ އަދުލު އިންސާފް ޤާއިމުކުރުމަށް އެޅިދާނެ ހުރަހަކުން މިންޖުވުމަށްޓަކައެވެ.\nއިސްވެ ދެންނެވުނު ސަބަބުތަކަށް ބަލާއިރު ބަންދުގެ އަމުރުތަކުގެ މައްސަލަތަކުގެ ޝަރީޢަތް ޢާންމުކޮށް ހުޅުވާލައިގެން ނުބޭއްވުމަށް ހައިކޯޓުގެ ފަނޑިޔާރުންނަށް މުތުލަޤު އިޚްތިޔާރީ ބާރެއް ލިބިފައިނުވާކަން ފާހަގަ ކުރަމެވެ.\nޤާނޫނު އަސާސީންނާއި ޤާނޫނުން ލިބިފައިވާ ޙައްޤުތަކާއި ޤާނޫނީ ރައްކާތެރިކަން ނުލިބޭގޮތަށް ހައިކޯޓުން މައްސަލަތަކުގެ ޝަރީޢަތް ހިންގެވުމަކީ އިސްތިޢުނާފް މަރުޙަލާގެ ކޯޓުތަކަށް ރައްޔިތުންގެ އިތުބާރު ގެއްލި އިސްތިޢުނާފް ކުރުމުގެ މާނަ ގެއްލޭ ކަމެކެވެ.


ދުނިޔޭގައި ހުރި، މައްސަލައަކަށްފަހު މައްސަލައެއް ކުރިމަތިވަމުން އަންނަ ހަމައެކަނި މީހަކީ ތިބާ ކަމަށް ހީނުކުރާށެވެ!: މުފްތީ މެންކް\nދުނިޔޭގައި ހުރި، މައްސަލައަކަށްފަހު މައްސަލައެއް ކުރިމަތިވަމުން އަންނަ ހަމައެކަނި މީހަކީ ތިބާ ކަމަށް ހީނުކުރާށެވެ! ތިބާ ފަދަ އެތައް ބައަކު ތިބޭނެއެވެ. ތިބާއަށްވުރެ މާ ދަތި ޙާލުގައި އުޅެން ޖެހުނު، އަދި މާގިނަ މުޞީބާތްތައް ކުރިމަތިވި އެތައް ބައަކު މަރުވެ ހިނގައްޖެއެވެ.\nވީމާ މާޔޫސް ނުވެ ހިތްވަރު ކުރާށެވެ. މަގު އަނދިރީއެވެ. މަގުގެ ކޮޅުގައި ޙަޔާތަށް އަލިކޮށްދޭނެ ދަންމަރެއްވާކަން ޔަޤީންކޮށްގެން ކުރިއަށްދާށެވެ! މަގު އޮތީ ފެންނާށެވެ! ﷲ ތަޢާލާއަށް ފުރިހަމައަށް އިތުބާރުކުރާށެވެ! ފުރިހަމަ ޔަޤީންކަމާއިއެކުގައި ކުރިއަށްދާށެވެ!\nމައްސަލައެއް ކުރިމަތިވުމުން މާޔޫސްވެ ގޮތް ހުސްވުމަކީ މުސްލިމުންގެ ސިފައެއް ނޫނެވެ. އެހެނީ އަހަރެމެންނާއި މައްސަލަތައް ކުރިމަތިކުރައްވަވާނެކަން ﷲ ތަޢާލާ ވަނީ އަންގަވައިފައެވެ. އަދި އެކަލާނގެ ލޯބިވެވޮޑިގަންނަވާ އަޅުންނަށް ގިނައިން މައްސަލަތައް ކުރިމަތިކުރައްވަވާނެ ކަމާއި ބޮޑެތި މައްސަލަތައް ކުރިމަތި ކުރައްވަވާނެކަން ވެސް ވަނީ އަންގަވައިފައެވެ.\nމާޔޫސްވެ ގޮތް ހުސްވެ އެކަން ބަލިމަޑުކަމަކަށް ބަދަލުވެގެންދަނީ މިކަންކަން ހަނދާން ނުކުރާ މީހުންނެވެ. ﷲ ތަޢާލާއަށް ފުރިހަމަ ގޮތުގައި އީމާން ވެވޭނަމަ މިބުނި ކަންކަން ހިތްމައްޗަށް ގެނެވޭނެއެވެ. އަދި ކެތްތެރިވާނެއެވެ!


“އިސްމާއީލް، ދެން ވަރަށް ބައްލަވައިގެން އަޅުގަނޑާ ދިމާއަށް ނުކުންނަވާތި!” – Dhen.mv\n"އިސްމާއީލް، ދެން ވަރަށް ބައްލަވައިގެން އަޅުގަނޑާ ދިމާއަށް ނުކުންނަވާތި!"\nކައުންސިލަރުންގެ ދައުރު ދަންމައިލަން ގާނުނުއަސާސީ ބަދަލުކުރަން ސަރުކާރުން ހުށަހެޅި ބިލުގެ މަސައްކަތް ލަސްކުރެއްވި ކަމަށް ދުވާފަރު ދާއިރާގެ އެމްޑީޕީ މެމްބަރު އިސްމާއީލް އަހުމަދު ތުހުމަތު ކުރެއްވުމުން މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު އޭނާއަށް ރައްދު ދެއްވައިފި އެވެ.\nއެމްޑީޕީގެ "ރަށްވެހި ފަތިސް ލަންކާ" ގްރޫޕުގައި ނަޝީދު އިސްމާއީލް އަހުމަދަށް ނިސްބަތް ކުރައްވާ މެސެޖްތަކެއް ދޫކޮށްލައްވާފަ އެވެ. އެގޮތުން ނަޝީދު ވިދާޅުވީ "އިސްމާއީލް، ދެން ވަރަށް ބައްލަވައިގެން އަޅުގަނޑާ ދިމާއަށް ނުކުންނަވާތި!" މިހެނެވެ. އޭގެ ފަހަށް ތަންކޮޅެއް ތަފުސީލް ކޮށްލައި ދެއްވުމުގެ ގޮތުން "މިދެންނެވީ ދުވާފަރު ދާއިރާގެ ވާހަކަ" ކަމަށް ވެސް ވިދާޅުވެފައި ވެއެވެ.\nރައްޔިތުންގެ މަޖިލީހުގެ ރޭގެ ޖަލްސާގައި އިސްމާއީލް ވިދާޅުވީ ގާނޫނުއަސާސީއަށް ބަދަލު ގެނައުމުގެ ބިލަކީ މާޗް 31 ގައި މަޖިލީހަށް ފޮނުވާފައިވާ ބިލެއް ކަމަށާއި އެކަމަކު އެޖެންޑާ ކުރުމަށް ފަހު ބިލު އޮތީ "ގެއްލިފައި" ކަމަށެވެ.\n"އަޅުގަނޑުމެން ގަބޫލު ކުރަންވީ ހަގީގަތަކީ ކޮންމެ ކުޅި އެއްޗަކީ މިރުހެއް ނޫން. މިރުސް ނޫން އެހެން އެއްޗެހީގައި ވެސް ކުޅި ރަހަ ލާ އެހެންވީމާ ކޮންމެ ކުއްލި ހާލަތަކީ ގާނޫނުއަސާސީ އިސްލާހު ނުކުރެވޭ ހާލަތެކޭ ކިޔައި ބަހަނާ ދެއްކޭކަށެއް ނޯންނާނެ،" އިސްމާއީލް ރޭ ވިދާޅުވިއެވެ.\nމިކަމާ ގުޅިގެން ނަޝީދު ވިދާޅުވީ "މެމްބަރު ތިޔަ ހުންނެވީ ސްނޫކާ"ވެފައި ކަމަށެވެ. ތަފްސީލް ފަހުން ދެއްވަމުން ވިދާޅުވީ ގާނޫނުއަސާސީ އިސްލާހު ކުރުމުގެ ބިލް ވެސް އަދި އެހެން މަސައްކަތެއް ވެސް އެމަނިކުފާނު އިންނެވި ތަނެއްގައި މަޑުޖެހިފައި ނޯންނާނެ ކަމަށެެވެ.


dhe dhuvahun eh dhuvahu match kulhen mash varaa kuranee\nކޮވިޑް 19 ގެ ސަބަބުން އަލުން ފެށޭނެކަމުގެ ޔަގީންކަން ކުޑަވެފައިވާ ސްޕެނިޝް ލީގުގެ ކުޅުން އަލުން ފަށަން ޖެހިއްޖެނަމަ ކޮންމެ ދެދުވަހަކުން މެޗެއް ކުޅެން ކުޅުންތެރީންގެ މެދުގައި ވޯޓްލާން މަޝްވަރާކޮށްފިއެވެ. މިގޮތައް މަޝްވަރާކުރީ ސްޕެނިޝްލީގު ކުޅުންތެރީންގެ ޔޫނިއަނާއެކު އެކަމާއި ގުޅޭގޮތުން މަޝްވަރާ ކުރުމަށްފަހުގައެވެ. ނަމަވެސް ކުޅުންތެރީންގެ ވޯޓުން މިގޮތައް އެއްބަސްވިނަމަވެސް އެންމެ މުހިއްމީ ކުޅުންތެރީންގެ ހެޔޮހާލުގައި ތިބުންކަމަށް ކުޅުންތެރީންގެ ޔުނިއަނުންވަނީ ބުނެފައެވެ.\n9 މެޗް ބާކީ އޮތް ސްޕެނިޝް ލީގާއިމެދު ވަކި ގޮތެއް ނިންމުމަށް ކުރެވޭ މަޝްވަރާތަކުގައި ކުޅުންތެރީންގެ ޔުނިއަނުންވަނީ ސްޕެއިންގެ ފުޓްބޯޅަ ފެޑެރޭޝަނާއެކުވެސް މަޝްވަރާކުރަން ހުށަހަޅާފައެވެ. ނަމަވެސް އެ ބައްދަލުވުމާއި ބެހޭގޮތުން އެފެޑެރޭޝަނުން އަދި ވަކި ޖަވާބެއް ނުލިބެއެވެ.\nކޮވިޑް19 ގެ ސަބަބުން ޔޫރަޕްގެ ލީގުތައް ހުއްޓާލާފައިވާއިރު ލީގުތައް ފަށަން މަޝްވަރާފައިވަނީ މިމަހުގެ ފަހުކޮޅު ނޫނީ ޖޫންމަހުގެ ކުރީ ކޮޅުގައެވެ. ނަމަވެސް ލީގުތަކުގެ މިހާރުގެ އެންމެ ބޮޑު ކަންބޮޑުވުމަކީ ކުޅުންތެރީންނަށް ޗުއްޓީ ދިނުމަށްފަހު އޮގަސްޓްމަހު އާސިޒަން ފަށާނެ ގޮތަކާއި މެދުގައެވެ. އަދި މިސީޒަން ކެންސަލްކުރަން ކްލަބްތަކުން ބޭނުމެއް ނުވެއެވެ. އެއީ ޕްރޮމޯޓްވާނެ ކްލަބްތަކާއި ޔޫރަޕްގެ މުބާރާތްތަކުގައި ވާދަކުރާނެޓީމްތައް އަދި ޔަގީން ވެފައިނުވާތީއެވެ.\nމާލެއިން ފުރަތަމަ ފަހަރަށް ބަގްލާދޭޝް މީހަކު ކޯވިޑް-19އަށް ޕޮޒިޓިވް ވެއްޖެއެވެ. މި މީހާއާއެކު މާލެއިން ކޯވިޑަށް ޕޮޒިޓިވްވި މީހުންގެ ...


ދިވެހި ޒުވާނުންނަށް އުންމީދުގެނުވައިދިނީ ދިވެހި ރާއްޖޭގެ ޢިއްޒަތްތެރި ރައީސުލް ޖުމްހޫރިއްޔާ އަބްދުﷲ ޔާމިން އަބްދުލް ޤައްޔޫމް ކަމުގައި މިނިސްޓަރ އިރުތިޝާމް އާދަމް ވިދާޅުވެއްޖެއެވެ.\n02 މެއި 2017 - 00:05\nމިނިސްޓްރީ އޮފް ޔޫތު އެންޑް ސްޕޯޓްސް އިރުތިޝާމް އާދަމް މެއި މަހުގެ 1-2 އަށް ރ.އަތޮޅުގެ ވާދޫ، އުނގޫފާރު، މާކުރަތު، އަދި ހުޅުދުއްފާރަށް ކުރެއްވި ދަތުރުފުޅުގައި ރ.ވާދޫ ފުޓްސަލް ދަނޑު ހުޅުވައިދެއްވާ ވާހަކަފުޅު ދައްކަވަމުން ވިދާޅުވީ، ޒުވާނުންނަކީ ޤައުމުގެ މުސްތަގުބަލްކަމުގައި ވީހިނދު، ދިވެހި ޒުވާނުން އަދުގެ ރައީސުލް ޖުމްހޫރިއްޔާ ކޮށްދެއްވާ މަސައްކަތް ބަލައިގަންނަކަން ރ.އަތޮޅުންވެސް\nރ.ވާދޫ ފުޓްސަލް ދަނޑު ހުޅުވުމުގެ ރަސްމިއްޔާތުގައި ވާހަކަފުޅުދައްކަވަމުން މިނިސްޓަރ އިރުތިޝާމް ވިދާޅުވީ ސްޕޯޓްސް އެރީނާ މަޝްރޫއުގެ ދަށުން ހުޅުވުނު ފުޓްސަލް ދަނޑަކީ މިނިސްޓްރީ އާއި ފޮނުމަތް ކާޕެންޓްރީއާއި ދެމެދު ވެވުނު އެއްބަސްވުމުގެދަށުން 1.1 މިލިއަނަށްވުރެން ގިނަ ދިވެހިރުފިޔާ ޚަރަދުކޮށްގެން ޤާއިމްކުރެވުނު ފުޓްސަލް ދަނޑެއްކަމުގައިއެވެ. "މިރަށުގައިވާނީ މީގެކުރިން އަރޭ އިންވެސްޓްމެންޓް އާއި ވެވުނު އެއްބަސްވުމުގެދަށުން ނުވަދިހަ އަށްހާސް ރުފިޔާ ޚަރަދުކޮށްގެން ބަށި ކޯޓެއް އަޅާފަ، މީގެ އިތުރުން މިރަށުގެ ފުޓުބޯޅަ ދަނޑުގެ މަސައްކަތް ފެށުމަށް ރޭވިފައިވާއިރު ވޮލީ ކޯޓާއި ނެޓްބޯޅަ ކޯޓް ގެ މަސައްކަތްވާނީ ޓެންޑރ ޕްރޮސެސިންގްގެ ތެރޭގައި،" މިނިސްޓަރ ވިދާޅުވިއެވެ. މިނިސްޓަރގެ މިދަތުރުފުޅުގައިވަނީ ރ.ވާދޫ ޒުވާނުންގެ މަރުކަޒު ހުޅުވައިދެއްވައި އެރަށުގެ ޒުވާނުންނާއި ރައްޔިތުންނާވެސް ބައްދަލުކުރައްވާފައެވެ.\nމިދަތުރުފުޅުގައި މެއި މަހުގެ 1 ވަނަ ދުވަހުގެރޭ ރ.އުނގޫފާރަށް ވަޑައިގަންނަވައި މިނިސްޓަރ އިރުތިޝާމް އާދަމްވަނީ ރ.އުނގޫފާރުގެ ޒުވާނުންނާއި ރައްޔިތުންނާއި ބައްދަލުކުރައްވައި ޔޫތު މިނިސްޓްރީއިން ހިންގަމުންދާ އަދި ހިންގުމަށް ރޭވިފައިވާ މަޝްރޫއުތަކުގެ މައުލޫމާތުދެއްވާފައެވެ. އަދި ޒުވާނުން އެދިލައްވާ ކަންތައްތައް އެކަމަނާވަނީ ވަރަށްގާތުން ބައްލަވާލައްވާފައެވެ. ސްޕޯޓްސް އެރީނާގެދަށުން ރ.އުނގޫފާރުގައި ޤާއިމްކުރެވޭ ފުޓްސަލް ދަނޑުގެ މަސައްކަތް ދެފިޔަވައްސަކަށް ބަހާލައިގެން ކުރިޔަށްދާއިރު މިދަނޑުގެ ބޮޑުބައެއް ނިމިފައިވާކަމަށް މިނިސްޓަރގެ ވާހަކަފުޅުގައި ފާހަގަކުރެއްވިއިރު، ބަށި ކޯޓު ޤާއިމްކޮށްނިންމާ އަދި ބާސްކެޓް ކޯޓު އެޅުމަށް މިހާރުވާނީ ރޭވިފައިކަމަށްވެސް މިނިސްޓަރ ވިދާޅުވިއެވެ. "މިރަށުގައި ޤާއިމްކުރުމަށް ހަމަޖެހިފައިވާ ވޮލީ ކޯޓާއި ނެޓްބޯޅަ ކޯޓްގެ މަސައްކަތްކުރުމަށް ޓެންޑަރ\nޕްރޮސެސިން ކުރިޔަށްދަނީ، އަދި ފުޓުބޯޅަ ދަނޑުގެ ލައިޓްގެ މަސައްކަތްފިޔަވާ އެހެނިހެން މަސައްކަތްތައް ނިމިފައިވާއިރު ޒުވާނުންގެ މަރުކަޒު މަރާމާތުކުރުމުގެ މަސައްކަތްވެސް މާލަސްތަކެއްނުވެ ފެށިގެންދާނެ، ސްޕޯޓްސް އެރީނާ މަޝްރޫއުގެދަށުން މިހާތަނަށް މިރަށަށް އެކަނިވެސް އަށް ލައްކައަށްވުރެން ގިނަރުފިޔާ ޚަރަދުވެފައިވޭ!،" މިނިސްޓަރ ވިދާޅުވިއެވެ.\nރ. އަތޮޅު މާކުރަތަށް މެއި މަހުގެ2ވަނަދުވަހު ވަޑައިގަންނަވައި މިނިސްޓަރ އިރުތިޝާމް އާދަމް ވަނީ މާކުރަތު ޒުވާނުންގެ މަރުކަޒު ރަސްމީކޮށް ހުޅުވައިދެއްވައި ޒުވާނުންގެ މަރުކަޒުގެ ޚިދުމަތްތަކާއި ކުޅިވަރު ވަސީލާތްތައް ބައްލަވާލައްވައި އަމަލީގޮތުން ޒުވާނުންނާއި އެއްކޮށް ކުޅިވަރުގައި ބައިވެރިވެވަޑައިގެންފައެވެ. ރ.މާކުރަތުގައި ހުޅުވުނު ޒުވާނުންގެ މަރުކަޒަކީ 590،072.35 ދިވެހި ރުފިޔާ ޚަރަދުކޮށްގެން ގާއިމްކުރެވިފައިވާ މަރުކަޒެކެވެ. އަދި ރ.މާކުރަތުގެ ޒުވާނުންނާއި، ރައްޔިތުންނާއި ބައްދަލުކުރައްވައި މިނިސްޓަރ އިރުތިޝާމް އާދަމް ވިދާޅުވީ މިރަށުގެ ފުޓްސަލް ދަނޑުގެ މަސައްކަތް ފެށުމަށް އެމް.އާރު.ޑީ.ސީ އާއި ހަވާލު ކުރެވިފައިވާއިރު 740،000.00 އަށްވުރެން ގިނައަދައެއްގެ ދިވެހިރުފިޔާ ޚަރަދުވާނެކަމަށް ލަފާކުރައްވާކަމަށެވެ. އަދި ސްޕޯޓްސް އެރީނާ ފުޓުބޯޅަ ދަނޑާއި ނެޓްބޯޅަ ކޯޓް އަދި ވޮލީކޯޓްގެ މަސައްކަތް ފެށުމަށް ރޭވިފައިވާއިރު ބަށިކޯޓެއް ޤާއިމްކުރުމުގެ މަސައްކަތްވެސް އިރާދުކުރެއްވިއްޔާ ކައިރި މުސްތަގުބަލެއްގައި ފެށިގެންދާނެކަމަށެވެ.\nމިނިސްޓަރ އިރުތިޝާމް އާދަމް ރ.އަތޮޅަށް ކުރެއްވި ދަތުރުފުޅުގައި އެންމެފަހުން ވަޑައިގެންނެވީ ރ.ހުޅުދުއްފާރަށެވެ. މިދަތުރުފުޅުގައި އެކަމާނާވަނީ ހުޅުދުއްފާރުގެ ޒުވާނުންނާއި ރައްޔިތުންނާއި ބައްދަލުކުރައްވާ، ޔޫތު މިނިސްޓްރީ އިން މިރަށުގައި ރޭވިފައިވާ މަޝްރޫއުތަކާއިބެހޭ މައުލޫމާތު ދެއްވާފައެވެ. މިރަށުގެ ޒުވާނުންވަނީ މިނިސްޓަރ އިރުތިޝާމް އާދަމް އަށް ޒުވާނުންގެ ތަރައްޤީއާއި ގުޅޭގޮތުން ތަފާތުގިނަ ޚިޔާލުވެސް ދެއްވާފައެވެ. ރ.ހުޅުދުއްފާރުގައި މިނިސްޓްރީއިންވަނީ އެރަށުގެ ކަނބަލުން ބަށި ކުޅުމަށްޓަކައި ބަށި ކޯޓެއް ޤާއިމްކޮށްފައެވެ. އަދި ފުޓްސަލް ދަނޑުގެ މަސައްކަތުގެ ފުރަތަމަ ފިޔަވަހި ނިންމާ ދެވަނަ ފިޔަވަހި އިއުލާންކުރުމަށް އަތޮޅު ކައުންސިލްގައި ދެންނެވިފައިވާކަންވެސް ފާހަގަކޮށްލެވެއެވެ.\nރ.އަތޮޅުގެ ހަތަރު ރަށަކަށް މިނިސްޓަރ އޮފް ޔޫތު އެންޑް ސްޕޯޓްސް އިރުތިޝާމް އާދަމް ކުރެއްވި ދަތުރުފުޅުގައި މިނިސްޓަރގެ ޓީމްގެ އިތުރުން ރައްޔިތުންގެ މަޖިލީހުގެ ޢިއްޒަތްތެރި މެމްބަރުން ކަމުގައިވާ ކ.ގުރައިދޫ ދާއިރާ މެމްބަރ އިބްރާހިމް ރިޒާ، އައްޑޫ ސިޓީ ހުޅުދޫ ދާއިރާ މެމްބަރ މުޙައްމަދު ޝާހިދު އާއި ރ.އުނގޫފާރު ދާއިރާ މެމްބަރ ޖައުފަރު ދާވޫދު ބައިވެރިވެވަޑައިގެންނެވިއެވެ. ޔޫތު މިނިސްޓްރީއިން\nރ.އަތޮޅުގައި ބޮޑެތި މަޝްރޫއުތަކެއް ހިންގަމުން އަންނަކަން ފާހަގަކޮށްލެވެއެވެ. އަދި މިދަތުރުގައި މިނިސްޓަރ އިރުތިޝާމް އާއި ޓީމަށް ރ.އަތޮޅު ވާދޫ، އުނގޫފާރު، މާކުރަތު އަދި ހުޅުދުއްފާރުންވަނީ ވަރަށް ހޫނު މަރުޚަބާއެއް ދަންނަވާފައެވެ. އަދި މިކަމަށްޓަކައި މިނިސްޓަރ އިރުތިޝާމް އާދަމް ވަނީ ރ.އަތޮޅުގެ ވަޑަގެންނެވި ރަށްރަށުގެ ރައްޔިތުންނާއި ޚާއްސަކޮށް ޒުވާނުންނަށް ދިވެހި ރާއްޖޭގެ ޢިއްޒަތްތެރި ރައީސުލް ޖުމްހޫރިއްޔާ އަބްދުﷲ ޔާމީން، ރ.އަތޮޅުގެ ޒުވާނުންގެ ކުރިއެރުމާއި، ތަރައްޤީއާއި ދުޅަހެޔޮކަމަށް ކޮށްދެއްވާ އަގު ބޮޑު އެހާމެ ބުރަ މަސައްކަތްޕުޅަށް ރ.އަތޮޅުގެ އެންމެހާ ރައްޔިތުންނާއި ޒުވާނުންގެ ނަމުގައްޔާއި އެކަމާނާއާއި އަދި ޔޫތު މިނިސްޓްރީގެ އެންމެހާ މުވައްޒަފުންގެ ނަމުގައި އެމަނިކުފާނަށް ވަރަށް ޚާއްސަ ޝުކުރެއް ދަންނަވާފައެވެ.


Deadline day: Record agakahves PSG bunee noonekey, Mbappe Real ah dhaanee hiley? - One Online\nއެމްބާޕޭ ޕީއެސްޖީ ޖާޒީގައި، އޭނާގެ ޓްރާންސްފާ ދެން ފެންނާނީ އަންނަ ޓްރާންސްފާ ސީޒަންގައި ކަމަށް ބެލެވޭ --- ފޮޓޯ/ އޭޕީ\nޑެޑްލައިން ޑޭ: ރެކޯޑު އަގަކަށްވެސް ޕީއެސްޖީން ބުނީ ނޫނެކޭ، އެމްބާޕޭ ރެއާލްއަށް ދާނީ ހިލޭ؟\nރެއާލް މެޑްރިޑުން ފްރާންސްގެ ތަރި ކިލިއަން އެމްބާޕޭ ހޯދުމަށް ދުނިޔޭގެ ރެކޯޑު އަގެއް ޕީއެސްޖީއަށް ހުށަހެޅުމުންވެސް ޓްރާންސްފާ ކާމިޔާބެއް ނުވިއެވެ.\nޓްރާންސްފާގެ ފަހު ދުވަސް، "ޑެޑްލައިން ޑޭ" ވެސް ނިމެން ގަޑިއިރަކަށް ވެފައި ވަނިކޮށް، ރެއާލް އިން ވަނީ ފަހު ވަގުތު ޕީއެސްޖީން ހިތްހަމަޖެހޭނެ ވަރުގެ އަގެއް އެމްބާޕޭ ހޯދުމަށް ހުށަހަޅައިފައެވެ. ރޭގެ ބިޑަކީ މިދިޔަ ހަފުތާއެއްހާ ދުވަހުގެ ތެރޭގައި އެމްބާޕޭ ހޯދުމަށް ރެއާލްއިން ކުރި ތިންވަނަ ބިޑުވެސް މެއެވެ.\nރެއާލުން އެންމެ ފުރަތަމަ ކުރީ 188 މިިލިއަން ޑޮލަރުގެ ބިޑެކެވެ. އަދި ދެ ވަނަ އަށް ކުރީ 226 މިލިއަން ޑޮލަރުގެ ބިޑެކެވެ. އެ ދެ ބިޑާއެކުވެސް ޕީއެސްޖީން ގެންގުޅުނީ 'މުށްބާރު' ވިސްނުމެކެވެ. ވަކި އަގެއް ރެއާލްއަށް ދީފައިވާނެ ކަމަށާއި ވަކި ވަގުތެއްވެސް ރެއާލްއަށް ދީފައިވާ ކަމަށް އޭރުވެސް ޕީއެސްޖީން ދިޔައީ ބުނަމުންނެވެ.\nނޫސްތަކުން ރިޕޯޓު ކޮށްފައިވާ ގޮތުގައި އެމްބާޕޭ ހޯދުމަށް ރޭ ރެއާލްއިން ހުށަހެޅީ ބޯނަހާއެކު 250 މިލިއަން ޕައުންޑުގެ ބިޑެވެ. އެ ބިޑަށް ޕީއެސްޖީން ޖަވާބެއް ނުދީ ދޫކޮށްލި ކަމަަށްވެސް ނޫސްވެރިން ރިޕޯޓު ކޮށްފައިވެއެވެ. ވަކި ޖަވާބެއް ޕީއެސްޖީން ނުދީ ބިޑު ދޫކޮށްލާފައިވުމާއެކު ބެލެވޭ ގޮތުގައި މިހާރު ޕީއެސްޖީ އާއި ރެއާލްގެ ގުޅުން އޮންނާނީ ވަރަށް ބޮޑަށް ގޯސްވެފައެވެ.\nއެމްބާޕޭ ޕީއެސްޖީ ދޫކޮށްލަން ބޭނުންވެ، އެ ކުލަބުގެ ކިބައިން މިފަހަރު އެދިފައިވެއެވެ. އެމްބާޕޭ ކުލަބަށް އަންގާފައި ވަނީ މިފަހަރު ދޫކޮށްދިނުމަށާއި ކޮންޓްރެކްޓް އާ ނުކުރާނެ ކަމަށެވެ. މިހާރު އޮތް ގޮތުން އެމްބާޕޭގެ ޕީއެސްޖީ ކޮންޓްރެކްޓް ސީޒަން ނިޔަލަށް ހަމަވާނެއެވެ. އާ ކޮންޓްރެކްޓެއްގައި ސޮއިނުކޮށް އޮވެއްޖެ ނަމަ، ޖެނުއަރީ މަސް ތެރޭ އެމްބާޕޭ ބޭނުން ޓީމަކާ އެކު ޕްރީ އެގްރީމެންޓެއްގައި ސޮއިކުރެވޭނެއެވެ. އެއީ ހިލޭ ޓްރާންސްފާއެއްގައި އަންނަ އަހަރު ޖުލައި މަހު އެޓީމަކާ ގުޅޭ ގޮތަށެވެ.\nނޫސްތަކުން ބުނެފައިވާ ގޮތުގައި ރެއާލްއަށް ދާން ޕީއެސްޖީން ދޫ ނުދިނުމުން އެމްބާޕޭ މިހާރު ހުރީ ކޮންމެވެސް ވަރެއްގެ ހިތްހަމަ ނުޖެހުމެއްގައެވެ. އަދި ކޮންޓްރެކްޓް އާނުކޮށް، ރެއާލްއަށް ދާން އެމްބާޕޭ ބޭނުންވާ ކަމަށްވެސް ނޫސްތަކުން ބުނެފައިވެއެވެ.\nގުޅޭ ޓެގު ޕީއެސްޖީ ރެއާލް މެޑްރިޑް ފުޓްބޯޅަ ޓްރާންސްފާ މާކެޓް ކީލިއާން އެމްބާޕޭ


Tourism boycott kuranee siyaasee beynumah, islaam dheena dhekolhah!\nރާއްޖޭގެ ޓޫރިޒަމް ބޮއިކޮޓް ކުރަނީ ސިޔާސީ ބޭނުމަށް، އިސްލާމްދީނާ ދެކޮޅަށް!\nޓޫރިސްޓުންތަކެއް ޖުމްހޫރީ މައިދާނުން ހިނގާފައި ދަނީ. --\nރާއްޖޭގެ ސިޔާސީ މަސްރަހަށް އަންނަ ބަދަލުތަކުގެ ސަބަބުން އޭގެ ނޭދެވޭ އަސަރު ރާއްޖެއަށާއި އާންމުންނަށާއި ރާއްޖޭގެ ހުރިހާ ކަމަކަށް ވަރަށް ބޮޑަށް ކުރެއެވެ. ސަބަބަކީ ބައެއް ގައުމުތަކާއި އެއްފަދައިން ރާއްޖޭގެ ވެސް އިގްތިސޯދީ ހުންގާނު ހިފަހައްޓާނީ އެގައުމެއްގެ ސިޔާސީ މީހުން ކަމަށްވާތީ އެވެ. އެހެން ކަމުން ރާއްޖެއަށް އަންނަ ސިޔާސީ ހަލަބޮލި ކަމުގެ ތެރޭގައި އިގްތިސޯދަށް ބުރޫ އަރައި އޭގެ ނޭދެވޭ އަސަރު ވަރަށް ބޮޑަށް ރައްޔިތުންނަށް ކުރަނީ އެވެ.\nރާއްޖެ އިގްތިސޯދު ބަރޯސާ ވެފައި އޮންނަނީ ޓޫރިޒަމުން ލިބޭ އާމްދަނީގެ މައްޗަށެވެ. އެހެންވާން ޖެހުނީ ރާއްޖޭގެ އުފެއްދުންތައް މަދުކަމާއި އެކްސްޕޯޓުކުރާނެ ގިނަ ބާވަތްތަކެއް ނެތުމެވެ. އޭގެ ސަބަބުން ރާއްޖޭގެ އިގްތިސޯދު ނަގައި އަބަދުވެސް ކޮޅަށް ބާއްވަން އެންމެ މުހިންމު ކަމަކީ ބޭރުގައުމުތަކަށް ރާއްޖެ، އަދި ދިވެހި ޓޫރިޒަމް ޕްރޮމޯޓް ކުރުމެވެ. ނަމަވެސް ރާއްޖޭގެ މިހާރުގެ ހާލަތައް ބަލާ އިރު ފެންނަނީ މީގެ އިދިކޮޅެވެ.\nބައެއް ފަރާތްތަކުން ސިޔާސީ ބޭނުމަށް ނުވަތަ އެނޫންވެސް ބޭނުންތަކުގައި ރާއްޖޭގެ އިގްތިސޯދަށް ވަރަށް ބޮޑެތި ގެއްލުންތައް ދޭމަންޒަރެވެ. މުޅި ގައުމު އެކަމަކަށް ބަރޯސާ ވެފައި އޮންނަ ޓޫރިޒަމް ބޮއިކޮޓް ކުރަން ރާއްޖެއިން ބޭރުގައި ތިބޭ ބައެއް ދިވެހިންނާއި ބޭރުގެ ފަރާތްތަކަށް ރާއްޖޭގައި ތިބި ބަޔަކުވެސް އެހީތެރިވާ މަންޒަރެވެ. ރާއްޖޭގެ އަގު ވައްޓާލުމުގެ މަސައްކަތް ކުރާތަނެވެ.\nބޮއިކޮޓް ކުރަން ގޮވާލަނީ ކޮންބައެއް؟\nރާއްޖޭގެ ޓޫރިޒަމް ހުއްޓުވުމަށް ނުވަތަ ރިސޯޓްތައް ބޮއިކޮޓް ކުރަން ބޭރުގެ އެކި ދިމަ ދިމާއިން ރާއްޖޭގެ ބައެއް ފަރާތްތަކާ ގުޅި، މަސައްކަތް ކުރަމުންދަނީ ފުރަތަމަ ފޮރުވިގެން 2003 ވަނަ އަހަރުން ފެށިގެންނެވެ. އޭގެ ފަހުން ފާޅުގައި 2008 އިން ފެށިގެނެވެ. އެކަމުގައި ހިމެނޭ ދިވެހިންގެ ބޭނުމަމީ ބޭނުމަކީ އެއިން ނުކުންނަ ނަތީޖާއިން ރާއްޖެ އިނދަ ޖައްސާލުން ނޫން ކަމަށް ވެދާނެ އެވެ. އެކަމަކު ބޭނުމަކީ ސިޔާސީ ގޮތުން ސަރުކާރަށް ފިއްތުން ކުރިމަތި ކުރުވައި ކަރުހިއްކައިގެންފައިވާ ސިޔާސީ ބޭނުން ހާސިލު ކުރުމެވެ.\n"ރައީސް މައުމޫނުގެ ވެރިކަމުގަ އާއި ރައީސް ވަހީދުގެ ވެރިކަމުގެ ދުވަސްތަކުގައި ރާއްޖޭގެ ޓޫރިޒަމް ބޮއިކޮޓް ކުރުމުގެ ބޮޑުބައެއް ދިޔައީ. މިހާރު ރައީސް ޔާމީންގެ ސަރުކާރަށްވީ ދެ އަހަރަކީ މުޅިން ބޮއިކޮޓް ކުރުމަށް ގޮވާލާ ދުވަސްތައް. ރައީސް މުހައްމަދު ނަޝީދުގެ ވެރި ކަމުގައި އެކަމެއް ނެތް. އެހެންވީމާ މީ ކޮން މަގުސަދެއްގައި ކޮން ދިމާއަކުން ހިނގާ ކަމެއްކަން ވަރަށް ރަނގަޅަށް އެނގޭ،" ޕީޕީއެމްފެ ޕީޖީ ގްރޫޕްގެ ލީޑަރު އަހުމަދު ނިހާން ހުސައިން މަނިކު ވިދާޅުވި އެވެ.\nއަބަދުވެސް ރާއްޖޭގެ ޓޫރިޒަމް ބޮއިކޮޓް ކުރުން ގޮސް ޖެހެނީ އިދިކޮޅު އެމްޑީޕީގަ އެވެ. ރާއްޖެއިން ބޭރުގައި ތިބި އެ ޕާޓީގެ އިސް ބައެއް ވެރިންނާއި އެ ޕާޓީގެ ހިމާޔަތުގައި ބޭރު ދުނިޔޭގައި އަޑު އުފުލާ މީހުންނާއި އެފަާރާތްތަކާ ގާތް ގުޅުން އޮންނަ ބޭރުގެ ދިމަދިމާއިންނާއި އެފަރާތަކުން ބޭރު ދުނިޔޭގައި "މަންޒަރު ބަދަލުކޮށްގެން" ކުރާ މަސައްކަތްތަކުގެ ނަތީޖާއިންނެވެ.\n"އެމްޑީޕީގެ ވާހަކާގައި ރާއްޖޭގެ ޓޫރިޒަމަށް ގެއްލުންވާނެ އެއްވެސް އެ ޕާޓީން ނުކުރޭ. އެކަމަށް ތާއީދެއްވެސް ނުކުރޭ. އެކަމަކު ރާއްޖޭގެ ޓޫޒިޒަމް ހަލާކުކޮށް ބޮއިކޮޓް ކުރުމަށް މިހާތަނަށް ގޮވާލާ ކޮންމެ ދިމާއެއްގައި ހުންނަނީ އަދި އެކަންކަމަށް ވާގިވެރިވަނީ އެމްޑީޕީގެ ކޮންމެވެސް ބަޔަކު މި ހަގީގަތް ސާފު، އެހްންވީމާ ރާއްޖޭގެ ޓޫރިޒަމް ބޮއިކޮޓް ކުރުމަށް މަސައްކަތްކުރަނީ އެމްޑީޕީން. އަދި ބަކި މަގުސަދެއް ހާސިލު ކުރުމަށް އެމްޑީޕީއާއެކު މަސައްކަތް ކުރާ ހުޅަނގުގެ މީހުން،" ނިހާން ވިދާޅުވި އެވެ.\nއޭނާ ވިދާޅުވި ގޮތުގައި ރައްޔިތުންގެ މަޖިލިސް ހުޅުވުމާއެކު މަޖިލީހުގައި ޕީޕީއެމްގެ ޕީޖ ގްރޫޕާއި އެ ގްރޫޕާ ގުޅިފައިވާ ޕީޖީ ގްރޫޕްތަކުން ކުރާނެ އެންމެ ބޮޑު މަސައްކަތަކަށްވާނީ ރާއްޖޭގެ ޓޫރިޒަމް ހަލާކުކޮށް އިގްތިސޯދު ފުނޑުފުނޑު ކުރަން މަސައްކަރް ކުރާ މީހުންނަށް ހަރުކަށި އަދަބު ދޭން ފުރިހަމަ ގާނޫނީ ހަމަތަކެއް ގެނައުމުގެ މަސައްކަތެވެ. މަޖިލިސް ފެށުމާއެކު އެކަން ކާމިޔާބުވާނެ އެވެ.\n"މިކަން ކުރާ ފަރާތްތަކަށް އަޅުގަނޑު ދަންނަވާނީ ސަމާލުވެތިބެއްޗޭ، އަޅުގަނޑުމެންގެ އަތުގައި މަޖިލީހުގެ މެޖޯރިޓީވެސް އެބަޮއޮތޭ. މިކަން ކުރާ މީހުންނަށް އަދަބު ދޭނެ ގާނޫނީ ނިޒާމެއް ގެންނާނަމޭ،" ނިހާން ވިދާޅުވި އެވެ.\nބައިނަލްއަގުވާމީ ޖަމިއްޔާ ޖަމާއަތްތަކާއި ގުޅި ބޮއިކޮޓް ކެމްޕޭންތައް ހިންގައި ރާއްޖެ އަންނަން މަނާ ކުރާ ތަފާތު ވެބްސައިޓްތައް ހަދައިގެން ބޭރު ފަރާތްތަކުން ރާއްޖޭގެ ޓޫރިޒަމް އަށް ހުރަސް އަޅަން މަސައްކަތް ކުރެ އެވެ. މިއީ ހަގީގަތެކެވެ. އެމީހުން ކުރަމުން އަންނަ މަސައްކަތައް އިތުރު ހިއްވަރެއް އަބަދުވެސް އަބަދުވެސް ސަރުކާރާ އިދިކޮޅުގައި އޮތް އެމްޑީޕީގެ ކިބައިންނެވެ.\nރައީސް މުހައްމަދު ނަޝީދުގެ މައްސަލައާއި އެއާއ ގުޅިގެން އައި ޝަރީއަތާއި ޖަލު ހުކުމުގެ ކަންކަމާމެދު ހިތްހަމަ ނުޖެހުމުން އެ މައްސަލަ ގާނޫނުގެ ތެރެއިން ހައްލު ކުރުމުގެ ބަދަލުގައި ބޭރުގައުމުތަކަށް ގޮސް ރާއްޖެއާ ދެކޮޅަށް ގަރާރުތަށް ފާސް ކުރަން ގޮވާލައި ޓޫރިޒަމަށް ފިއްތާލައި އޭގެ ނާޖާއިޒް ފައިދާ ނަގާނީ ބޮއިކޮޓް ކެމްޕެއިންގެ ތެރެއިންނެވެ.\nރާއްޖެއާ މެދު ފިޔަވަޅު އަޅަން ޖެހިފގައިވާ ކަމަށް ގަބޫލު ކުރާ ބޭރުގެ ފަރާތްތަކަށް އޮތް މައްސަލައަކީ ޑިމޮކްރަސީގެ ހުރިހާ ހަމަތަކާއި އުސޫލުތަށް ރާއްޖޭގައި ގާއިމް ކުރެވިފައި ނެތުމުގެ ބޯޑެއް އެޅުވުމެވެ. އެ މީހުންގެ ބޭނުމަޖީ ސައްތައިން ސައްތަ އިސްލާމް ގައުމެއްގެ ގޮތުގައި ރާއްޖެ އޮތް އޮތުމުގައި ރެނދު އަޅުވާލައި ފޭވެގެން ދާދިމާއިން އެމީހުން ބޭނުންވާ ދީނީ ގޮތްތައް ރާއްޖެއަށް ތައާރަފު ކުރުމެވެ. އެއީ އަބަދުވެސް ބޭނުންވާ އެކަމަށް މަސައްކަތް ކުރާ ކަމެކެވެ. ރާއްޖޭ ސިޔާސީ މައްސަލަތަކުގައި ގައުމު "ކޮމްޕްރޮމައިޒް" ކޮށްފައި އެންމެ މީހެއްގެ ފައިދާއަށްޓަކައި އެފަދަ ފަރާތްތަކާ ގުޅީ ރާއްޖޭގެ އިގްތިސޯދު ދުއްވާލާއި ރާއްޖޭގައި އިސްލާމްދީނާ ނުގުޅޭ ކަންކަން ތައާރަފު ކުރަން ފުރުސަރު ދިނުމަކީ އަދި ދޭން މަސައްކަތް ކުރާ މީހުން ކުރާ މަސައްކަތަކީ ގައުމަށް "ގައްދާރުވުން" ވުމެވެ. ރާއްޖެ އާއި ސަރުކާރަށް ބިރުދައްކައިގެން ގަދަބާރުން ރާއްޖެއަކީ ދީނީ ހައްދުފަހަނައާޅަފައިވާ ގައުމެއްގެ ގޮތުގައި ދުނިޔެއަށް ދައްކަން ކުރާ މަސައްކަތަކީ އެމީހުންގެ މަސައްކަތުގައި ކާމިޔާބު ހޯދަން ކުރާ މަސައްކަތެކެވެ.\nވޭތުވެދިޔަ އަހަރުތަކު ތެރޭގައި ރާއްޖޭގެ ޓޫރިޒަމް އިންޑަސްޓްރީ އެތަށް ގުނައަކަށް ފުޅާވެފައިވާއިރު ޓޫރިޒަމް އަށް ގެއްލުން ދިނުމަކީ މުޅި ގައުމަށް ގެއްލުން ދިނުމެވެ. ރާއްޖޭގެ 35 ޕަސަންޓާއި ގާތްކުރާ އަދަދެއްގެ މީހުން ވަޒީފާ އަދާކުރަނީ ވެސް ޓޫރިޒަމް އިންޑަސްޓްރީގަ އެވެ. މާލެއިން ވެސް އެތަށް ބަޔަކު ރިސޯޓުތަކުގައި މަސައްކަތް ކުރާ އިރު ރަށްރަށުގައި އުޅޭ ޒުވާނުން ވެސް ބަލަނީ ކިޔަވާ ނިމިގެން އެރަށަކާއި އެންމެ ކައިރީގައި އޮންނަ ރިސޯޓަކަށް މަސައްކަތް ކުރަން ދެވޭތޯއެވެ. އެހެން ކަމުން ޓޫރިޒަމުން ބޮއިކޮޓް ކުރަން ގޮވާލުމުން އޭގެ އަސަރު އެތައް ބައެއްގެ ދިރިއުޅުމަށް ކުރާނެ އެވެ.\n"ޓޫރިޒަމް ބޮއިކޮޓް ކޮށްގެން ނުވަތަ އެހެން ކަމެއް ވެގެން ވެސް އަޅުގަނޑު މަސައްކަތް ކުރާ ރިސޯޓު ޝަޓް ޑައުން ވެއްޖެއާ ވަރަށް ބޮޑެތި ގެއްލުން ތަކެއްވާނެ. އެއީ އާއިލާގަ ހުރި ހަމަ އެކަނި ފިރިހެނަކީ އަޅުގަނޑު. އެހެންވެ އާއިލާއަށް ކުރާ ހަރަދާއި ކޮއްކޮ ކިޔެވުމަށް ލަންކާ އަށް ފައިސާއަށްފޮނުވަން ޖެހޭ. މިކަމަށް ހުއްޓުމެއް އަރާފިއްޔާ އާއިލާ އިނދަ ޖެހޭނެ،" މީރު އައިލެންޑް ރިސޯޓުގެ މުވައްޒިފެއް ކަމަށްވާ މުހައްމަދު ހިޝާން ބުންޏެވެ.\n"އަޅުގަނޑުމެން ހުންނަނީ ރިސޯޓަށް ޓޫރިސްޓުން އަންނަ އަދަދު މަދުވެދާނެތީ ކަނބޮޑުވެފައި. އެއީ ބައެއް ފަހަރު މުޅި މުސާރައިން އާއިލާ އަށް ހަރަދު ކޮށްފަ ލިބޭ ޓިޕްސް އިން ފުއްދާލަން ޖެހޭ ފަހަރުތަށް އާދޭ. އެހެންވީމަ ހަމަ ގައިމުވެސް ޓޫރިސްޓުން ނާންނަންޏާ އޭގެން ގެއްލުން ވާނީ އަޅުގަނޑުމެންނަށް،" ޕެރެޑައިސް އައިލެންޑުގައި އުޅޭ ޖައިޝަން އަހުމަދު ބުންޏެވެ އެވެ.\nޖަރުމަނުން ރާއްޖެއަށް ހެދި ޑޮކިއުމަންޓްރީގައި ދިވެއްސެއްގެ އިންޓަވިއު ނަގަނީ\nދާދި ފަހުން މިކަމާއި ގުޅިގެން އޭޝިއާގެ އެންމެ ވަރުގަދަ ޔުނިވާސިޓީތަކުގެ ތެރޭގައި ހިމެނޭ، ސިންގަޕޫރުގެ ނަންޔަން ޓެކްނޮލޮޖިކަލް ޔުނިވާސިޓީގެ ސީނިއާ އެނަލިސްޓް ކަމަށްވާ އިރޯމީ ދަރުމަވާދަން ހެދި ރިޕޯޓެއްގައި ވެސް ބުނެފައި ވަނީ ޑިމޮކްރަސީގެ ޅަފަތުގައި އޮތް އަދި ތަރައްގީވަމުން އަންނަ، ވަސީލަތްތައް މަދު ރާއްޖެއަށް ބޭނުންވަނީ ބޮއިކޮޓްކޮށް އެކަހެރިކޮށްލުން ނޫން ކަމަށާއި ބޭނުން ވަނީ އެހީތެރިކަން ކަމަށެވެ. ރާއްޖޭގެ ޓޫރިޒަމް ބޮއިކޮޓްކުރުމުން ވަޒީފާ ނެތް ޒުވާނުން އިތުރުވެ، ދީނީ ހަރުކަށި ހިޔާލުގެ މީހުން އިތުރުވުމަށް މަގުފަހިވާނެ ކަމަށް ވެސް އެ ރިޕޯޓުގައި ބުނެފައިވެއެވެ.


ދާންދޫ ކައުންސިލްގެ އިދާރާ :: މަގުމަތި ކުނިކެހުމާ ބެހޭ ޤަވާޢިދު\nTue, 20 Aug 2019 10:41:53 +0500\nމައުލޫމާތު > ކައުންސިލުން ފާސްކުރާ އާންމު އުސޫލުތަކާއި ޤަވާއިދުތައް > މަގުމަތި ކުނިކެހުމާ ބެހޭ ޤަވާޢިދު\nތަޢާރުފާއި ނަން 1. (ހ) މިއީ ޤާނޫނު ނަންބަރު 7/2010 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު)ގެ 151 ވަނަ މާއްދާގެ (ޑ) އިން ބާރުލިބިގެން އެކުލަވާލާފައިވާ މަގުމަތި ކުނިކެހުމާ ބެހޭ ޤަވާޢިދެވެ.\n(ށ) މިޤަވާއިދަށް ކިޔާނީ "މަގުމަތި ކުނިކެހުމާ ބެހޭ ޤަވާޢިދު" އެވެ.\nމަގުމަތި ކުނިކެހުން 4. ކޮންމެ ފަރާތަކުންވެސް އެފަރާތަކަށް އެރަށެއްގެ ބިމުން ދޫކޮށްފައިވާ ގޯތީގެ ވަށައިގެންވާ މަގުތަކާއި އެގޯއްޗެއްގެ މަގަށް ވާ ސަރަޙައްދުގައި އެގޯއްޗަކާވީ ފަޅީގެ ދެބައިކުޅަ އެއްބައި ކުނިކަހައި ސާފުކޮށް ބަލަހައްޓަންވާނެއެވެ.\nގޯތި ދޫކުރެވުނު ފަރާތްނޫން އެހެން ފަރާތަކުން ދިރިއުޅޭ ގޯތި 5. އެމީހަކަށް ދޫކުރެވިފައިވާ ގޯތި އެހެން ފަރާތަކަށް ކުއްޔަށްދީފައިވީ ކަމުގައިވިޔަސް ނުވަތަ އެގޯތީގައި އުޅެމުންދަނީ ގޯތި ދޫކުރެވުނު ފަރާތްނޫން އެހެން ފަރާތެއްކަމަށްވިޔަސް މިޤަވާޢިދާއި އެއްގޮތަށް އެގޯއްޗަކާވީ ޞަރަޙައްދު ކުނިކެހުމަކީ އެގޯއްޗެއްގައި ދިރިއުޅޭ ފަރާތެއްގެ ޒިންމާއެކެވެ.\nމަގު ކުނިކެހުމަށް ފީ ނެގުން 6. (ހ) އާންމު މަސްލަހަތަށްޓަކައި އެމަގެއް ނުވަތަ އެމަގަކުން ބައެއް ވަކި އުޞޫލަކުން ސާފުކުރުމަށް ބޭނުންވާ ކަމަށް ކަނޑައެޅުމުގެ ޙައްޤު ކައުންސިލްތަކަށް ލިބިގެންވެއެވެ.\n(ށ) މި ނަންބަރުގެ (ހ) ގައިވާ ގޮތުގެ މަތިން ކައުންސިލުން ކަނޑައަޅާ މަގެއް ނުވަތަ އެމަގަކުން ބައެއްގައި ހުންނަ ގޯތި ތަކުން ކައުންސިލުން ކަނޑައަޅާފައިވާ ފީ އެއް ކައުންސިލަށް ދައްކަންވާނެއެވެ.\nމިނަންބަރުގެ ބޭނުމަށް ފީނަގާނެ މަގުތައް ކަނޑައެޅުމުގައި އަންނަނިވި ކަންކަމަށް ރިއާޔަތް ކުރަންވާނެއެވެ.\nއެމަގަކީ ނުވަތަ އެމަގެއްގެ ވަކި ހިސާބަކީ ގިނަ އަދަދަކަށް ދުއްވާތަކެތި ޕާކުކުރާ މަގެއް ކަމަށްވެފައި އެކަމުގެ ސަބަބުން މަގު ކުނިކެހުމަށް އުނދަގޫވުން.\nއެމަގަކީ ނުވަތަ އެމަގެއްގެ ވަކި ސަރަޙައްދަކީ ޢާންމު ރައްޔިތުންނަށް ޚިދުމަތްދޭ މަރުކަޒެއް ހުރި ތަނެއް ކަމަށްވެފައި އެ ސަރަޙައްދެއްގައި ހުރި ގޯތި ތަކާއި ވީ ފަޅިން މަގު ސާފުކުރުމުގައި އެ ގޯތި ތަކުގައި ދިރިއުޅޭ ފަރާތްތަކުން އިހުމާލުވުން.\nޤަވާޢިދާ ޚިލާފުވުން 7. (ހ) މިޤަވާއިދުގައި ކުރުމަށް އަންގާފައިވާ ކަމެއް ނުކުރުމުން ނުވަތަ ނުކުރުމަށް އަންގާފައިވާ ކަމެއް ކުރުމުން ކަނޑައެޅިގެން ވަކި އަދަބެއް ކަނޑައަޅާފައި ނުވާ ކަންކަމަށް ކަމުގެ ކުޑަބޮޑުމިނަށް ބަލައި -/50 (ފަންސާސް) ރުފިޔާއާއި -/500 (ފަސްސަތޭކަ) ރުފިޔާއާ ދެމެދުގެ ޢަދަދަކުން ޖޫރިމަނާ ކުރުމުގެ އިޚްތިޔާރު ކައުންސިލް ތަކަށް ލިބިގެންވެއެވެ.\nމިޤަވާޢިދުގެ ދަށުން ކަނޑައަޅާ އުޞޫލުތައް 8. މިޤަވާޢިދު ނަގަހައްޓައި ހިންގުމަށްޓަކައި ކައުންސިލުގެ އިޚްތިޞާސްތެރޭގައި ހިމެނޭ ސަރަޙައްދުތަކާ ގުޅޭ ގޮތުން ހަދަން ޖެހޭ އުޞޫލުތައް ހަދަންވާނެއެވެ އަދި އެއުޞޫލުތަކަށް ޢަމަލު ކުރަންވާނީ އެ އެއުޞޫލުތައް ޢާއްމުކޮށް ޝާއިޢު ކުރުމަށްފަހުގައެވެ.\nމާނަކުރުން 9. (ހ) ކައުންސިލް: މިޤަވާޢިދުގައި ވަކިތަނެއްގައި ވަކިގޮތަކަށް ބަޔާންކުރެވިފައި ނުވާނަމަ، ކައުންސިލުގެ މާނައިގެ ތެރޭގައި ހިމެނޭނީ ސިޓީ ކައުންސިލާއި ރަށުކައުންސިލެވެ.


ހިޖްރީ 15 ވަނަ ޤަރްނު ފާހަގަކުރުމުގެ މުނާސަބަތާ ގުޅިގެން ދިވެހި ޤައުމާ މުޚާޠަބުކުރައްވައި، ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްވި ތަޤްރީރު - The President's Office\nހިޖްރީ 15 ވަނަ ޤަރްނު ފާހަގަކުރުމުގެ މުނާސަބަތާ ގުޅިގެން ދިވެހި ޤައުމާ މުޚާޠަބުކުރައްވައި، ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްވި ތަޤްރީރު\n8 ނޮވެންބަރު 1980، ރިފަރެންސް: MAG/1980/25\nاللّـه سبحـانـه وتعـالىގެ ޙަޟުރަތަށް ޙަމްދާއި ޝުކުރުކުރަން. އެކަލާނގެއީ، ރޭދުވާ ބަދަލުކުރެއްވުމުގަޔާއި، އަހަރުތަކާއި ޤަރްނުތައް ތަކުރާރު ކުރެއްވުމުގައި މަތިވެރި ޙިކުމަތްތަކެއް ލެއްވި މާތް ރަސްކަލާނގެ. ހިޖުރައިގެ ސާހިބާ مُحَمَّـد صـلّى الله علـيـه وسـلّم އަށް، މާތް ނަބިއްޔާގެ މައްޗަށް ޞަލަވާތާއި ސަލާމް ލެއްވުން އެދި ދުޢާކުރަން. އެކަލޭގެފާނީ މާތްﷲގެ މަގުގައި އެކަލާނގެ ކަލިމަފުޅު މަތިކުރެއްވުމަށްޓަކައި، އަދި މުސްލިމުންނަށާއި އިސްލާމްދީނަށް ޢިއްޒަތާއި ނަޞްރު ހޯއްދަވައިދެއްވުމަށްޓަކައި މައްކާ ދޫކުރައްވައި މަދީނާއަށް ހިޖްރަ ކުރެއްވި ކަލޭގެފާނު.\nއާދެ، އެއްވެސް ޝައްކެއްނެތް، މިރެޔަކީ ވަރަށް މުހިންމު ރެއެއް. މުހިންމު ރޭތަކުގެ ތެރެއިން ވަރަށް ޚާއްޞަ ރެއެއް. މިރޭ އަޅުގަނޑުމެން މި ކުރިމަތިލަނީ ހިޖްރީ އާ އަހަރަކާ. ހަމަ އެއާއެކުގައި މިއަހަރު އަޅުގަނޑުމެން މި ކުރިމަތިލަނީ ހިޖްރީ އާ ޤަރްނަކާ. ނަޞްރުތަކާއި ކާމިޔާބީތަކުން ފުރިގެންވާ، ޢިއްޒަތާއި ފަޚްރުން ފުރިގެންވާ، ޢިލްމާއި ތަހުޒީބާއި ޘަޤާފަތުން ފުރިގެންވާ ސާދަ ޤަރްނު އަޅުގަނޑުމެން ވޭތުކޮށް، އުންމީދާއި ޢަޒުމްތަކުން ފުރިގެންވާ ފަނަރަވަނަ ޤަރްނަކަށް މިރޭ އަޅުގަނޑުމެން މި ކުރިމަތިލަނީ. މިރެޔަކީ މުޅި އިސްލާމީ ދުނިޔޭގައި ވަރަށް ޚާއްޞަ ގޮތެއްގައި ފާހަގަކުރެވޭ ރެއެއް. މިރޭގެ އުފަލަކީ ދުނިޔޭގެ ކަންކޮޅުތަކުގައިވާ އެންމެހައި މުސްލިމުން ޙިއްޞާކުރާ އުފަލެއް. އަޅުގަނޑުމެންގެ މި ކުޑަކުޑަ ދިވެހިރާއްޖޭގައިވެސް މި މުނާސަބަތު މިފާހަގަކުރަނީ އަޅުގަނޑުމެންނަކީ ސަތޭކައަކުންސަތޭކަ މުސްލިމް ޤައުމަކަށްވާތީ، އެޙައިޘިއްޔަތުން. ހަމައެފަދައިން އަޅުގަނޑުމެންނަކީ އިސްލާމީ ދުނިޔޭގެ ޤައުމަކަށްވާތީ، އެޙައިޘިއްޔަތުންވެސްމެ. އަޅުގަނޑުމެންނަށް މި މުނާސަބަތު މި ފާހަގަކުރެވެނީ ދިވެހިރާއްޖޭގެ ކަންތައްތައް ހުރި ފެންވަރަށް، އަޅުގަނޑުމެންނަށް މިވަގުތު މިކަން ކުރެވެން އޮތް އެންމެ ފުރިހަމަގޮތުގައި.\nއާދެ، މި މުނާސަބަތު ފާހަގަކުރާއިރު އެންމެ ފުރަތަމަ އަޅުގަނޑުމެން ނަޒަރު ހިންގައި ވިސްނައިލަންޖެހެނީ، އެ ޙާދިޘާއަކީ އިސްލާމީ ތާރީޚުގެ ފެށުން ކަމުގައި ހިމެނިފައިވާ ހިޖްރައިގެ މައްޗަށް. ހިޖްރައަކީ ޙަޤީޤަތުގައި އިސްލާމީ ތާރީޚުގެ އެންމެ ވަރުގަދަ ޙާދިޘާއޭވެސް ދެންނެވިދާނެ. އެއްވެސް ޝައްކެއްނެތި، އެއީ އިސްލާމީ ތާރީޚް، އާ މިޞްރާބަކަށް ބަދަލުވެގެންދިޔަ ނުކުތާ. މުސްލިމުން މަދީނާއަށް ހިޖްރަ ކުރުމުގެ ކުރިން އެމީހުން ތިބީ ނިކަމެތި ބައެއްގެ ގޮތުގައި. އެއްވެސް އާރެއްބާރެއް ނެތް ބައެއްގެ ގޮތުގައި. އެމީހުން اللّـه سبحـانـه وتعـالىގެ ކިބަޔަށް އަޅުކަން ކުރަމުން ގެންދިޔައީވެސް ސިއްރިޔާތުގައި. ފާޅުގައި އެކަން ކުރަން ނުކެރިގެން އެވަރުގެ ބާރު އެމީހުންނަށް ލިބިފައިނުވާތީ. އެއްވެސް ދައުލަތެއްގެ ނުވަތަ އެއްވެސް ޖަމާޢަތެއްގެ ޙިމާޔަތާއި ހިޔާވަހިކަން އެމީހުންނަކަށް އޭރު ލިބިފައެއްނުވޭ. އެހެންނަމަވެސް، ކައު އިތުރު مُحَمَّـد رســول اللّـه صـلّى الله علـيـه وسـلّم މާތް ނަބިއްޔާ މަދީނާއަށް ހިޖްރަ ކުރެއްވުމަށްފަހު، އެތާނގައި އިސްލާމީ ދައުލަތުގެ އެންމެ ފުރަތަމަ ބިންގާ އެޅުއްވީ. އިސްލާމީ ދައުލަތެއް ޤާއިމުކުރެއްވީ. އިސްލާމީ ހިޔާވަހިކަމެއް ޤާއިމުކުރެއްވީ. އޭގެފަހުގައި މުސްލިމުން ތިބީ އާރާއި ބާރު ލިބިގެންވާ ޢިއްޒަތްތެރި ބައެއްގެ ގޮތުގައި. އެ ޙާދިޘާއަކީ އިސްލާމީ ތާރީޚް މުޅިން ބަދަލުކޮށްލި ޙާދިޘާ. އޭގެފަހުން އިސްލާމީ ތާރީޚް ނުވަތަ އިސްލާމީ އުއްމަތް އެއްގޮތަކަށްވެސް ފަހަތަށް ބަލައިލުމެއް ނެތް. މުޅިން ބަލަމުން ގެންދިޔައީ ކުރިއަށް. އެމީހުން ވާސިލުވަމުންދިޔައީ ނަޞްރަކަށްފަހު ނަޞްރަކަށް. އެމީހުން ހޯދަމުން ގެންދިޔައީ ކާމިޔާބީއަކަށްފަހު ކާމިޔާބީއެއް.\nއާދެ، މިފަދަ މުހިންމު މުނާސަބަތެއްގައި އަޅުގަނޑުމެން ސާދަ ޤަރްނު ގިރާކޮށް ފަނަރަވަނަ ޤަރްނާ ކުރިމަތިލާއިރު، ވޭތުވެދިޔަ ސާދަ ޤަރްނުގެ ތެރޭގައި އަޅުގަނޑުމެންގެ މަތިވެރި އުންމަތް ހާސިލުކޮށްފައިވަނީ ކޮންކަހަލަ ކާމިޔާބީތަކެއްތޯ ބަލައިލުމަކީ ވަރަށްވެސް ބޭނުންތެރި ކަމެއް. އާދެ، އަޅުގަނޑު ގަސްދެއް ނުކުރަން، އެހުރިހާ ކަމެއްގެ ތަފްޞީލް ދަންނަވާކަށެއް. އެހެންނަމަވެސް، ވަރަށް ކުރުކުރުގޮތެއްގައި ކޮންމެ ޤަރްނެއްގައިވެސް ހިނގައިދިޔަ ޙާދިޘާތަކުގެ ތެރެއިން، ޢާންމުކޮށް އެ ޤަރްނެއްގައި އިސްލާމީ އުންމަތް ހާސިލުކުރި ކާމިޔާބީ ދަންނަވައިލަން ގަސްދުކުރަން.\nއާދެ، އިސްލާމީ އެންމެ ފުރަތަމަ ޤަރްނަކީ އިސްލާމްދީނުގެ މާތް ޢަޤީދާ ފެތުރި، އަދި އިސްލާމީ އިމްބަރާޠޫރިއްޔާ ޤާއިމުކުރެވުނު ޤަރްނު. އިސްލާމީ ފުތޫޙާތުގެ ސަބަބުން ތިޔަ ހުރިހާ ބޭފުޅުންނަށް އެނގިވަޑައިގަންނަވާނޭ ފަދައިން، ޝާމްކަރައަށް، ޢިރާޤަށް، މިޞްރަށް، އުތުރު އެފްރިކާއަށް އެހެންގޮސް އޭރުގެ ދުނިޔޭގެ ވަރަށްގިނަ ޤައުމުތަކަށް އިސްލާމްދީން ފެތުރިގެންދިޔަ. އެ ފެތުރިގެންދިޔަ ފެތުރުމުގެ ސަބަބުން އިސްލާމީ އިމްބަރާޠޫރިއްޔާއެއް ވަނީ އެ ޤަރްނުގައި ޤާއިމުކުރެވިފައި. ހިޖްރީ ދެވަނަ ޤަރްނަކީ ކީރިތި ޤުރްއާނުގެ ބަސް ކަމުގައިވާ ޢަރަބި ބަސް، އަދި އެބަހުގެ ޢިލްމުތަކާއި، ޙިލްމުތަކާއި، ޘަޤާފަތު ދުނިޔެއަށް ފެތުރި، ދުނިޔޭގެ މައްޗަށް އެ ޢިލްމުތަކާއި ޘަޤާފަތުގެ ނުފޫޒު ހިނގައިގަތް ޤަރްނު. ހިޖްރީ ތިންވަނަ ޤަރްނަކީ ބޭރު ދުނިޔޭގެ ޢިލްމުތަކާއި، އިސްލާމީ ޢިލްމުތަކާ ގުޅުނު ޤަރްނު.\nއާދެ، އިސްލާމްދީން ފާޅުކުރެއްވުމުގެ ކުރިން ދުނިޔޭގައި އެހެނިހެން ސިވިލްޒޭޝަންތައް، އެހެނިހެން ޙަޟާރަތްތައް ޤާއިމުވެފައި ހުރި. ޤަދީމީ ޔޫނާނުގައި، ރޫމްގައި، މިޞްރުގައި، އިންޑިޔާގައި، ޗައިނާގައި، ބާބިލުގައި. މިކަހަލަ ޤަދީމީ ތަންތާނގައި ކުރީގެ ޙަޟާރަތްތަކެއް ހުރި. އަދި އެބައިމީހުން ހޯދައިފައިވާ ހޯދުންތަކެއްވެސް ހުރި. އެބައިމީހުންގެ ޢިލްމުތަކެއްވޭ. އެބައިމީހުންގެ ޘަޤާފަތްތަކެއްވޭ. މިކަންކަން މުސްލިމުން ލިބިގަނެ، އެހުރިހާ ޢިލްމުތަކާއި ޘަޤާފަތުގެ ތެރެއިން މުސްލިމުންނަށް ފައިދާކުރާނެ. އަދި ދުނިޔޭގެ ތަރައްޤީއަށާއި ތަހުޒީބަށް ފައިދާކުރާނެ ކަންކަން ހޯދައި، މީސްތަކުންނަށް އެ ޢިލްމުތަކާއި، އެ ހުނަރުތަކާއި، އެފަންނުތައް އަންގައިދިން ބަޔަކީ މުސްލިމުން. އެކަން ހިނގަން ފެށީ ހިޖްރީގޮތުން ތިންވަނަ ޤަރްނުގެ ތެރޭގައި. އެންމެބޮޑަށް ކުރެވުނު މަސައްކަތަކީ، ޤަދީމީ ޔޫނާނުގެ ޢިލްމުތައް ޢަރަބިބަހަށް ތަރުޖަމާ ކުރުން. ޤަދީމީ ޔޫނާނުގެ ފަލްސަފާ، އެމީހުންގެ ސިޔާސީ އެކިއެކި ޚިޔާލުތައް، ނުވަތަ ނަޒަރިއްޔާތުތައް، އަޚްލާޤީ ނަޒަރިއްޔާތަށް، މިހެންގޮސް ގަދީމީ ޔޫނާނުގެ ޢިލްމުތަކާއި، އެ ޔޫނާނުގެ ޘަޤާފަތާއި ފަންނުތައް ޢަރަބިބަހަށް ތަރުޖަމާ ކުރެވި، އެ ފަންނުތަކާއި، އިސްލާމީ ޘަޤާފަތާއި، އިސްލާމީ ޢިލްމުތަކާއި، އިސްލާމީ ފަންނުތަކާ ގުޅިގެން ދިޔައީ ތިންވަނަ ޤަރްނުގެ ތެރޭގައި. ހަތަރުވަނަ ޤަރްނަކީ އިސްލާމީ ޙަޟާރަތު ކުރިއަރައި ތަރައްޤީވެ، ވަރަށްމަތީ ދަރަޖައަކަށް ފުރިހަމަވެގެންދިޔަ ޤަރްނު. ފަސްވަނަ ޤަރްނަކީ ޚާއްޞަގޮތެއްގައި އިސްލާމީ ތަފްކީރު، އޭގެ އެންމެ މަތިވެރި ކާމިޔާބީތައް ހާސިލުކުރި ޤަރްނޭ ދެންނެވިދާނެ. އިސްލާމީ ތަފްކީރީ، މިދެންނެވީ އިސްލާމީ ފިލޯސަފީ، އިސްލާމީ ޢަޤީދާއާބެހޭބައި. މުސްލިމުންގެ ޢިލްމުވެރިން ހޯދި ހޯދުންތައް. އިޖްތިމާޢީ ޢިލްމު، އަދި އެނޫންވެސް ޢިލްމާއި ޘަޤާފަތުގެ ތެރެއިން ހިމެނޭ ބައިތައް މުއުމިނުން ހޯދައި، އެބައިތައް ތަރައްޤީކުރި ޤަރްނަކީ ހިޖްރީގޮތުން ފަސްވަނަ ޤަރްނު.\nއާދެ، ދެން ހިޖްރީގޮތުން ހަވަނަ ޤަރްނުން ފެށިގެން އަޅުގަނޑުމެންނަށް ފެންނަމުން ދިޔައީ އެހެން ބާވަތެއްގެ ކުލަތަކެއް. އެއީ ދުނިޔޭގެ އެހެނިހެން ބާރުތަކުގެ ނުފޫޒު މުސްލިމުންނާ ދިމާޔަށް އައިތަން. އެންމެ ޚާއްޞަ ގޮތެއްގައި ފާހަގަކޮށްލެވެނީ، ހުޅަނގު ޔޫރަޕުގެ ޢަދާވަތްތެރިކަން މުސްލިމުންނާ ދޭތެރޭގައި ފާޅުވެ، އެބައިމީހުން މުސްލިމުންނާ ހަނގުރާމަކޮށް، އެމީހުން ބަލިކުރުމަށް ދިން ޙަމަލާތައް. އެހެން ޢިބާރާތަކުން ދަންނަވަންޏާ ޞަލީބީ ހަނގުރާމަތައް. މި ހަނގުރާމަތައް ކުރެވުނީ ހިޖްރީގޮތުން ހަވަނަ ޤަރްނުގެ ތެރޭގައި. އެ ހަނގުރާމަތައް ކުރުމުގެ ސަބަބުން ޞަލީބީންނަށް އެއްވެސް ނަޞްރެއް ނުވަތަ ކާމިޔާބީއެއް ނުލިބުނު. އެބައިމީހުންނަށް ލިބުނުނަމަ، ލިބުނު ނަޞްރަކީ ބައިތުލް މަޤްދިސް ހިފުން. އެތާނގައި 88 އަހަރު ވަންދެން ޞަލީބީންގެ މީހުން ވެރިކަން ކުރި. އެހެންނަމަވެސް، ހިޖްރީ ހަވަނަ ޤަރްނުގެ ތެރޭގައި އިސްލާމީ އަބްޠާލުންގެ ތެރެއިން ވަރަށް ޚާއްޞަ، ވަރަށް މަތިވެރި ބަޠަލެއްގެ އަގުހުރި ޖިހާދުގެ ސަބަބުން ބައިތުލްމަޤްދިސް މުސްލިމުން މިނިވަންކޮށް، ބައިތުލްމަޤްދިސަށް އިސްލާމީ ޙުރްމަތްތެރިކަން އަނބުރައި ގެނެސްދިން.\nއާދެ، މިދެންނެވި ބަޠަލަކީ މުޅި ދުނިޔެއަށް މަޝްހޫރު ޞަލާޙުއްދީނުލް އައްޔޫބީ. ހަތްވަނަ ޤަރްނަކީ މަޣޫލުންގެ ޙަމަލަތައް މުސްލިމުން ބަލިކޮށްލި ޤަރްނު. އެ ބަލިކޮށްލި ބަލިކޮށްލުމުގެ އެންމެ މުހިންމު ޙާދިޘާއަކީ ޢައިނު ޖާލޫތު ކިޔާ ތަނެއްގައި ހިނގި ވަރުގަދަ ހަނގުރާމަ. އެ ހަނގުރާމައިގައި މުސްލިމުންގެ ޖަމާޢަތުގައި ތިބި މިޞްރު މީހުން، ވަރަށް ޙައިރާންވަނިވި ގޮތެއްގައި ވަރަށްމަތީ ޤުރްބާންތަކެއް ވެގެން ވަރަށް ވަރުގަދަ ހިތްވަރަކާއި ފަންވަރަކާ އެކުގައި މިޞްރުގެ ލަޝްކަރު ކުރި ޖިހާދުގެ ސަބަބުން މަޣޫލުން ދިޔައީ ދެރަވެގެން. އެމީހުންގެ ނުފޫޒު ދިޔައީ އިސްލާމީ ދުނިޔެއިން އަބަދަށްޓަކައި ވަކިވެގެން. އެކަން ހިނގީ ހިޖްރީގޮތުން ހަތްވަނަ ޤަރްނުގެ ތެރޭގައި. އެ ޤަރްނުގައި މިދެންނެވި ގޮތުގެ މަތިން، މަޣޫލުންގެ މީހުން ދެރަކޮށްލުމަށްފަހު އިސްލާމީ ޚިލާފަތުގެ ދިދަ މިޞްރުން އުފުލިގެންދިޔައީ އިސްލާމީ ޚިލާފަތް ދިފާޢުކޮށް، އިސްލާމްދީނުގެ ކަލިމަ އެއީ އެންމެމަތީ ކަލިމަ ކަމަށް ހެދުމުގައި އިސްނަގައިގެން ތިބި ބަޔަކީ އެޒަމާނުގައި މިޞްރުގެ އަހުލުވެރިން. ހިޖްރީގޮތުން އަށްވަނަ ޤަރްނަކީ އިސްލާމީ ރޫޙު އާލާވެ، ތަތާރުން ހަލާކުކޮށްލި ރަށްތައް މުސްލިމުން އާބާދުކޮށް، ދީނުގެ ބާރު، އާދެ މާތްވެގެންވާ އިސްލާމްދީނުގެ ބާރު ބިމުގައި އަލުން ތަމްކީނު ކުރެވުނު ޤަރްނު. ނުވަވަނަ ޤަރްނަކީ އިސްލާމީ ޢިލްމުތަކާއި އިސްލާމީ ޘަޤާފަތުގެ ސާފު އަލިގަދަ މޫނުމަތި އިސްލާމީ ޔުނިވަރސިޓީތަކާއި މަދަރުސާތަކުގެ ފަރާތުން އަލުން އުޖާލާކޮށްދިން ޤަރްނު. މި ޤަރްނުގައި އަންދަލުސް، ކާފަރުންގެ އަތްމައްޗަށް ދިޔަކަމުގައިވިޔަސް، ހަމަ އެ ޤަރްނުގެ މެދެއްހައި ތާނގައި ޤުސްޠަންޠީނިއްޔާ ނުވަތަ ކޮންސިޓެންޓި ނޯޕްލް އެތަން މުސްލިމުން ފަތަޙަކޮށް، އެތަނަކީ މުސްލިމުންގެ ރަށެއް ކަމުގައި ހަމަޖެހުނު. އާދެ، އެކަންތައް ހިނގީ ޢުޘްމާނީ ޚަލީފާއެއް ކަމުގައިވާ މުޙައްމަދުލް ފާތިޙުގެ ޒަޢާމަތުގެ ދަށުން.\nއާދެ، ހިޖްރީގޮތުން ދިހަވަނަ ޤަރްނަކީ ޔޫރަޕުގެ ފަރާތުން އިސްލާމްދީނަށް އައި ޙަމަލާތަކުގެ ތީރުތައް ތުރުކީން ހުރިހާ މުސްލިމުންގެ ފަރާތުން ދިފާޢުކުރަމުން ގެންދިޔަ ޤަރްނު. އެގާރަވަނަ ޤަރްނަކީ ތުރުކީންގެ ނަޞްރުތައް ޔޫރަޕުގައި ފެތުރިގެންދިޔަ ޤަރްނު. ބާރަވަނަ ޤަރްނަކީ އިސްލާމީ މުޞްލިޙުންގެ އާ ދަޢުވަތްތައް ހުޅަނގުގެ ޞަލީބީ އޮއިވަރާ ދިމާކޮށް، އެ އޮއިވަރުތައް ބަލިކުރުމުގެ މަސައްކަތް ކުރެވުނު ޤަރްނު. ތޭރަވަނަ ޤަރްނަކީ ޔޫރަޕުގެ ސިޔާސީ އަދި ފިކްރީ ހަނގުރާމަތަކާ މުސްލިމުން ކުރިމަތިލުމުގެ މަސައްކަތް ކުރިއަށް ގެންދިޔަ ޤަރްނު. ހުޅަނގު ޔޫރަޕުގެ އިސްތިޢުމާރުގެ ބާރުތައް އިސްލާމީ ދުނިޔެއަށް ފޯރައި، އެހެންނަމަވެސް، އެ ބާރުތަކާ ދެކޮޅަށް މުސްލިމުންގެ މުޞްލިޙުންނާއި ސިޔާސީ ޒަޢީމުންނާއި އެހެނިހެން ބާރުތައް ހިތްވަރާއެކު މަސައްކަތް ކުރައްވަމުން ގެންދެވި ޤަރްނު. އާދެ، ދެން މިވޭތުވެގެންދިޔަ ސާދަވަނަ ޤަރްނު. ސާދަވަނަ ޤަރްނަކީ ކުރީ ޤަރްނުގައި ހިނގި އަގުހުރި ސިޔާސީ އަދި ޢިލްމީ މަސައްކަތްތައް ހުއްޓުމެއްނެތި ކުރިއަށް ގެންދެވުނު ޤަރްނެއް. އަދި އިސްލާމީ ޤައުމުތައް ހުޅަނގުގެ އިސްތިޢުމާރުގެ ދަށުން މިނިވަންވީ ޤަރްނު.\nއާދެ، މި ޤަރްނުތަކާ ދޭތެރޭގައި މިދެންނެވި ކަހަލަ ގޮތަކަށް ވަރަށް ކުރުކުރުކޮށް އިޝާރާތްކޮށްލުމަށްފަހު، އަޅުގަނޑުމެންގެ ރާއްޖެއާ ބެހޭގޮތުންވެސް ދެތިން ޢިބާރާތެއް ދަންނަވައިލުމަކީ އަޅުގަނޑު ހިތުން ބޭނުންތެރި ކަމެއް. ދިވެހިރާއްޖެ އިސްލާމްވީ ގޮތުގެ ތާރީޚު، ތިޔަ ހުރިހާ ބޭފުޅުންނަށް ރަނގަޅަށް އެނގިވަޑައިގަންނަވާނެ. ދިވެހިރާއްޖެ އިސްލާމްވުމަށްފަހު، ރާއްޖޭގެ ތާރީޚަކީވެސް ވަރަށް ފަޚްރުވެރި ތާރީޚެއް. ރާއްޖޭގައި އުފެދިފައިވަނީ އަގުހުރި އަބްޠާލުންތަކެއް. އެބޭފުޅުން ޤައުމުގެ ދިފާޢުގައި އަދި މާތްވެގެންވާ އިސްލާމްދީނުގެ ދިފާޢުގައި ކުރެއްވި ހަނގުރާމަތަކާއި، އެކުރެއްވި މަތިވެރި ޖިހާދު އެއީ އަޅުގަނޑުމެންގެ ތާރީޚުން ދުވަހަކުވެސް ފިލައިގެންދާނެ ޖިހާދެއް ނޫން. އާދެ، ދިވެހިރާއްޖެ އިސްލާމްވުމަށްފަހު ރާއްޖޭގެ ކަންތައްތައް ވަމުންދިޔަގޮތް އަޅުގަނޑުމެންނަށް އެނގެން އެބަހުރި. އޭގެ ކުރީގައި އަޅުގަނޑުމެންނަށް ދިވެހިރާއްޖޭގެ ކަންތައްތައް ހުރިނެތްގޮތް ސާފުކޮށް އެނގޭކަށެއްނެތް. މިއިންވެސް ދައްކައިދޭ އެއްޗަކީ އިސްލާމްދީން ރާއްޖެއަށް އައިފަހުން ދިވެހިންގެ މެދުގައި ޢިލްމަށް ލޯބިކުރުމާއި ތާރީޚަށް ލޯބިކުރުމާ، އަދި ހުރިހާ ގޮތަކުންވެސް ތަހުޒީބުވުމުގެ ރޫޙު ވަނީ އުފެދިފައިކަން.\nއާދެ، ދިވެހިރާއްޖޭގެ ތާރީޚަކީ ވަރަށް ފަޚްރުވެރި، ވަރަށް މަތިވެރި ތާރީޚެއް. އެތާރީޚުން އަޅުގަނޑުމެންނަށް އަބަދުވެސް އަގުހުރި ފިލާވަޅުތަކެއް ލިބޭނެ. އެތާރީޚުގެ އަލީގައި މިއަދު އަޅުގަނޑުމެންގެ ކަންތައްތައް ކުރިއަށް ގެންދާ ކަމުގައި ވަނީނަމަ، އަޅުގަނޑުމެންނަށްވެސް، މުސްތަޤްބަލްގައި އިތުރު ކާމިޔާބީތައް ހޯދޭނެކަމާމެދަކު ޝައްކެއްނެތް. މި ސާދަވަނަ ޤަރްނަކީވެސް ދިވެހިރާއްޖޭގެ ތާރީޚުގައި ވަރަށް މުހިންމު ޤަރްނެއް. ސިޔާސީގޮތުން ބެލިނަމަވެސް، އިޤްތިޞާދީ ގޮތުން ބެލިނަމަވެސް، އިޖްތިމާޢީ ގޮތުން ބެލިނަމަވެސް، މި ޤަރްނުގެ ތެރޭގައި ދިވެހިރާއްޖެ ތަފާތު ތަޖްރިބާތަކެއް ކޮށްފައިވޭ. އަދި އެ ތަޖްރިބާތަކުގެ ސަބަބުން ދިވެހިންނަށް އިތުރު މުއްސަނދިކަމަކާއި އިތުރު ތަހުޒީބެއް ލިބިފައިވޭ. އަޅުގަނޑުމެންގެ އެންމެ ފުރަތަމަ ޤާނޫނުއަސާސީ ފާސްކުރެވުނީ މި ޤަރްނުގެ ތެރޭގައި. ދިވެހިރާއްޖޭގެ ވެރިކަން ވަކިގޮތަކަށް ހަމަޖެހިގެން ހިނގަމުން އައިސްފައިވަނީ މި ޤަރްނުގެ ތެރޭގައި. މި ޤަރްނުގެތެރޭގައި ވަރަށްގިނަ ކަންތައްތައް ދިވެހިރާއްޖޭގައި ހިނގައިފައިވޭ. އެހުރިހާ ކަމެއް ތަފްޞީލްކޮށް ދެންނެވުމަކީ އަޅުގަނޑު ހިތުން މިމަޤާމުގައި ބޭނުން ކަމެއް ނޫން. އެހެންނަމަވެސް، ދެކަމެއް ދަންނަވައިލާނަން. އެއްކަމަކީ އިނގިރޭސީންގެ ނުފޫޒުން ދިވެހިރާއްޖެ މިނިވަންވުން. އެންމެފުރަތަމަ ދިވެހިރާއްޖޭގެ ދާޚިލީ ކަންތައްތަކުގައި މިނިވަންކަން ހޯދުން، 1948 ވަނަ އަހަރު. އޭގެފަހުން 1953 ވަނަ އަހަރުގެ ޖަނަވަރީމަހު އެއްވަނަ ދުވަހު ރާއްޖޭގައި އެންމެ ފުރަތަމަ ޖުމްހޫރިއްޔަތެއް ޤާއިމު ކުރެވުނު. އެ ޖުމްހޫރިއްޔަތުގެ ރައީސަކަށް ހުންނެވީ ސުމުއްވުލް އަމީރު އަލްމަރްޙޫމް މުޙަންމަދު އަމީން ދޮށިމޭނާ ކިލެގެފާނު. އެ ކިލެގެފާނު ރާއްޖެއަށް ކުރެއްވި ޚިދުމަތްތައް އެއީ އަޅުގަނޑުމެންގެ ތެރެއިން އެކަކަށްވެސް ވަންހަނާވެގެންވާނެ ޚިދުމަތްތަކެއް ނޫން. ޢިލްމީގޮތުން، ޘަޤާފީގޮތުން، ތިޖާރީގޮތުން، އަދަބީގޮތުން، މިހުރިހާ ގޮތަކުންވެސް ރާއްޖެއަށް ވަރަށް މަތިވެރި ޚިދުމަތްތަކެއް އެމަނިކުފާނު ކުރެއްވި.\nއާދެ، އޭގެފަހުން ދެން އަޅުގަނޑު ފާހަގަކޮށްލާހިތް އޮތީ އަޅުގަނޑުމެންގެ ދިވެހިރާއްޖެއަށް ފުރިހަމަ މިނިވަންކަން ލިބުނު ޙާދިޘާ ނުވަތަ ލިބުނު އަހަރު. އެއީ 1965 ވަނަ އަހަރު. އެ އަހަރު ދިވެހިރާއްޖެއަށް ފުރިހަމަ މިނިވަންކަން ލިބުނީ. ފުރިހަމަ މިނިވަންކަން ލިބިގެން އަޅުގަނޑުމެންނަކީ މިނިވަން ޤައުމެއް ކަމުގައި މުޅި ދުނިޔެ ގަބޫލުކޮށް، އަޅުގަނޑުމެންނަކީ އ.ދ. މަޖިލީހުގެ މެމްބަރަކަށްވެސްވީ އެ އަހަރުގެ ތެރޭގައި. އެއާ ވިދިގެން ދެން އައީ 1968 ވަނަ އަހަރު. އެ އަހަރަކީ ދިވެހިރާއްޖޭގައި މިހާރު މި ހިނގާ ޖުމްހޫރީ ވެރިކަން ޤާއިމު ކުރެވުނު އަހަރު. އާދެ، ކޮންމެ ގޮތަކުން ވިސްނައިލިޔަސް، މި ހިނގައިދިޔަ ސާދަވަނަ ޤަރްނަކީ ދިވެހިރާއްޖޭގެ ތާރީޚުގައި ވަރަށް މުހިންމު ޤަރްނެއް. ތާރީޚުތައް ދެންނެވުމުގައި ފަސޭހައަކަށް އަޅުގަނޑު މިދެންނެވީ މީލާދީ ތާރީޚުތައް. އެހެންނަމަވެސް، މި ދެންނެވި ކަންތައްތައް ހިނގައިފައިވަނީ ހިޖްރީގޮތުން ސާދަވަނަ ޤަރްނުގެ ތެރޭގައި. ނުވަތަ މީލާދީގޮތުން މި ހިނގާ ވިހިވަނަ ޤަރްނުގެ ތެރޭގައި.\nއާދެ، ދެން މިރޭ އަޅުގަނޑުމެން މި ފަށާ ފަނަރަވަނަ ޤަރްނު. މި ޤަރްނާ ދޭތެރޭގައި އަޅުގަނޑުމެން ޚިޔާލުކޮށްލާއިރު، އެއްވެސް ޝައްކެއްނެތި ވިސްނެނީ މި ޤަރްނުގައި އިސްލާމީ ޙަޟާރަތުގެ ނުފޫޒު އަދި އިސްލާމީ ޤައުމުތަކުގެ ބާރު ދުނިޔެއަށް ފެތުރި އިސްލާމީ އުއްމަތަށް އިތުރު ކާމިޔާބީތަކެއް ލިބިދޭނެކަމަށް އުއްމީދު ކުރެވޭކަމަށް. އެއްވެސް ޝައްކެއްނެތް، މިހާރު މުސްލިމުންނަކީ ދުނިޔޭގައި ވަރަށް ބާރުހުރި ބައެއް. މުއްސަނދި ކަމުގެ ގޮތުން، އިޤްތިޞާދީ ގޮތުން އަދި ސިޔާސީގޮތުން، މުސްލިމުންގެ ގިނަ ޤައުމުތައް އޮންނަނީ ދުނިޔޭގެ ވަރަށް މުހިންމު ހިސާބުގަނޑެއްގައި. އެހެންކަމަށްވުމާއެކު، މުސްލިމުންގެ އަތުގައި މިއަދު ދުނިޔޭގެ ބައިނަލްއަޤްވާމީ ކަންތައްތައް ވަކިގޮތަކަށް ގެންދިޔުމުގެ ބާރު އެބައޮތް. އާދެ، އެހެންވީމާ، އަޅުގަނޑުމެން މިރޭ މި ކުރިމަތިލާ ޤަރްނުގެ ތެރޭގައި މުސްލިމުން އެކަތިގަނޑަކަށް ވެގެން އިސްލާމްދީނުގެ މާތްވެގެންވާ އުޞޫލުތަކާ އެއްގޮތަށް އިސްލާމީ އުޚުއްވަތާއި ހަމަހަމަކަން މީސްތަކުންގެ މެދުގައި ޤާއިމުކޮށް، ޢަދުލުއިންޞާފުގެ އުޞޫލުތައްވެސް ޤާއިމުކޮށް، ޞުލްޙަ މަސަލަސްކަމަށް ލޯބިކޮށްގެން މުޅި ދުނިޔޭގައި ޞުލްޙަވެރިކަން ޤާއިމުކުރުމަށް މުސްލިމުން މަސައްކަތް ކޮށްފިނަމަ، މީގެކުރީގެ ސާދަ ޤަރްނުގެ ތެރޭގައި އިސްލާމީ އުންމަތަށް ލިބުނުފަދަ މަތިވެރި ކާމިޔާބީތަކަކާއި ނަޞްރުތަކެއް، މިޤަރްނުގައިވެސް ލިބޭނެކަމާމެދަކު އެއްވެސް ޝައްކެއްނެތް.\nއާދެ، މިޒަމާނުގެ ދުނިޔޭގެ ޙާދިޘާތަކަށް ވިސްނާއިރު، ނުވަތަ ދުނިޔޭގެ ސިޔާސީ މަސްރަޙަށް ވިސްނާއިރު، ޚާއްޞަކޮށް، އިސްލާމީ ޤައުމުތަކުގެ މަސްރަޙަށް ވިސްނާއިރު، އަޅުގަނޑުމެންނަށް މާ އުފާވެރި މަންޒަރުތަކެއް ނުފެނޭ. އިސްލާމީ ޤައުމުތަކުގެ މެދުގައި ވަނީ ހަމަނުޖެހުން. އިސްލާމީ ޤައުމުތަކުގެ މެދުގައި ހަނގުރާމަވެސް އެބަ ހިނގާ. އެކަހަލަ ކަންތައްތައް އެހެން ހިނގުމަކީ ވަރަށް ހިތާމަހުރި ކަމެއް. އެކަމުން ފައިދާކުރާނީ ހަމައެކަނި މުސްތަޢްމިރުންނަށް. މިހުރިހާ ކަމެއްގެ އަޑީގައި ތިބޭނީ އެއްވެސް ޝައްކެއްނެތި މުސްތަޢްމިރުން. އެމީހުން ބޭނުންވަނީ އަދި ބޭނުންވާނީވެސް އިސްލާމީ އުންމަތް ވަކިވަކިކޮށްލައި، ބައިބައިކޮށްލައި، އެއްބަޔަކު އަނެއް ބައެއްގެ ޢަދުއްވުން ކަމުގައި ހެދުމަށް. އެކަމަށް އިސްލާމީ ޤައުމުތަކުގެ ޒަޢީމުން ވަރަށް ބޮޑަށް ވިސްނަވަންޖެހޭނެ. އެގޮތަށް ނުވިސްނެވުމުގެ ސަބަބުން އަޅުގަނޑުމެންނަށް މިހާރު ފެންނަމުންދާ ހިތާމަވެރި މަންޒަރުތައް ފެންނަމުން ދަނީ. މުސްލިމުންގެ އެއްބަޔަކު އަނެއް ބައެއްގެ ލޭއޮހޮރުވަމުން ގެންދަނީ. އެއްބަޔަކު އަނެއް ބައެއްގެ އިޤްތިޞާދީ ބިންގާތައް މުގުރައި ހަލާކުކޮށްލަމުން ގެންދަނީ. މިހެން ކަންތައް މިދަނީ އަޅުގަނޑުމެންގެ މާތްވެގެންވާ އިސްލާމްދީނުގެ އުޞޫލުތައް އަޅުގަނޑުމެންގެ ހިތްތަކުން ކެހިގެންދާތީ. އެ އުޞޫލުތަކަށް ޙުރްމަތްތެރިކޮށްހިތަންވީ މިންވަރަށް އަޅުގަނޑުމެންނަށް ޙުރްމަތްތެރިކޮށް ނުހިތޭތީ. އަދި އަޅުގަނޑުމެންގެ ޢަދުއްވުން އެ ރާވާ ރޭވުންތަކަށް އަޅުގަނޑުމެންނަށް ހޭނުލެވޭތީ.\nއާދެ، ކޮންމެ ގޮތެއްގައިވެސް މިހާރު ދުނިޔެއަށް ކުރިމަތިވެފައިވާ މައްސަލަތައް، އެކިއެކި ބޮޑެތި ސިޔާސީ އަދި އިޤްތިޞާދީ މައްސަލަތައް، ޙައްލަކަށް ގެނެވޭނީ އަޅުގަނޑު ދަންނަވާނީ މާތްވެގެންވާ އިސްލާމްދީނުގެ އުޞޫލަށް ޙުރްމަތްތެރިކޮށް ހިތިގެންނޭ. އެ އުޞޫލުތަކަށް ތަބަޢަވެވިގެންނޭ. މިވާހަކައަކީ ހަމައެކަނި އަޅުގަނޑު ދަންނަވާ ވާހަކައެއް ނޫން. މިއީ ޔޫރަޕުގެ ވަރަށް މަޝްހޫރު ލިޔުން ތެރިއެއް، ޔޫރަޕުގެ ވަރަށް މަޝްހޫރު ޑްރާމާ އެއްޗެތި ލިޔެއުޅުނު މީހެއް، ޔޫރަޕުގެ އަދީބެއް، ބާރނަޑްޝޯ. އޭނަ ބުނުއްވައިފައިވާ ޢިބާރާތަކުންވެސް މިކަން ދޭހަވޭ. އޭނާ ބުނުއްވި ކަމަށް އަޅުގަނޑު ކޮންމެވެސް ފޮތަކުން ކީން، [މިޒަމާނުގައި މުޙަންމަދުގެފާނު ދިރިހުންނެވިނަމަ، ދުނިޔެއަށް ދިމާވެފައިވާ ބޮޑެތި މައްސަލަތައް ޙައްލުކޮށްދެއްވީސްކަން ކަށަވަރު.] އެހެންވީމާ، އެއިން ދައްކާ އެއްޗަކީ އަޅުގަނޑުމެންގެ މާތްވެގެންވާ އިސްލާމްދީނުގެ އުޞޫލުތައް އަޅުގަނޑުމެން ގަބޫލުކޮށްގެން، އެ އުޞޫލުތަކާ އެއްގޮތަށް އަޅުގަނޑުމެންގެ ޢަމަލުތައް ބަހައްޓައިފި ކަމަށްވަންޏާ، ކިތަންމެ ބޮޑު، ކިތަންމެ ނުރައްކާތެރި މައްސަލައެއް އަޅުގަނޑުމެންނާ ކުރިމަތިވި ކަމުގައިވިޔަސް، އެ މައްސަލައެއް ޙައްލުކޮށްލުމަކީ ދަތިކަމަކަށް ނުވާނެކަން.\nއާދެ، ނިކަން ވިސްނަވައިބައްލަވާ! އިސްލާމީ ޙަޟާރަތު މިދުނިޔެއަށް ގެނެސްދިން ކަންތައްތަކާ ދޭތެރޭގައި. އިސްލާމީ ޙަޟާރަތުގެ ސަބަބުން މުޅި އިންސާނިއްޔަތަށް ލިބިގެންދިޔަ ކުރިއެރުމުގެ މައްޗަށް ވިސްނަވައިބައްލަވާ! އެންމެ ފުރަތަމަ މުޅި ދުނިޔޭގައި ޢަދުލު އިންޞާފު ޤާއިމުކުރީ މާތްވެގެންވާ އިސްލާމްދީން. އިންސާނުންގެ ހަމަހަމަކަމުގެ އުޞޫލު ޤާއިމުކުރީ މާތްވެގެންވާ އިސްލާމްދީން. އޭގެކުރިން އިންސާނުންގެ މެދުގައި އެއްވެސްކަހަލަ ހަމަހަމަކަމެއް ނެތް. ޔޫނާނު މީހުން ދުށްގޮތުގައި އެމީހުންނަކީ މުޅި އިންސާނުންގެ ވެރިން. އެންމެމަތީ މީހުން. ޔޫނާނު މީހުން ފިޔަވައި އެހެން މީހުންނަކީ އަޅުން. ޔަހޫދީންގެ ދީނުގައި އޮންނަނީ ޔަހޫދީންނަކީ މާތްﷲ އިޚްތިޔާރު ކުރެއްވި އެންމެ މާތް މީހުންނޭ. ޔަހޫދީން ފިޔަވައި އެހެން މީސްމީހުންނަކީ އެމީހުންނަށްވުރެ މާ ދެރަ ބަޔެކޭ. އެހެންވީމާ، ޔަހޫދީންގެ ތެރެއިން އެކަކު އަނެކަކު މެރުން އެއީ މަނާކަމެއް ކަމުގައިވިޔަސް، ޔަހޫދީން، ޔަހޫދީން ފިޔަވައި އެހެން މީހުން މެރުމަކީ އެމީހުން ދެކޭގޮތުގައި މަނާކަމެއް ނޫން. ޔަހޫދީން ފިޔަވައި އެހެން މީހުންގެ މުދާތައް ފޭރިގަތުމަކީ ޔަހޫދީން ދެކޭގޮތުގައި މަނާކަމެއް ނޫން. އެއީ އެމީހުން އެ ގެންގުޅޭ ދީނީ ފޮތްތަކުގައިވެސް ލިޔެފައިވާ އުޞޫލުތައް. ހަމައެފަދައިން، އަޅުގަނޑުމެންގެ ކައިރީގައިވާ އަވަށްޓެރި ޤައުމުތަކުގައިވެސް އެކަހަލަ ނަހަމަ އުޞޫލުތަކެއް ޤާއިމުވެފައި ހުރި. އަދި މިހާތަނާ ޖެހެންދެންވެސް އެބަހުރި.\nމީސްތަކުން ބައިބައިކޮށް އެކިމީހުން އެކި ދަރަޖައަށް ބަހައިލުމުގެ ގޮތްތަކުން. އެބައިމީހުންނަކީ އެންމެމަތީ މީހުން. އަނެއްބައި މީހުންނަކީ މެދުމިނުގެ މީހުން. އަނެއްބައި މީހުންނަކީ އެންމެދަށް ފެންވަރުގެ މީހުން. ދަށް ފެންވަރުގެ މީހުން އެއްޗެއްގައި އަތްލައިފިނަމަ، އެ އެއްޗެއް ކެއުން އެއީވެސް މަތީ ފެންވަރުގެ މީހުންނަށް ޙަރާމްކުރެވިފައި އޮންނަ ކަމެއް. މަތީ ފެންވަރުގެ މީހަކު ދަށްފެންވަރުގެ މީހަކާ ކައިވެނިކުރުމަކީވެސް ޙަރާމްކަމެއް. މަނާކަމެއް. އެއްގޮތަކަށްވެސް ކުރެވޭނެ ކަމެއް ނޫން. މިގޮތުން އިންސާނުން ތަފާތު ދަރަޖަތަކަށް ބަހައިލައި، އިންސާނުންގެ މެދުގައި މިކަހަލަ، ޢަދުލު އިންޞާފުން އެއްކިބާވެގެންވާ، ހަމަހަމަކަމުގެ އުޞޫލުތަކާ މުޅިން ތަފާތު އުޞޫލުތަކެއްވަނީ ދުނިޔޭގެ ވަރަށްގިނަ ޤައުމުތަކުގައި އަދި ދުނިޔޭގެ ވަރަށްގިނަ ޙަޟާރަތްތަކުގައި ފެތުރިފައި. އެއާ ޚިލާފަށް އިސްލާމްދީން ގެނެސްދިނީ ހަމަހަމަކަން. ކީރިތި ރަސޫލާ ޙަދީޘް ކުރައްވައިފައިވަނީ، [لا فضل لعربي على عجمي إلّا بالتّقوى]. [ޢަރަބީންގެ މީހަކަށް، ޢަރަބީންގެ މީހެއް ނޫން އެހެން މީހެއްގެ މައްޗަށްވެސް މާތްކަމެއް އިތުރުކަމެއްނެތޭ، ތަޤްވާވެރިކަމުން ފިޔަވައި.] [إِنَّ أَكْرَمَكُمْ عِندَ اللَّـهِ أَتْقَاكُمْ]. [ﷲގެ ޙަޟްރަތުގައި ތިޔަބައިމީހުންގެ ތެރެއިން އެންމެ މާތްކަން ބޮޑީ، ތިޔަބައިމީހުންގެ ތެރެއިން އެންމެ ތަޤްވާވެރިންނެވެ.] އެއީ ދޮން މީހަކަށްވިޔަސް، ކަޅުމީހަކަށްވިޔަސް، ރީނދޫ ކުލައިގެ ހަމެއް ލިބިފައިވާ މީހަކަށްވިޔަސް، އެމީހާގެ ހަމަކީ ކޮންމެ ކުލައެއްގެ ހަމަކަށްވިޔަސް، އެމީހާގެ އިސްތަށި ހުންނަނީ ކޮންމެ ގޮތަކަށް ކަމުގައިވިޔަސް، އެމީހެއްގެ ސިފަޔާއި ސޫރަ ހުންނަނީ ކޮންމެ ގޮތަކަށް ކަމުގައިވިޔަސް، އިސްލާމްދީނުގެ ކުރިމަތީގައި އެންމެންނަކީ ހަމަހަމަ ބައެއް. ތަފާތު ބައެއް ނޫން. މި މަތިވެރި އުޞޫލު ގެނެސްދިނީ މާތްވެގެންވާ އިސްލާމްދީން.\nއިސްލާމްދީނުގެ ތާރީޚުގައި ޢަރަބިން ފިޔަވައި އެކިއެކި މަތީ މަޤާމްތައް ފުރުއްވި ބޭފުޅުންގެ ޢަދަދު ގުނައި ޢަދަދުނުކުރެވޭހާ ގިނަ. ކީރިތި ރަސޫލާގެ އަރިހުގައި އެންމެ ޢިއްޒަތް ލިބިވަޑައިގެން ހުންނެވި އެއް ބޭކަލެއް، ބިލާލުގެފާނު. ކަޅު ބޭފުޅެއް، ޙަބްޝް ކަރައިގެ ބޭފުޅެއް. އެހެންނަމަވެސް، އެކަލޭގެފާނަށް ކީރިތި ރަސޫލާ ދެއްވީ ވަރަށް މަތީ މަޤާމެއް. ކީރިތި ރަސޫލާގެ އަޞްޙާބުންވެސް ބިލާލުގެފާނަށް ދެއްވައިފައިވަނީ ނުހަނު މަތިވެރި ޤަދަރާއި އިޙްތިރާމް. ހަމައެފަދައިން، އެހެނިހެން ޤައުމުތަކުގެ މީހުންވެސް އިސްލާމްވުމުން އެމީހުންނަށް އެއްވެސް ތަފާތެއްނެތި އެމީހުންގެ ލިޔާޤަތާއި ޤާބިލިއްޔަތު ތަންދިން މިންވަރަކުން މަތީ މަޤާމްތައް އެމީހުންނަށް ދިޔައީ ލިބެމުން. އެގޮތުން ޢަރަބިން ފިޔަވައި އިސްލާމީ އެހެނިހެން ޤައުމުތަކުގެ މީހުން އެބަހުރި ވެރިކަން ކޮށްފައި. ޚަލީފާކަން ކޮށްފައި. އެކިއެކި ވަޒީރުކަން އަދާކޮށްފައި. ދައުލަތުގެ އެންމެމަތީ މަޤާމުތައް އަދާކޮށްފައި. އެހެންކަމުން އެއިން ދައްކައިދޭ އެއްޗަކީ އިސްލާމްދީނުގެ ކުރިމަތީގައި އިންސާނުންނަކީ ހަމަހަމަ ބައެއްކަން. އެއްގޮތަކަށްވެސް އެކިމީހުންނަށް އެކިދަރަޖަދީ، އިންސާނުން ތަފާތު ބައިތަކަށް ބަހައިލުމަކީ، އިސްލާމްދީން ގަބޫލުކުރާ އުޞޫލެއް ނޫންކަން. ހަމައެފަދައިން، ޞުލްޙައަށް ލޯބިކުރުން، އިސްލާމްދީނުގެ އެންމެބޮޑު އެއް އުޞޫލު. ހަނގުރާމަ ކުރުން ދޫކޮށްލުން. މީސްތަކުންގެ ލޭއޮހޮރުވައިލުން ހުއްޓައިލުން. އެއިން އެއްވެސް ކަމަކަށް ވާގިނުދިނުން. އެއާ ޚިލާފަށް ކޮންމެ ކަމެއްވެސް ޞުލްޙަވެރި، އޯގާވެރި މަޞްލަޙަތު ހުރިގޮތެއްގައި ގެންދިޔުން. ކާފިރުންނާ މުޚާޠަބު ކުރައްވައި ކީރިތި ރަސޫލާ ވާހަކަފުޅު ދެއްކެވުމަށްވެސް اللّـه سبحـانـه وتعـالى އަންގަވައިފައިވަނީ ޙިކްމަތްތެރިކަމާ އެކުގައި. މަޑުމައިތިރިކަމާ އެކުގައި. [ادْعُ إِلَىٰ سَبِيلِ رَبِّكَ بِالْحِكْمَةِ وَالْمَوْعِظَةِ الْحَسَنَةِ وَجَادِلْهُم بِالَّتِي هِيَ أَحْسَنُ.] ކަލޭގެފާނު ކަލޭގެފާނުގެ ދީނަށް، އެއީ ކޮންދީނެއްތޯ! އެންމެ މާތް ދީން، އެންމެ ފުރިހަމަ ދީން، އެ ދީނަށް ގޮވައިލައްވާއިރުވެސް ބޭނުންކުރައްވަންވީ ޙިކްމަތްތެރިކަމޭ، އަދި ރިވެތިވެގެންވާ ނަޞޭޙަތް ދެއްވުމުންނޭ، އެމީހުންނަށް އިސްލާމްދީނަށް ގޮވައިލައްވަންވީ. އެމީހުންނާ ޖަދަލުކުރައްވަން ޖެހިވަޑައިގެންފިނަމަ، ޙުއްޖަތް ދައްކަން ޖެހިވަޑައިގެންފިނަމަ، އެކަންތައް ކުރައްވަންވީވެސް އެކަން ކުރެއްވެން އޮތް އެންމެރީތި އެންމެ މަޑުމައިތިރި ގޮތަށޭ. އެއީ އިސްލާމްދީނުގެ އުޞޫލަކީ. އަނެއް އުޞޫލަކީ އިންސާނީ އެއްބަނޑުއެއްބަފާކަން. އެންމެންނަކީ އެއްބަނޑުއެއްބަފާ ބައެއްކަން ހާމަކޮށްދިނުން. އާދަމްގެ ދަރިންކަން. އާދަމްގެ ދަރީންނަކީ اللّـه سبحـانـه وتعـالىގެ އަޅުން. އެކަލާނގެ އެންމެން އުފައްދަވައިފައިވަނީ އެއް އަޞްލަކުން. އެއް އަޞްލަކުން އުފައްދަވައިފައިވާ ބައެއްނަމަ، އެމީހުންނަކީ ތަފާތުވެގެންވާނެ ބައެއް ނޫން. އަދި ހަމައެފަދައިން، އިސްލާމްދީނަކީ ތަޢައްޞަބަށް ލޯބިކުރާ ދީނެއް ނޫން. އެއްވެސް ބަޔަކު ތިމަންމެން މިތިބީ އެންމެމޮޅު ގޮތުގައޭ، ތިމަންމެން ފިޔަވައި އެހެންމީހުން އެތިބީ މާ ދަށްގޮތެއްގައޭ، އެހެންބުނެ، ތިމާގެ ގޮތް ހިފެހެއްޓުމަކީ އިސްލާމްދީން ގަބޫލުކުރާ ގޮތެއް ނޫން. [لَيْسَ مِنَّا مَنْ دعَا الى عصبيَّة.] ކީރިތި ރަސޫލާގެ މާތް ޙަދީޘްފުޅެއް. [ތިމަންމެންގެ ތެރެއިން ނުވެޔޭ ޢަޞަބިއްޔަތަކަށް ގޮވައިލާ އެއްވެސް މީހަކު.] އެއީ ތިމާގެ ގޮތަކީ އެންމެ މޮޅުގޮތްކަން. ތިމާމެންގެ ގޮތަކީ، ތިމާގެ ޤައުމުގެ ގޮތަކީ، ތިމާގެ ޖަމާޢަތުގެ ގޮތަކީ އެންމެމޮޅު ގޮތްކަން އެހެންބުނެ އެގޮތަށް ބާރުއަޅައި، އެހެން ގޮވައިލާ މީހުންނަކީ މުސްލިމުންގެ ތެރެއިން ގޮވައިލާ ބައެއް ނޫނޭ.\nހަމައެފަދައިން، އިސްލާމްދީން ދުނިޔެއަށް ގެނެސްދިނީ ކޮންކަހަލަ ތަހުޒީބެއްތޯ؟ ކޮންކަހަލަ ކުރިއެރުމެއްތޯ؟ ހުރިހާ ޢިލްމުތަކާއި ފަންނުތަކުގެ ރޮނގުގައި އިސްލާމީ ޙަޟާރަތު ގެނެސްދިންފަދަ މަތިވެރި ތަރައްޤީއެއް، އެއްވެސް ޒަމާނެއްގައި ދުނިޔެ ދެކެފައެއްނުވޭ. ނިކަން ވިސްނަވައިބައްލަވާ، އެޒަމާނުގައި މުސްލިމުން އެމީހުންގެ ދީނުގައި އަންގަވައިފައިވާ ގޮތަށް ކަންތައްކޮށް، ކުރިއެރުމާއި ތަހުޒީބުގެ މަގުގައި ފައިތިލަ ސާބިތުކޮށް، އެކަމަށް މަސައްކަތްކުރި ޒަމާނުގައި މުޅި ދުނިޔޭގައި ހުރިހާ ތަނެއްގައިވެސް އެންމެ ޢިއްޒަތްތެރި އެންމެ ބާރުހުރި އެންމެ ކުޅަދާނަ ބަޔަކަށް ތިބީ މުސްލިމުން. ހިސާބުޢިލްމު ތަރައްޤީކުރީ އެމީހުން. އަލްޖަބްރާއޭ އަޅުގަނޑުމެން މިހާރު މިކިޔާ ފަންނު އުފެއްދީ މުސްލިމުންގެ މީހެއް. އެ ނިސްބަތްވަނީވެސް އެބޭކަލަކަށް. جابر بن حيّان. ކެމިސްޓްރީ ކުރިއަށް ގެންދެވީ ابن الهيتم ކިޔާ ބޭކަލެއް. ހަމައެފަދައިން، ބޭސްވެރިކަން. ޔޫނާނީ ބޭސްވެރިކަން ދަސްކުރައްވައިގެން އެކަން ތަރައްޤީކޮށް ކުރިއަށް ގެންދެވީވެސް މުސްލިމުންގެ ބޭސްވެރިން. އޭގެތެރެއިން ابن سينا އެއީ މަޝްހޫރު ބޭކަލެއް. އިސްލާމީ ފިލޯސަފީ ނުވަތަ ފިލޯސަފީގެ މައިދާނުގައި މުސްލިމުން ކޮށްފައިވާ މަސައްކަތްތައް އެއީ މިހާރުވެސް ދުނިޔެ ފަޚްރުވެރިވާ މަސައްކަތްތަކެއް. މުސްލިމުންގެ ތެރެއިން އަލްކިންދީ، އަލްފާރާބީ، އަލްޣަޒާލީ އަދި މިނޫންވެސް މަޝްހޫރު ފިލޯސަފަރުން ކުރައްވައިފައިވާ މަސައްކަތްތައް މިއަދާ ހަމައަށް އެބަހުރި، އެބޭކަލުން ލިޔުއްވި ފޮތްތައް. އެއީ މިހާރުވެސް ދުނިޔޭގެ ހުރިހާ ޔުނިވަރސިޓީތަކެއްގައިވެސް ކިޔަވައިދޭ އަދި ރެފްރެންސް ފޮތްތަކެއް ކަމުގައި ބެލޭ ފޮތްތަކެއް. ޔޫނާނީ ފަލްސަފާ އަދި ޔޫނާނީ ޢިލްމުތައް ޔޫރަޕަށް ގެންގޮސްދިން ބަޔަކީވެސް މުސްލިމުން. މުސްލިމުންގެ މިދެންނެވި ބޭކަލުން. އަދި އެނޫންވެސް ޢިލްމުވެރިން. ސޯޝިއޮލޮޖީ ނުވަތަ ޢިލްމުލް އިޖްތިމާޢު، އެ ޢިލްމު އެންމެ ފުރަތަމަ އުފެއްދެވީވެސް މުސްލިމުންގެ ޢިލްމުވެރިއެއް. މަޝްހޫރު އިބްނު ޚަލްދޫން. އޭގެފަހުން ޔޫރަޕުގެ މީހުންނަށް އެއީ ކޮންއެއްޗެއްކަން އެނގުނީވެސް. އެއާ ބެހޭގޮތުން އިތުރު ހޯދުންތައް ހޯދީ އޭގެ މާފަހުން. ފަލަކު ޢިލްމުގައި އެންމެ އަގުހުރި މަސައްކަތްތަކެއް ކޮށްފައިވަނީ މުސްލިމުންގެ ފަލަކު ޢިލްމުވެރިން. މިހާރުވެސް އެކިއެކި މަޝްހޫރު ތަރިތަކަށް ކިޔަނީ ހަމަ ޢަރަބި ނަންތައް. ބެޓެލްޖިއުޒް ކިޔާ ތަރިއެއް އެއީ ޢަރަބިން ބައިތުލް ޖަވްޒާއު، އެއިން ނަގައިފައި އެއޮތީ. އަލްޢަންޤާއު އެއަށް އިނގިރޭސިން [އަންކާ] އެހެން އެބަ ކިޔާ. [ޢަޤްރަބް]، އެއީވެސް މިހާރުވެސް ހަމަ އަޤްރަބް. އެހެން އިނގިރޭސިން ކިޔާ ތަރިއެއް. މިހެންގޮސް ވަރަށްގިނަ ތަރިތައް އަދިވެސް ހުންނަނީ މުސްލިމުން އެ ތަރިތަކަށް ދިން ނަންތައް ބޭނުންކުރާގޮތުގައި.\nޖޯގްރަފީއަށް ބަލައިލިޔަސް، އެ ޒަމާނުގެ މުސްލިމުންނަކީ އެ ރޮނގުގައި ވަރަށް ކުރިއަރައިފައިވާ ބައެއް. އަލްއިދްރީސީ ކިޔުނު ބޭކަލަކު ހެއްދެވި ޗާޓް އެއީ އެ ޒަމާނުގައި މަޝްހޫރުވެގެންދިޔަ ޗާޓެއް. ސައިކޮލޮޖީއަށް ބެލިނަމަވެސް، އިބްނި ސީނާ އެއީ ސައިކޮލޮޖީ ޢިލްމުގެ ވަރަށް މަތީ ބޭކަލެއް. އެ ޢިލްމު ފުރަތަމަ މުސްލިމުންގެ ތެރޭގައި ފެށްޓެވީވެސް އޭނާ ކަމަށް ބުނެވޭ. ޢިމާރާތް ކުރުމުގެ ފަންނު އެއީވެސް މުސްލިމުން ވަރަށް ބޮޑަށް ތަރައްޤީކޮށް މަތީ ފެންވަރަކަށް ގެންދިޔަ ފަންނެއް. މުސްލިމުންގެ މިސްކިތްތަކަށް ބައްލަވައިލައްވައިފިއްޔާ އަޅުގަނޑު މިދެންނެވި ބަހުގެ ހެކި ވަރަށް ސާފުކޮށް ފެނިވަޑައިގަންނަވާނެ. ލައިބްރަރީތައް އިސްލާމީ ދުނިޔޭގައި ހުރި މިންވަރަކަށް އޭރު ދުނިޔޭގެ އެއްވެސް ތަނެއްގައި ނެތް. އިސްކަންދަރިއްޔާގައި ހުރި މަޝްހޫރު ލައިބްރަރީ އަދި ބަޣްދާދުގައި ހުރި ލައިބްރަރީ، ދިމިޝްޤުގައި ހުރި ލައިބްރަރީ، އަންދަލުސްގައި ހުރި ލައިބްރަރީ. އެތައްސަތޭކަ، އެތައްހާސް، އެތައް ލައްކަ ފޮތްތަކެއް އެ ލައިބްރަރީތަކުގައި ހުރި. އެހާ ބޮޑެތި ޢިލްމީ ޚަޒާނާތަކެއް އޭރު ދުނިޔޭގެ އެހެން އެއްވެސް ތަނެއްގައި ނެތް. އޮބްޒަރވަރޓްރީތައް، އެއީ ފަލަކް ޢިލްމާބެހޭ ތަރިތަކަށް ދުރުމީ އަޅައި ތަރިތައް ހިނގާ ނުހިނގާގޮތް ބަލައި، އޭގެ ހިސާބުތައް ކޮށް ހަދާ ތަންތަން. އޭރުގެ އެންމެ މަޝްހޫރު އޮބްޒަރވަރޓްރީތައް ހުރީ ބަޣްދާދު، އަލްޤާހިރާ، މިތަންތާނގައި.\nޔުނިވަރސިޓީތަކަށް ބެލިކަމުގައިވިޔަސް، މިހާރު ދުނިޔޭގައި އެންމެ މަޝްހޫރު އެންމެ މުސްކުޅި ޔުނިވަރސިޓީއަކީ އަލްއަޒްހަރު ޔުނިވަރސިޓީ. މިޞްރުގައި ހުންނަ ޔުނިވަރސިޓީއެއް. އެތަނަށް މިހާރު އެއްހާސް އަހަރަށްވުރެ ގިނަދުވަސްވެއްޖެ. ހަމައެފަދައިން، އުތުރު އެފްރިކާގެ އެހެން މުސްލިމް ޤައުމުތަކުގައިވެސް ވަރަށްމަތީ ޔުނިވަރސިޓީތަކެއް އޭރުހުރި. މިހުރިހާ ކަމަކުން އަޅުގަނޑުމެންނަށް އެނގެނީ އިސްލާމީ ޙަޟާރަތުގެ ސަބަބުން ދުނިޔެއަށް ލިބުނު ކުރިއެރުމާއި ތަރައްޤީއާއި ތަހުޒީބުފަދަ އެހެން އެފަދަ ކުރިއެރުމަކާއި ތަހުޒީބަކާއި ތަރައްޤީއެއް އެހެން އެއްވެސް ޙަޟާރަތެއްގެ ފަހުން ލިބިފައެއް ނުވާކަން. އާދެ، ކަންހުރީ މިހެން ކަމަށްވުމާއެކު، ކުރިއަށް އޮތް ޤަރްނުގައި އަޅުގަނޑުމެންގެ މި އަގުހުރި ތާރީޚުން ޢިބްރަތްތަކެއް ލިބިގެންފިނަމަ، މި އިސްލާމީ އުންމަތަށް ހަމަ އެފަދަ އިތުރު ކާމިޔާބީތަކެއް ކުރެވޭނެކަމާމެދަކު އެއްވެސް ޝައްކެއްނެތް.\nއާދެ، އަޅުގަނޑުގެ މި ވާހަކަކޮޅު ނިންމައިލާހިތްއޮތީ އިސްލާމްދީނުގައި ހުރި ދީލަތިކަމާއި، އިސްލާމީ އުޞޫލުތަކުގެ މާތްކަން އަދި އެ އުޞޫލުތަކަށް ޢަމަލުކުރައްވަމުން ގެންދެވި ބޭފުޅުން، އެކަން ކުރައްވައިފައި ހުރިގޮތުން ބޭރުގެ މީސްމީހުންވެސް ޢަޖައިބުވެ، އެކަމާ ދޭތެރޭގައި ދައްކައިފައި ހުރި ވާހަކައިގެ ތަންކޮޅެއް ދަންނަވައިލަމުން. ތިޔަ ހުރިހާ ބޭފުޅުންނަށް އެނގިވަޑައިގަންނަވާނެ، އިސްލާމީ ތާރީޚުގައި މައްކާ ފަތަޙަކުރެއްވުމަށްފަހު ކީރިތި ރަސޫލާ މުޝްރިކުންނާ ދޭތެރޭގައި ޢަމަލުކުރެއްވި އޯގާވެރިގޮތް. މުޝްރިކުންނަކީ ކީރިތި ރަސޫލާއަށް އެކިބާވަތް ބާވަތުގެ އަނިޔާތައްދީ، ކީރިތި ރަސޫލާއާއި މުސްލިމުން މައްކާއިން ބޭރުކޮށް، އެމީހުންގެ މުދާތައް އަތުލައި އެމީހުންނަށް އެކިގޮތްގޮތުން އަނިޔާކުރި މީހުން. އަދި އޭގެފަހުން މުސްލިމުން މަދީނާއަށް ހިޖްރަ ކުރުމަށްފަހު، ހަނގުރާމަކޮށް މުސްލިމުންގެ އެތައް ބައެއްގެ ލޭއޮހޮރުވައިލައި، އެތައް ބަޔަކަށް އަނިޔާކުރި ޖައްބާރުން. މުޝްރިކުންނަކީ މައްކާގެ، އެމީހުން އެކުރި ޢަމަލުތަކަށް ކީރިތި ރަސޫލާ އެއްވެސްކަހަލަ އަދަބެއް ނުދެއްވައި، އެ އެންމެން، މައްކާ ފަތަޙަކުރެއްވި ދުވަހު އެއްކުރައްވައިފައި އެއްސެވީ، [ތިޔަބައިމީހުންނަށް އެނގޭހޭ، ތިމަންކަލޭގެފާނު ތިޔަބައިމީހުންނާ ދޭތެރޭގައި ކަންތައް ކުރައްވާނެ ގޮތަކީ ކޮބައިކަން.] އެބައިމީހުން ދެންނެވީ، [ކަލޭގެފާނަކީ ތިމަންމެންގެ ދީލަތި އަޚެކެވެ. އެހެންވީމާ، ތިމަންނަމެން އުއްމީދު ކުރަނީ ދީލަތި އަޚެއްގެ ގޮތުން ޢަމަލުކުރައްވާނެ ކަމަށެވެ.] އިތުރު އެކަލޭގެފާނު ޙަދީޘް ކުރެއްވީ [إذهبوا فأنتم الطُّلَقاء] [ކަލޭމެން ދާށޭ، ކަލޭމެންނަކީ މިނިވަނުންނެވެ.] އެމީހުންނަށް އެއްވެސްކަހަލަ އަދަބެއް ނުދެއްވާ. އަދަބު ދެއްވުމަކީ އެދުވަހު އެކަލޭގެފާނުގެ ޙައްޤެއް. އެބައިމީހުން އެހާ އަނިޔާވެރިގޮތަކަށް ޢަމަލުކޮށްފައިވުމާއެކު، ޢަދުލު އިންޞާފު ނިޔާކުރާގޮތުންވެސް އެކަށީގެންވާ އަދަބުތަކެއް އެމީހުންނަށް ދެއްވުމަކީ ހުރިހާ އުޞޫލުތަކެއްވެސް ގަބޫލުކުރާގޮތެއް. އެހެންނަމަވެސް، އެގޮތަކަށް އެކަލޭގެފާނު ޢަމަލެއްނުކުރެއްވި.\nދެން އަޅުގަނޑު ދަންނަވައިލާހިތްއޮތީ، ހިޖްރީގޮތުން ހަވަނަ ޤަރްނުގެ ތެރޭގައި ޞަލީބީ ހަނގުރާމަ ކުރި މީހުން، ޔޫރަޕުގެ މީހުން އައިސް ބައިތުލްމަޤްދިސް ފަތަޙަކޮށް، އެތާނގައި ތިބި މުސްލިމުންނަށް ހެދިގޮތް. އެއީ، އަޅުގަނޑު ހިތުން އެވާހަކަތައް ކިޔައިފި މީހެއްގެ ލޮލުން ކަރުނަ، ހިތާމައިގެ ކަރުނަ އޮހިގެންދާނެ ކަންތައްތަކެއް. މުސްލިމުންގެ މީހުން މަރައި، އެމީހުންގެ އަންހެނުންނާއި ކުޑަކުދިން މަރައި، މުސްލިމުންގެ ގެތައް ހަލާކުކޮށް، މުޅި ތާނގައި ފަސާދަ އުފައްދައި، މިހުރިހާ އަނިޔާވެރި ޢަމަލުތަކެއް ކުރި ބައެއް އެއީ. އެހެންނަމަވެސް، އޭގެ 88 އަހަރު ފަހުން އަޅުގަނޑު ކުރިންވެސް ދެންނެވި ފަދައިން، ޞަލާޙުއްދީނުލް އައްޔޫބީ ބައިތުލްމަޤްދިސް ފަތަޙަކުރައްވައިފައި، އެމީހުންނާ ދޭތެރޭގައި ޢަމަލުކުރެއްވިގޮތް އެއީ ކޮންފަދަ އިންސާނީވަންތަކަން ހުރި ގޮތެއްތޯ؟ ކޮންފަދަ އޯގާވެރި، ކޮންފަދަ މާތް ގޮތެއްތޯ؟ ޞަލާޙުއްދީނުލް އައްޔޫބީ، އެކަން އެހެން ކުރެއްވުމުގައި ނަމޫނާއެއް ކަމުގައި ބެއްލެވީ رســول اللّـه صـلّى الله علـيـه وسـلّم. އެކަލޭގެފާނު މައްކާ ފަތަޙަ ކުރައްވައިފައި މުޝްރިކުންނާ ދޭތެރޭގައި ޢަމަލުކުރެއްވި އޯގާވެރި ރަޙްމު ބޮޑުގޮތަށް ޞަލާޙުއްދީނުލް އައްޔޫބީ އެކަން ކުރެއްވީ. އެކަމާ ބެހިގެން ޔޫރަޕުގެ މުއައްރިޚަކު ލިޔުއްވައިފައިވާ ވާހަކަތަކުން ތަންކޮޅެއް އަޅުގަނޑު ދަންނަވައިލާނަން. އެއީ "ރޮންކްސްމަން" ކިޔާ މީހެއް. އޭނާ ޞަލީބީ ހަނގުރާމައިގެ ތާރީޚު ލިޔުއްވަމުން ގޮސް ލިޔުއްވައިފައިވޭ. [މުސްލިމުން ބައިތުލްމަޤްދިސް ފަތަޙަކުރުމަށްފަހު، އެމީހުން ޢަމަލުކުރަމުން ދިޔައީ ވަރަށް އިންސާނީ ގޮތަކަށޭ. ފަރަންޖީގެ މީހުން އެ ބައިތުލްމަޤްދިސް އޭގެ 88 އަހަރު ކުރިން ހިފުމަށްފަހު، އެމީހުން އެރަށުގެ މަގުތަކުގައި ހިނގައިބިނގައި އުޅުނީ އެމީހުންގެ، އެމީހުން އަޅުވެތި ކުރި މީހުންގެ ލޭތަކުން އުފެދިފައިވާ ކޯރުތަކެއްގައޭ. އެހެންނަމަވެސް، މިފަހަރު ޞަލާޙުއްދީނުލް އައްޔޫބީ ބައިތުލްމަޤްދިސް ފަތަޙަކުރެއްވި ފަހުން ތިމަންނަމެންނަކަށް ނުފެނުނޭ، އެއްވެސް ޢިމާރާތެއް ހަލާކުވެގެންދިޔަ ތަނެއް. އެއްވެސް އިންސާނަކަށް އަނިޔާއެއް ލިބުނު ތަނެއް. އަދި ތިމަންނަމެންނަށް ފެނުނީ ޞަލާޙުއްދީން އެންގެވި ގޮތުގެ މަތީން މުސްލިމުންގެ ސިފައިންގެ މީހުން ކްރިސްޓިއަނުން ޙިމާޔަތްކޮށްދޭން ތިބި ތަނޭ. އެމީހުންނާ އެއްވެސް ބަޔަކު ދިމާކޮށްފި ކަމަށްވަންޏާ، އެ ކްރިސްޓިއަނުން ޙިމާޔަތްކޮށްދީ، އެމީހުންގެ ޙައްޤުތައް ރައްކާކޮށްދޭން ތިބި ތަނޭ.] މިއީ ޔޫރަޕުގެ މުއައްރިޚަކު ލިޔުއްވައިފައިވާ ވާހަކަކޮޅެއް. މިއިން ދައްކައިދޭ އެއްޗަކީ، އިސްލާމީ ޙަޟާރަތުގެ ހުރި ފުރިހަމަކަން، އިސްލާމީ އުޞޫލުތަކުގެ ހުރި މާތްކަން. އިސްލާމްދީނުގައި އެއްވެސްކަހަލަ ތަޢައްޞަބެއް ނެތްކަން. އިސްލާމްދީން އަޅުގަނޑުމެންނަށް ގޮވައިލަނީ އެންމެންނާމެދުވެސް އެއްގޮތަކަށް މުޢާމަލާތް ކުރަންކަން، އެއްބަނޑުއެއްބަފާ ބައެއްގެ ގޮތުގައި. އެމީހުންނަކީ އަޅުގަނޑުމެންގެ ދީނުގެ ބަޔަކަށްނުވި ނަމަވެސް، އެމީހުންނާ ދޭތެރޭގައި އަޅުގަނޑުމެން ޢަމަލުކުރަން އޮތީ އަޅުގަނޑުމެން ހަމަ މުސްލިމުންނާ ދޭތެރޭގައި ޢަމަލުކުރާގޮތަށް. އެމީހުންނަކީވެސް އިންސާނީވަންތަކަމުގެ ދާއިރާގައި އަޅުގަނޑުމެންގެ އަޚުންތަކެއް ކަމުގައިވާތީ، އަޅުގަނޑުމެން ޢަމަލުކުރަން އަންގަވައިފައިވަނީ އެގޮތުގެ މަތީން.\nއާދެ، އެހެންވީމާ، މިދެންނެވި މަތިވެރި ތަހުޒީބު މުޅި ދުނިޔެއަށް ގެނެސްދިނީ އިސްލާމްދީން. އިސްލާމްދީނުގެ ފަޚްރުވެރި ތާރީޚުން މިހާރު 14 ޤަރްނު ވޭތުވެގެން އެދިޔައީ. އަޅުގަނޑުމެން މިރޭ މި ކުރިމަތިލަނީ އާ ސައްތައަކާ. އާ ސަތޭކަ އަހަރަކާ. އާ ޤަރްނަކާ. މި ޤަރްނުގެ ތެރޭގައި އަޅުގަނޑުމެން އުންމީދު ކުރަނީ، އިސްލާމީ އުންމަތް މީގެކުރިން ހޯދައިފައިވާ މަތިވެރި ނަޞްރުތައް ފަދަ އިތުރު ނަޞްރުތަކެއް، މި ޤަރްނުގެ ތެރޭގައި މުސްލިމުން ހޯދާނޭކަމަށް.\nއާދެ، އަޅުގަނޑު ވާހަކަކޮޅު ނިންމައިލާނީ، އަޅުގަނޑުމެންގެ ދިވެހިރާއްޖެއަށް ވަރަށް އުފާވެރި ބާއްޖަވެރި އާ އަހަރެއް اللّـه سبحـانـه وتعـالى މިންވަރު ކުރެއްވުން އެދި ދުޢާކުރަމުން. ހަމައެފަދައިން، ދިވެހި އުންމަތަށް ބާއްޖަވެރި އުފާވެރި ތަނަވަސް އާ ޤަރްނެއް اللّـه سبحـانـه وتعـالى މިންވަރު ކުރެއްވުން އެދި ދުޢާކުރަމުން. ހަމައެފަދައިން، ދުނިޔޭގެ އެކިއެކި ކަންކޮޅުތަކުގައިވާ މުސްލިމުންނަށް ތަނަވަސްކަމާއި އުފާފާގަތިކަން ދެއްވުން އެދި ދުޢާކުރަމުން. މުސްލިމުންގެ ޙައްޤުތައް އެނބުރި މުސްލިމުންނަށް ލިބޭނެގޮތެއް اللّـه سبحـانـه وتعـالى މެދުވެރިކުރެއްވުން އެދި ދުޢާކުރަމުން. ފަލަސްޠީން، އެމީހުންގެ އަހުލުވެރީންނަށް މި ޤަރްނުތެރޭގައި އެނބުރި ލިބޭނެގޮތް اللّـه سبحـانـه وتعـالى މިންވަރު ކޮށްދެއްވުން އެދި ދުޢާކުރަމުން. [އަލްޤުދްސް] އަޅުގަނޑުމެންގެ މާތްބިން މުސްލިމުންގެ އަތްމައްޗަށް އަލުން އަންނާނެގޮތް اللّـه سبحـانـه وتعـالى މިންވަރު ކޮށްދެއްވުން އެދި ދުޢާކުރަމުން. އަދި މުސްލިމުންގެ ތެރޭގައި މިހާރު މި ހިނގާ ހަމަނުޖެހުންތަކާއި ހަނގުރާމަތައް ހުއްޓުމަކަށް ގެނައުމުގެ ތައުފީޤު މުސްލިމުންގެ ޒަޢީމުންނަށް اللّـه سبحـانـه وتعـالى ދެއްވުން އެދި ދުޢާކުރަމުން. އަދި ހުރިހާ ގޮތަކުންވެސް ތަނަވަސް ޢިއްޒަތްތެރި ފަޚްރުވެރި ބާއްޖަވެރި ފަނަރަވަނަ ޤަރްނެއް މުޅި އިސްލާމީ އުންމަތަށް اللّـه سبحـانـه وتعـالى ދެއްވުން އެދި ދުޢާކުރަމުން.